text:
ཆོས་ལུགས་ཚང་མས་ཐུན་མོང་གི་དམིགས་ཡུལ་ཞིག་མཉམ་སྤྱོད་བྱེད་ཀྱི་ཡོད།
དེ་ཡང་ཆོས་ལུགས་ཚང་མས་བྱམས་པ་དང་། བཟོད་སྒོམ། བཟོད་གསོལ། དེ་བཞིན་རང་གཅེས་འཛིན་དང་རང་འདོད་དོན་གཉེར་ལས་ཐར་བའི་ཐུན་མོང་གི་བསླབ་བྱ་དང་སློབ་གསོ་མཉམ་སྤྱོད་བྱེད་ཀྱི་ཡོད། འདི་ནི་ཆོས་ལུགས་ཚང་མའི་ནང་ཐུན་མོང་དུ་སློབ་ཁྲིད་བྱེད་པ་དང་ཆོས་ལུགས་ཕན་ཚུན་ནང་ཁུལ་བགྲོ་གླེང་གི་གཞི་རྩ་དེ་ཡིན་པ་རེད། ཁྱད་ཆོས་དེ་དག་སློབ་ཁྲིད་བྱེད་པའི་རྒྱབ་ཀྱི་ལྟ་གྲུབ་དང་ཐབས་ལམ་ཁག་མི་འདྲ་བ་ཡོད་སྲིད་ཀྱང་། དམིགས་ཡུལ་ནི་གཅིག་པ་རེད། འཛམ་གླིང་ནང་གི་ཆོས་ལུགས་ཚང་མས་མི་ཚེའི་སྤུས་ཚད་ཡར་རྒྱས་གཏོང་རྒྱུ་དང་སྒེར་སོ་སོ་དང་སྤྱི་ཚོགས་ཀྱི་ནང་བདེ་སྐྱིད་སྐྲུན་རྒྱུར་དམིགས་ཀྱི་ཡོད། འདི་ནི་ཐུན་མོང་གི་གཞི་རྩ་ལྟ་བུར་བཞག་པ་དང་ལྟ་གྲུབ་ཀྱི་ཁྱད་པར་ཡོད་པ་དེ་ངོས་ལེན་དང་བཅས་དྲི་བ་དེ་གང་རེད་ཅེ་ན། ཆོས་ལུགས་ཞི་མཐུན་གྱི་ཆེད་དུ་སེམས་སྐུལ་དང་གོང་འཕེལ་ཇི་ལྟར་གཏོང་ཚུལ་དེ་རེད། དེ་ནི་དེང་དུས་འཛམ་གླིང་ནང་ཧ་ཅང་དགོས་གལ་ཆེན་པོ་ཞིག་ཆགས་ཡོད།
ང་ཚོས་ནང་པ་དང་ཁ་ཆེའི་འཛམ་གླིང་ལ་གཞིགས་ནས་བལྟ་བའི་སྐབས། དེ་གཉིས་ལོ་རྒྱུས་དང་ད་ལྟའི་གནས་སྟངས་གཉིས་ཀའི་ཆ་ནས་རྒྱ་གར་དང་། དབུས་དང་ལྷོ་ཤར་ཨེ་ཤི་ཡའི་རྒྱལ་ཁབ་ལྟ་བུ་འཛམ་གླིང་ནང་གི་ཡུལ་གྲུ་མང་པོའི་ནང་ཕན་ཚུན་གཅིག་ལ་གཅིག་འབྲེལ་དང་གཅིག་ལ་གཅིག་འདུས་ཐོག་གནས་ཡོད་པ་དང་། ད་ལྟའི་ཆར་ཁ་ཆེའི་གཞིས་སྤོ་བ་མང་པོ་ཞིག་ཡུ་རོབ་དང་བྱང་ཨ་རིའི་ནང་བསླེབ་བཞིན་ཡོད། ང་ཚོ་སྤྱི་ཚོགས་དང་རིག་གཞུང་དེ་དག་དང་མཉམ་དུ་སྔར་ལས་འབྲེལ་བ་ཉེ་རུ་འགྲོ་བཞིན་ཡོད། ཁོང་ཚོ་འཇིའུ་དང་ཡེ་ཤུའི་རྒྱབ་ལྗོངས་ནས་ཡིན་པའི་མི་ཙམ་དུ་མ་ཟད། ནང་པ་དང་མཉམ་དུའང་ཐུག་འཕྲད་དང་འབྲེལ་གླེང་བྱེད་ཀྱི་ཡོད། དེ་རིང་འདིར་ཁ་ཤས་ནང་པའི་རྒྱབ་ལྗོངས་ཡོད་མཁན་ཡིན་སྲིད་པས། ཆོས་ལུགས་དེ་གཉིས་ཕན་ཚུན་བསྡུར་ཞིབ་ཇི་ལྟར་བྱེད་པའི་སྐོར་ལ་ཤེས་འདོད་དང་དོ་དབྱིངས་བསླེབ་སྲིད་པ་རེད།
འདི་ནི་ཆོས་ལུགས་ཕན་ཚུན་ཞི་མཐུན་དང་འབྲེལ་བ་ཞིག་ཡིན་ཙང་། ༧གོང་ས་མཆོག་ནས་འདིའི་ཐད་ཧ་ཅང་ཐུགས་འཁུར་འགན་བཞེས་གནང་སའི་བརྗོད་གཞི་ཞིག་ཡིན་པ་རེད། ཁོང་གིས་རྟག་ཏུ་ཞི་མཐུན་གྱི་གཞི་རྩ་ནི་ཤེས་ཡོན་རེད་ཅེས་ནན་བརྗོད་གནང་གི་ཡོད། མི་རྣམས་ལ་ཆོས་ལུགས་གཞན་གྱི་སྐོར་ཤེས་རྟོགས་བྱུང་མེད་པའམ་ཡང་ན་གོ་བ་ལོག་པར་ཤེས་རྟོགས་བྱུང་སྐབས། འཇིགས་སྣང་དང་ཡིད་ཆེས་མེད་པ་ཡོང་གི་ཡོད། མི་རྣམས་ཀྱིས་སྡེ་ཁག་ཧ་ཅང་ཆུང་ངུའམ་ནམ་རྒྱུན་༧གོང་མཆོག་གིས་གསུང་པ་ལྟར། འཚུབ་སྤྱོད་བྱེད་མཁན་ཉུང་ཤས་ལ་བརྟེན་ནས་ཆོས་ལུགས་ཡོངས་སུ་རྫོགས་པ་ངོས་འཛིན་བྱེད་ཀྱི་ཡོད། འདི་ནི་སྤྱི་ཚོགས་ཚང་མ་དང་ཆོས་ལུགས་ཚང་མའི་ནང་ཡོད་པ་རེད།
འདི་ནི་ཧ་ཅང་སྟབས་ཉེས་པ་ཞིག་ཡིན་པ་སོང་ཙང་། ཆོས་ལུགས་ཞི་མཐུན་གྱི་གཞི་རྩ་ནི་ཤེས་ཡོན་ཡིན་པ་རེད། ཤེས་ཡོན་ལ་གཞི་བཞག་ནས་གལ་ཏེ་ང་ཚོས་ཕན་ཚུན་གྱི་ལྟ་གྲུབ་དང་ང་ཚོས་ཚང་མས་མཉམ་སྤྱོད་བྱེད་པའི་ཁྱད་ཆོས་བཟང་པོ་རྣམས་རང་རྒྱུད་ལ་སྐྱེད་ཚུལ་དང་བཅས་པ་ཤེས་རྟོགས་བྱུང་ན། ཕན་ཚུན་གུས་ཞབས་བསླེབ་ཐུབ། དེ་དག་ནི་བྱམས་པ་དང་། སྙིང་རྗེ། བཟོད་གསོལ་ལ་སོགས་པའི་གོ་ལ་སྤྱིའི་བཟང་པོའི་ཡོན་ཏན་རྣམས་རེད། འདིའི་ཆེད་དུ་ཆོས་ལུགས་དེ་གཉིས་ལ་བརྟག་དཔྱད་བྱ་རྒྱུ་དང་དེ་གཉིས་ཀྱིས་བྱམས་པ་གོང་འཕེལ་གཏོང་བའི་ཐད་ལ་གང་བཤད་ཀྱི་ཡོད་བལྟ་ཞིབ་བྱེད་པར། ཐོག་མར་ཁ་ཆེའི་ཆོས་ལུགས་ནས་འགོ་འཛུགས་བྱ་རྒྱུ་ཡིན།
ཁ་ཆེའི་ཆོས་ལུགས་ཀྱི་གཞི་རྩའི་ལྟ་བའི་རྣམ་གཞག
བྱེད་པོ་དཀོན་མཆོག་གི་རྗེས་སུ་འབྲང་བར་རྣམ་དག་ལྷན་སྐྱེས་ཀྱི་སྐུལ་རྐྱེན།
ཁ་ཆེའི་ཆོས་ལུགས་ཀྱི་ནང་ཡོད་ཚད་ཀྱི་ལྟེ་བའམ་གཙོ་བོ་ནི་བྱེད་པོ་དཀོན་མཆོག་ཡིན་པ་རེད། དཀོན་མཆོག་གིས་འདོད་ཕྱོགས་སམ་འདུན་པ་ཡང་ན་ལྷན་སྐྱེས་ཀྱི་སྐུལ་རྐྱེན་རྣམ་དག་ཅིག་ལ་བརྟེན་ནས་སྐྱེས་པ་དང་བུད་མེད་རྣམས་བསྐྲུན་པ་དང་། དེ་དག་བསྐྲུན་པའི་རྒྱུ་མཚན་ནི་བྱེད་པོ་དཀོན་མཆོག་ལ་མགོ་འབུལ་ཞུ་ཆེད་དང་བྱེད་པོ་དཀོན་མཆོག་གི་འདོད་པའི་རྗེས་སུ་འབྲང་བའི་ཆེད་དུ་ཡིན་པ་རེད། ང་ཚོས་སོ་སོའི་ལྟ་ཚུལ་གྱི་ཆ་ནས་དེ་ཏོག་ཙམ་ཁྱད་མཚར་ཞིག་མཐོང་སྲིད་ནའང་། གལ་ཏེ་ང་ཚོས་དེའི་སྐོར་ལ་སྐྱེ་དངོས་ཚན་རིག་གི་ལྟ་ཚུལ་ཐོག་ནས་བསམ་བློ་བཏང་ན། ང་ཚོ་ནི་སོ་སོའི་ཕ་མས་བསྐྲུན་པ་དང་ཕྲུ་གུ་བྱིས་པ་དེ་རང་གི་ཨ་མ་དང་འབྲེལ་བ་བྱེད་པའི་ལྷན་སྐྱེས་ཀྱི་སྐུལ་རྐྱེན་ཞིག་ཡོད། དེ་ལ་བརྟེན་ནས་ཁྱེའུ་ཡང་ན་ནུ་གསོའི་སྲོག་ཆགས་ལྟ་བུར་མཚོན་ན། དེས་རང་གི་ཨ་མའི་ཕྱོགས་སུ་རང་ཤུགས་ཀྱིས་ཕྱིན་ཏེ་འོ་མ་འཐུང་བ་དང་དེ་ལས་འཚོ་བཅུད་འབྱུང་གི་ཡོད། ང་ཚོའི་འཇིག་རྟེན་སྐྲུན་པ་པོ་དང་ཉེ་བར་བསླེབ་པའི་སྐུལ་རྐྱེན་ཞིག་ཡོད་པ་རེད།
དེར་བརྟེན་ང་ཚོས་ཁ་ཆེའི་ཆོས་ཀྱི་ནང་རྙེད་པའི་སྐུལ་རྐྱེན་དེ་ནི་རིམ་པ་མཐོ་པོ་ཞིག་ལ་ཁྱེར་གྱི་ཡོད་ནའང་། དེ་ནི་ལྷན་སྐྱེས་དང་། རྡོ་ཁབ་ལེན་དང་ཕལ་ཆེར་འདྲ་བར་མི་རྣམས་འཇིག་རྟེན་སྐྲུན་པ་པོའི་ཕྱོགས་སུ་འདྲེན་པར་བྱེད་པ་དང་དཀོན་མཆོག་གི་འདོད་པའི་རྗེས་སུ་འབྲང་བ་དང་དེ་ལ་མགོ་འབུལ་ཞུ་བ་ལ་གཞིགས་ན། དེ་ནི་བསམ་བློ་ཁྱད་མཚར་པོ་གང་ཡང་མིན། ཐ་ན་ང་ཚོས་དུད་འགྲོའི་འཛམ་གླིང་ནང་བལྟས་ནའང་། ཕྲུ་གུ་བྱིས་པ་དེས་རང་གི་ཨ་མའི་རྗེས་སུ་འབྲང་གི་རེད། འདི་ནི་གང་འགྲེལ་བརྗོད་བྱས་པའི་ལྷན་སྐྱེས་ཀྱི་བག་ཆགས་དེ་ཡིན་པ་རེད།
དེ་ལྟར་བྱེད་པོ་དཀོན་མཆོག་གིས་མི་རྣམས་ཀྱང་རང་ཐག་རང་གཅོད་དང་བློ་དང་ལྡན་པ་བསྐྲུན་ཡོད། བློ་གྲོས་དང་རྣམ་དཔྱོད་ཀྱི་ཤུགས་རྐྱེན་འོག་རང་ཐག་རང་གཅོད་ལ་བརྟེན་ནས་རྣམ་ཤེས་ཀྱིས་དཀོན་མཆོག་ལ་བཀའ་བརྩི་དང་ལེན་བྱེད་པའམ་ཡང་ན་དཀོན་མཆོག་གི་འདོད་པ་ལ་བཀའ་བརྩི་དང་ལེན་པ་ལས་བྱུང་བའི་སེམས་ཚོར་ངན་པའི་རིགས་ལ་གདམ་ཀ་བྱེད་ཆོག དེ་ནི་ཧ་ཅང་རང་གཅེས་འཛིན་ཅན་ཆགས་ཀྱི་ཡོད། འདི་ནི་ཕྲུ་གུ་ཡར་རྒྱས་འགྲོ་བའི་རྒྱུད་རིམ་ནང་དུའང་ཡོད། ཕ་མ་ལ་བརྟེན་ནས་རང་ཐག་ཆོད་པ་དང་བཀའ་བརྩི་དང་ལེན་མི་བྱེད་པ་སོགས་ཡོད།
འདིས་སྤྱོད་ལམ་ངན་པར་ཁྲིད་པར་བྱེད་པ་དང་བྱེད་པོ་དཀོན་མཆོག་གིས་དགག་ཆ་བྱས་ཤིང་། དེའི་འབྲས་བུར་དྲི་མ་ནག་པོ་རིམ་བཞིན་དུ་འཕེལ་བ་དང་དེ་དག་སྙིང་གི་མཐའ་སྐོར་དུ་གསོག་གི་ཡོད། འདིས་སོ་སོ་སྒེར་གྱི་སྙིང་དང་སྟོན་པ་མུཧྨམ་དའི་བསླབ་བྱའི་དབར་སྒྲིབ་བྱེད་ཀྱི་ཡོལ་བ་ཞིག་སྐྲུན་གྱི་ཡོད། དེ་ལྟར་སོ་སོའི་སྙིང་ཁོང་གཏིང་ནས་བྱེད་པོ་དཀོན་མཆོག་གི་བདེན་པ་དེ་མཐོང་གི་མ་རེད། ཡིན་ནའང་། སྙིང་ནས་དྲི་མ་དེ་དག་སེལ་བའི་ཆེད་རྣམ་ཤེས་ཀྱིས་རང་ཐག་རང་གཅོད་ཀྱི་རྣམ་དཔྱོད་ལ་སྦྱོང་བརྡར་བྱེད་དགོས་ཀྱི་ཡོད། རྣམ་དཔྱོད་ལ་བརྟེན་ནས་བྱེད་པོ་དཀོན་མཆོག་གི་འདོད་པ་གང་ཡིན་པ་དང་གང་མིན་པའི་ཐད་ལ་རྣམ་པར་འབྱེད་པའི་སྒོ་ནས་བལྟ་བ་དང་དེའི་རྗེས་སུ་འབྲང་དགོས་དང་མི་དགོས་ཀྱི་གདམ་ཀ་དེ་སོ་སོར་ཡོད་པ་རེད།
སྙིང་སྒོ་ཕྱེས་ཏེ་དྲང་བདེན་གུ་ཡངས་ཀྱི་འབད་བརྩོན་འདི་ནི་འཐབ་རྩོད་ཅིག་ཏུ་འགྲེལ་བརྗོད་བྱས་ཡོད། དེ་ནི་ “ཇི་ཧཱད་” ཅེས་པའི་ཚིག་གི་དོན་ཡིན་པ་རེད། ཁ་ཆེའི་ཆོས་སྲོལ་མི་འདྲ་བའི་ནང་ “ཇི་ཧཱད་” ཟེར་བའི་ཚིག་འདི་རིམ་པ་མང་པོའི་ཐོག་ནས་བཀོལ་སྤྱོད་བྱེད་ཆོག་ནའང་། འདིའི་དོན་དག་གཙོ་བོ་ནི་སེམས་ཚོར་ངན་པའི་རིགས་ཏེ། བྱེད་པོ་དཀོན་མཆོག་གི་འདོད་པ་ལ་བཀའ་བརྩི་དང་ལེན་མི་བྱེད་པ་དེ་ལས་ཐར་བ་དང་བཟང་སྤྱོད་དང་ལྡན་པའི་མི་ཚེ་སྐྱེལ་བའི་ཆེད་ནང་གི་འཐབ་རྩོད་ཅིག་ཡིན་པ་རེད། དེ་ཡང་མ་དད་པ་དང་ཆགས་སེམས་དང་ཁོང་ཁྲོའི་དབང་འོག་ཏུ་ཤོར་བ་དེ་རེད།
ཁ་ཆེའི་ཁྱད་ཆོས་གསུམ།
དཀོན་མཆོག་གི་འདོད་པའི་རྗེས་སུ་འབྲང་བ་ཞེས་པའི་དོན་གང་རེད་དམ། དེ་ནི་དཀོན་མཆོག་ལ་ལྷག་བསམ་རྣམ་དག་གི་ཐོག་ནས་གསོལ་མཆོད་བྱེད་པའི་དོན་རེད། ཁ་ཆེའི་ནང་འདིའི་ཁོངས་སུ་ཁ་ཆེའི་ཁྱད་ཆོས་གསུམ་ཞེས་སུ་གྲགས་པ་དེ་གཏོགས་ཀྱི་ཡོད། དེ་དག་ནི་དཀོན་མཆོག་གི་འདོད་པ་ལ་མགོ་འབུལ་ཞུ་བ་དང་། དད་པ། དེ་ནས་ཧ་ཅང་གལ་ཆེ་བ་ཞིག་ནི་ “ཐུན་མིན་གྱི་ལེགས་ཆ་” ཞེས་ཁ་ཆེས་བརྗོད་པའི་བསམ་བློ་བཅས་རེད།
མགོ་འབུལ།
མགོ་འབུལ་ཟེར་བ་ནི་མཐར་ཐུག་གི་བདེན་པ་ངོས་ལེན་བྱེད་པ་སྟེ། དཀོན་མཆོག་ལས་གཞན་པའི་དཀོན་མཆོག་མེད་པ་དང་མུཧྨམ་ད་ནི་དཀོན་མཆོག་གི་ཕོ་ཉ་ཡིན་པར་ཁས་ལེན་པ་དེའོ། །ད་དུང་དཀོན་མཆོག་གི་སྒྲིག་ཁྲིམས་ཏེ་ “ཤ་རི་ཡ་” (Shariah) ཤེས་པ་དང་དེའི་རྗེས་སུ་འབྲང་བའི་དོན་ལའང་གོ་བ་ཡིན། “ཤ་རི་ཡ་” ནི་ཨེ་རབ་ཀྱི་ཚིག་ཅིག་ཡིན་པ་དང་དེའི་དོན་ནི་རང་སོ་སོའི་མི་ཚེ་བཟང་སྤྱོད་དང་ལྡན་པའི་སྒོ་ནས་སྐྱེལ་ཚུལ་དེ་རེད། དཀོན་མཆོག་གི་འདོད་པའི་རྗེས་སུ་འབྲང་བའི་ལྟེ་བའམ་གནད་འགགས་གཙོ་བོ་དེ་ནི་ཇི་ལྟར་ “ཤ་རི་ཡ་” སྒྲིག་ཁྲིམས་ཀྱི་ནང་གསལ་བ་ལྟར་བཟང་སྤྱོད་དང་ལྡན་པའི་མི་ཚེ་སྐྱེལ་རྒྱུ་དེ་རེད། འདིའི་ཁོངས་སུ་ཉིན་གཅིག་ལ་སྨོན་ལམ་ཐེངས་ལྔ་རྒྱག་པ་དང་དེ་ནི་དངོས་གནས་དྲང་གནས་སྤྱི་ཚོགས་ཤིག་གི་ཆིག་སྒྲིལ་གྱི་ནུས་སྟོབས་ཧ་ཅང་ཆེན་པོ་ཞིག་ཡིན་པ་རེད།
ཁ་ཆེའི་སྤྱི་ཚོགས་ཧ་ཅང་དམ་བསྒྲགས་ཅན་གྱི་ནང་ཉིན་གཅིག་གི་ནང་ལས་དོན་དང་བྱུང་རྐྱེན་སོགས་ཚང་མ་ཐེངས་མ་ལྔ་མཚམས་འཇོག་བྱེད་དགོས་ཀྱི་ཡོད། ཐིག་ནཱ་ཧན་གྱི་པ་ལམ་གྲོང་སྡེའི་ནང་ང་ཚོར་དྲན་པའི་དྲིལ་བུ་ཡོད་པ་དང་དེ་སྐབས་སྐབས་སུ་བརྡུང་ནས་ང་ཚོས་གང་བྱེད་བཞིན་ཡོད་པ་ལ་དྲན་ཤེས་དང་ལྡན་པ་དགོས་པའི་བརྡ་གཏོང་གི་ཡོད། འདི་ནི་རིམ་པ་མང་པོའི་སྒོ་ནས་གོ་བ་ལེན་ཆོག་ནའང་། འདིར་ང་ཚོར་གྲོང་སྡེ་ཆུང་ཆུང་ཞིག་ལོགས་སུ་ཡོད་པ་ཙམ་དུ་མ་ཟད། དཀོན་མཆོག་གི་འདོད་པའི་རྗེས་སུ་འབྲང་དགོས་པ་དང་བཟང་སྤྱོད་ཀྱི་མི་ཚེ་སྐྱེལ་བར་དྲན་གསོ་བའི་ཆེད་སྤྱི་ཚོགས་ཡོངས་སུ་རྫོགས་པ་ཉིན་གཅིག་ལ་མཚམས་འཇོག་ཐེངས་མ་ལྔ་བྱེད་ཀྱི་ཡོད།
ངོས་ནས་༧གོང་ས་མཆོག་གི་སྐུ་ཚབ་ཏུ་ཨ་ཧྥི་རི་ཀ་དང་ཁ་ཆེའི་ཡུལ་གྲུ་ཁག་གི་ནང་འགྲུལ་བཞུད་གང་འཚམས་ཤིག་བྱས་མྱོང་བ་དང་དེ་ནི་ང་ཚོས་ཁོང་ཚོ་ནས་གང་སྦྱོང་ཐུབ་པའི་སྐོར་འཚོལ་ཞིབ་ཆེད་དུ་རེད། ཛན་ཛི་བྷར་ (Zanzibar) ལ་དོ་སྣང་བྱ་འོས་པའི་གནད་དོན་ནང་གི་གཅིག་ནི་ཁོང་ཚོས་བཟི་སྨན་ངན་ལང་ཤོར་མཁན་རྣམས་ངན་ལང་དེ་ལས་ཐར་བར་རོགས་བྱ་ཕྱིར་ཁ་ཆེའི་ཁྲིམས་དམ་པོ་འདི་བཀོལ་སྤྱོད་བྱས་ཡོད། གལ་ཏེ་མི་ཞིག་ལ་མི་ཚེ་ལང་ཤོར་གྱི་ཚབ་ཏུ་བསྟུན་དགོས་པའི་དུས་ཚོད་རེའུ་མིག་ཧ་ཅང་དམ་པོ་ཞིག་ཡོད་པ་དང་དེ་ནི་བཟང་སྤྱོད་ཀྱི་གཞི་རྟེན་ཞིག་ཡོད་པ་ཞིག་ཡིན་ན། དེས་མི་ཚེ་ལ་སྒྲོམ་གཞི་ཞིག་སྦྱིན་པར་ཧ་ཅང་ཕན་ཐོགས་ཡོང་གི་ཡོད། མི་ཞིག་བཟི་སྨན་རིགས་ལ་ལང་ཤོར་ཅན་ཡིན་པའི་སྐབས། མི་དེའི་མི་ཚེའི་སྒྲོམ་གཞི་ཆ་ཚང་བརླག་གི་ཡོད། འདིས་མི་དེ་ལ་བསམ་བློ་ཧ་ཅང་མང་པོ་སྦྱིན་གྱི་ཡོད། གང་ཡིན་ཞེ་ན། བོད་ནང་དུའང་དེ་དང་འདྲ་བའི་དཀའ་ངལ་ཞིག་ཡོད། གལ་ཏེ་བཟི་སྨན་ལང་ཤོར་ཅན་རྣམས་ལ་འགྲུབ་འབྲས་ཤིག་ཐོན་དགོས་ན། དེའི་ཆེད་དུ་གོ་སྐབས་ལྟ་བུ་ཞིག་སྦྱིན་གྱི་ཡོད་པ་དེ་ལ་བོད་སྐད་ནང་ང་ཚོས་སྔོན་འགྲོ་ཞེས་བརྗོད་པ་དང་། དེའི་ནང་ཕྱག་འཚལ་བ་ལ་སོགས་པ་ཚུད་ཡོད། གལ་ཏེ་དེ་དག་ལ་རྒྱུན་ལྡན་གྱི་བྱེད་སྒོ་སྒྲིག་དམ་པོ་ཞིག་བྱིན་ན། དེ་ནི་ཧ་ཅང་ཕན་ཐོགས་ཅན་ཞིག་ཆགས་སྲིད།
དེར་བརྟེན་གཤམ་དུ་གསལ་བའི་དཀོན་མཆོག་གི་འདོད་པ་དང་བཟང་སྤྱོད་ཀྱི་མི་ཚེ་སྐྱེལ་བ་ཞེས་པའི་དོན་ནི།
- ཉིན་གཅིག་ལ་སྨོན་ལམ་ཐེངས་ལྔ་འདེབས་པ།
- དབུལ་པོའི་ཆེད་དུ་ཁྲལ་སྤྲོད་པ་སྟེ། དེ་ནི་སྤྱི་ཚོགས་ཀྱི་བདེ་དོན་སྤྱིའི་ཆ་ཤས་ལྟར་ཁ་ཆེ་བ་ཚང་མས་བྱེད་ཀྱི་ཡོད།
- རམ་ཛཱན་ཟླ་བའི་ (Ramadan) སྟེ། ཁ་ཆེའི་བསྙུང་གནས་ཀྱི་དུས་ཡུན་སྲུང་བརྩི་བྱེད་པ། འདིའང་ཇི་ཧཱ་དའི་རྣམ་པ་ཞིག་ཏུ་ལྟ་བ་སྟེ། བཟའ་བཏུང་སོགས་ལ་ཆགས་སེམས་སྐྱེ་བ་ལས་ཐར་བའི་ཆེད་ནང་གི་འཐབ་རྩོད་ཅིག་ཡིན་པ་རེད། དུས་ཡུན་དེའི་རིང་ཟས་དང་སྤྲོ་སྐྱིད་སོགས་ལ་ཡོད་པའི་ཆགས་སེམས་ཀྱི་རྗེས་སུ་མི་འབྲང་བ་ཙམ་དུ་མ་ཟད། བྱེད་པོ་དཀོན་མཆོག་གི་ཟླ་བ་ཞེས་ཧ་ཅང་དྲན་ཤེས་དང་ལྡན་པའི་མི་ཚེ་སྐྱེལ་བའི་སྒྲིག་ཁྲིམས་འདི་ཡོད་པ་རེད།
- ད་རུང་ཁ་ཆེའི་གནས་རྩ་ཆེན་དུ་སྐྱོད་པ་དང་སྟོན་པ་མུཧྨ་མ་དའི་སྐུ་ཚེའི་མཛད་རྣམ་འགའ་ཞིག་ལ་བསྐྱར་དུ་གཏན་འབེབས་བྱ་ཕྱིར་གནས་སྐོར་འགྲོ་གི་ཡོད། འདིས་མུཧྨ་མ་དས་ཁུ་རཱན་གསུང་རབ་ནང་གསལ་སྟོན་མཛད་པའི་ཆོས་རྣམས་ལ་དྲན་ཤེས་ལྡན་པ་བཟོ་བ་ནི་ཨ་ཅང་ཅང་།
དད་པ་དང་ཐུན་མིན་གྱི་ལེགས་ཆ།
ཁྱད་ཆོས་གཉིས་པ་དེ་ནི་དད་པ་རེད། དེ་ནི་ཁ་ཆེའི་གཞི་རྩའི་བདེན་པ་དང་བྱེད་པོ་དཀོན་མཆོག་གི་བཀའ་ཁུ་རཱན་གྱི་མི་བསླུ་བའི་རང་བཞིན་ཁས་ལེན་བྱེད་པའི་དོན་རེད།
ཁྱད་ཆོས་གསུམ་པ་དེ་ནི་ཐུན་མིན་གྱི་ལེགས་ཆ་སྟེ། འདི་ནི་ང་ཚོས་ད་ལྟ་གོ་བསྡུར་བྱེད་བཞིན་པའི་བྱམས་པ་དང་ཧ་ཅང་འབྲེལ་བ་ཆེན་པོ་ཆགས་ཀྱི་ཡོད། འདི་ནི་ནམ་རྒྱུན་བྱམས་པ་ཞེས་བསྒྱུར་ཡོད་པ་དང་དེའི་དོན་ནི་སྤྱོད་ལམ་དང་བྱེད་པོ་དཀོན་མཆོག་ལ་སྲི་ཞུའི་ལས་དོན་གཉིས་ཀའི་ཆ་ནས་ཐུན་མིན་གྱི་ལེགས་ཆ་དེ་ཡིན་པ་རེད། བྱེད་པོ་དཀོན་མཆོག་གིས་ཁོང་ཉིད་ཀྱི་ཐུན་མིན་གྱི་ལེགས་ཆ་ལ་བརྟེན་ནས་འགྲོ་བ་མི་ཐམས་ཅད་བསྐྲུན་པ་སྟེ། ཁོང་ཉིད་ཀྱི་སྤྱོད་ལམ་གྱི་ཡོན་ཏན་དང་དཀོན་མཆོག་ལ་སྲི་ཞུ་གྲུབ་པའི་ནུས་པ་ལ་བརྟེན་ནས་བསྐྲུན་ཡོད། དཀོན་མཆོག་གིས་འགྲོ་བ་མིའི་རིགས་ལ་བསྐྲུན་པའི་ཐུན་མིན་གྱི་ལེགས་ཆ་ལ་བློ་ཐག་ཉེ་པོ་དང་བྱམས་པའི་ཚོར་བ་ཞིག་ཡོད། ཐུན་མིན་གྱི་ཁྱད་ཆོས་དེ་དག་གི་ཁོངས་སུ་བྱམས་པ་དང་གཞན་དོན་དུ་གཅེས་སྐྱོང་གི་ནུས་པ་དེ་གཏོགས་ཡོད། དཀོན་མཆོག་ལ་སྲི་ཞུའི་བྱེད་སྒོ་ཞེས་པ་ནི་དཀོན་མཆོག་གིས་གང་བསྐྲུན་པ་ཐམས་ཅད་ལ་བྱམས་སྐྱོང་བྱེད་པ་དང་འདིའང་དཀོན་མཆོག་མཉེས་པའི་མཆོད་པའི་རྣམ་པར་བྱེད་པ་དེ་ཡིན།
དེ་ནི་བྱམས་པ་ལ་ཡོད་པའི་ཧ་ཅང་དོ་སྣང་བྱ་འོས་པའི་བསམ་བློ་དང་ལངས་ཕྱོགས་ཤིག་ཡིན་པ་རེད། བྱེད་པོ་དཀོན་མཆོག་གིས་བསྐྲུན་པ་རྣམས་ལ་བྱམས་བརྩེ་སྟེར་བ་ནི་བྱེད་པོ་དཀོན་མཆོག་ཉིད་ལ་སྲི་ཞུ་སྒྲུབ་ཚུལ་ཞིག་དང་དཀོན་མཆོག་གིས་ང་ཚོ་ཚང་མའི་སེམས་ནང་བསྐྲུན་པའི་ཐུན་མིན་གྱི་ལེགས་ཆའི་དགོས་དོན་སྒྲུབ་ཀྱི་ཡོད། ཨེ་རབ་སྐད་དུ་བྱམས་པ་ལ་ཚིག་ཅིག་ཡོད་པ་དེའི་གོ་དོན་ཁྱད་པར་བ་ཞིག་ནི་ཐུན་མིན་གྱི་ལེགས་ཆ་ལ་ཐག་ཉེ་བའི་ཚོར་བ་དེ་ཡིན་པ་དང་ཚིག་གཞན་ཞིག་ཡོད་པ་དེའི་གོ་དོན་ཁྱད་པར་བ་དེ་ནི་གཞན་གྱི་ཕྱོགས་སུ་རང་སོ་སོའི་བྱ་སྤྱོད་ཀྱི་ནང་བཤད་པའི་ཐག་ཉེ་བའི་ཚོར་བ་དེ་རེད། ཚིག་གི་དོན་དང་ཁུ་རཱན་འབའ་ཞིག་ལ་གཞི་བྱས་ནས་གང་ལ་གང་འཚམས་ལེགས་ཆ་བླང་གི་ཡོད། ང་ཚོས་བྱམས་པའི་ཆེད་དུ་བཀོལ་སྤྱོད་བྱས་པའི་ཚིག་རྣམས་ལ་བལྟ་བ་དང་དེ་དག་ལ་གོ་དོན་ཁྱད་པར་བ་འདི་དག་ཡོད་དེ། ཐུན་མིན་གྱི་ལེགས་ཆ་ལ་ཐག་ཉེ་བ་དང་གཞན་གྱི་ཕྱོགས་སུ་བྱ་སྤྱོད་ཀྱི་ནང་བཤད་པའི་ཐག་ཉེ་བའི་ཚོར་བ་རྣམས་རེད།
གཞན་ལ་བྱམས་པའི་སྒོ་ནས་བྱ་བ་བརྩམ་པ་ནི་རང་ཐག་རང་ཆོད་ཀྱི་ལས་ཤིག་ཡིན་པ་རེད། མི་ཚོས་འདི་ལྟར་གདམ་ཀ་བྱེད་པའི་སོ་སོའི་རྣམ་དཔྱོད་བེད་སྤྱོད་བྱེད་ཆོག ཁོང་ཚོས་བྱེད་པོ་དཀོན་མཆོག་དང་བློ་ཐག་ཉེ་པོ་ཡོང་ཕྱིར། སེམས་ནང་གི་འདོད་ཕྱོགས་ཀྱི་རྗེས་སུ་འབྲང་གི་ཡོད། དེ་ནི་ཧ་ཅང་དོ་སྣང་བྱ་འོས་པ་ཞིག་རེད། བྱེད་པོ་དཀོན་མཆོག་གིས་ང་ཚོ་བསྐྲུན་ཡོད་པས། འདི་ལ་ང་ཚོ་འཇིག་རྟེན་བཀོད་པ་པོ་དང་ཐག་ཉེ་བར་འཐེན་པའི་རྡོ་ཁབ་ལེན་ལྟ་བུར་གདམ་ཀ་བྱེད་པའི་རང་ཐག་རང་ཆོད་ཅིག་སྐྲུན་གྱི་ཡོད་དམ། དེ་བཞིན་ཞེ་འདོད་ལ་སོགས་པ་དེ་དག་ཐམས་ཅད་ཡོད། རང་སོ་སོའི་རང་བཞིན་ལྷན་སྐྱེས་ཀྱི་དགོས་དོན་སྒྲུབ་པའི་ཆེད་བྱེད་པོ་དཀོན་མཆོག་དང་ཐག་ཉེ་པོ་ཆགས་ཚུལ་དེ་ནི་བྱམས་པ་དང་གཞན་ལ་ཞབས་འདེགས་སྒྲུབ་པ་དང་ཕན་འདོགས་པ་བརྒྱུད་ནས་ཡིན་པ་རེད། འདི་ནི་མི་དབུལ་པོ་ཚོའི་ཆེད་དུ་ཁྲལ་སྤྲོད་པ་དང་དེ་བཞིན་ཁ་ཆེའི་སྤྱི་ཚོགས་ནང་སྤྱི་ཚོགས་ཞབས་ཞུ་དང་རོགས་རམ་བྱེད་ཚུལ་གཞན་རྣམས་རེད། དེར་མ་ཟད། འདིར་ཧ་ཅང་དོ་སྣང་བྱ་འོས་པ་ཞིག་ནི་འགྲོ་བ་མི་རེ་རེ་ནི་འདྲ་མཉམ་ཐོག་བྱེད་པོ་དཀོན་མཆོག་གིས་བསྐྲུན་པ་ཞིག་ཡིན་པས། ཚང་མ་འདྲ་མཉམ་གྱི་ཚོར་བ་ཞིག་ཡོད་པ་རེད། མི་ཚང་མ་ལ་མི་རེ་རེ་བྱེད་པོ་དཀོན་མཆོག་གི་ཕྱོགས་སུ་འཐེན་ནུས་པའི་ལྷན་སྐྱེས་ཀྱི་འདོད་ཕྱོགས་འདིས་རྒྱས་བཏབ་པའི་སྲོག་དང་སྙིང་ཞིག་ཡོད་པ་རེད།
བྱེད་པོ་དཀོན་མཆོག་ནི་ཁྲིམས་ཐག་གཅོད་མཁན་དང་། ཉེ་ཆད་གཏོང་མཁན། དེ་བཞིན་བཟོད་བཞེས་གནང་མཁན་སྙིང་རྗེ་ཅན་ཞིག་ཡིན་པ།
གཞན་ཡང་། ཁ་ཆེའི་ནང་གི་བཟང་སྤྱོད་ཀྱི་རྣམ་གཞག་དང་མཉམ་དུ་བྱེད་པོ་དཀོན་མཆོག་གིས་ཚང་མ་ལ་དྲང་བདེན་དང་བྱམས་བརྩེ་འདྲ་མཉམ་གྱིས་ཁྲིམས་ཐག་གཅོད་ཀྱི་ཡོད། དེ་ནི་བྱེད་པོ་དཀོན་མཆོག་གི་འདོད་པ་ལ་མགོ་འབུལ་ཞུ་མཁན་ཁོ་ན་ལ་ཡིན་པ་དང་། འདིས་བཟང་སྤྱོད་དང་ལྡན་པའི་མི་ཚེ་སྐྱེལ་ཐུབ་པ་ཡོང་གི་ཡོད། དེ་ནི་ཤ་རི་ཡའི་ (Shariah) ལུགས་ལྟར་རེད། སྤྱི་ཚོགས་ཀྱི་བདེ་དོན་སྤྱི་ཡོངས་ལ་ཕན་པའི་ཕྱིར། བྱེད་པོ་དཀོན་མཆོག་གིས་བཀའ་བརྩི་དང་ལེན་མི་བྱེད་མཁན་དང་གནོད་འཚེ་བྱེད་མཁན་རྣམས་ལ་ཉེས་ཆད་གཏོང་གི་ཡོད། དེར་བརྟེན་བྱེད་དཔོ་དཀོན་མཆོག་གི་སྲི་ཞུ་དང་བྱམས་བརྩེའི་རྟགས་སུ་འགྲོ་བ་མི་རྣམས་ཀྱིས་ཤ་རི་ཡའི་ཁྲིམས་ལ་དཔུང་སྣོན་བྱེད་དགོས་ཀྱི་ཡོད། དེ་ལྟ་བས་ན་ཁྲིམས་དང་དྲང་བདེན་གྱིས་ཁ་ཆེའི་སྤྱི་ཚོགས་ཀྱི་ནང་ལས་འགན་ཧ་ཅང་གནད་འགགས་ཆེན་པོ་ཞིག་སྒྲུབ་ཀྱི་ཡོད།
ང་ཚོ་ནུབ་ཕྱོགས་ཀྱི་སྤྱི་ཚོགས་ཁག་གི་ནང་འཇིའུ་དང་ཡེ་ཤུའི་འཛམ་གླིང་ནང་དུའང་ཡེ་ཤུའི་ཞལ་ཆད་རྙིང་པ་ལས་བྱུང་བའི་སྒྲིག་ཁྲིམས་ཤིག་ཡོད་པ་རེད། དཔྱད་ཁྲ་དང་ལེགས་སྐྱེས་ཞེས་བྱ་བ་ཡོད་པ་སྟེ། གལ་ཏེ་ང་ཚོས་སྒྲིག་ཁྲིམས་ལ་བཀའ་བརྩི་དང་ལེན་བྱས་ན། སྤྱི་ཚོགས་ཀྱིས་ང་ཚོར་དགའ་མོས་བྱེད་པ་དང་ང་ཚོ་ལ་གཅེས་སྐྱོང་བྱེད་ཀྱི་ཡོད། གལ་ཏེ་ང་ཚོས་བཀའ་བརྩི་དང་ལེན་མ་བྱས་ན། སྤྱི་ཚོགས་ཀྱིས་ང་ཚོར་ཉེས་ཆད་གཏོང་གི་ཡོད། ནུབ་ཕྱོགས་ཀྱི་ལྟ་ཚུལ་ལྟར་ན། དེ་ནི་རྒྱུས་མེད་ཀྱི་བསམ་བློ་ཁྱད་མཚར་ཞིག་རྩ་ནས་མིན།
གལ་ཏེ་ང་ཚོས་སོ་སོ་རང་ཉིད་ཀྱི་རང་གཅེས་འཛིན་ཀྱི་ཁ་གཏད་དུ་ཡིན་པའི་ཇི་ཧཱ་ད་འདིའི་ནང་གི་འཐབ་རྩོད་ལ་ཞུགས་ན། དེས་བྱེད་པོ་དཀོན་མཆོག་དང་དེའི་བྱམས་བརྩེ་ལས་རྒྱབ་ཀྱི་ཕྱོགས་པའི་རྒྱུ་བྱེད་ཀྱི་ཡོད། ཡིན་ནའང་། དེ་ལ་ལྷག་བསམ་རྣམ་དག་གི་བློ་འགྱོད་སྐྱེས་ན། དེ་ལ་བྱེད་པོ་དཀོན་མཆོག་གི་བཟོད་གསོལ་ཐོབ་ཀྱི་ཡོད། འདི་ནི་ཁ་ཆེའི་ཆོས་ལུགས་ནང་གི་གནད་དོན་གཙོ་བོ་དེ་རེད། བྱེད་པོ་དཀོན་མཆོག་ནི་སྙིང་རྗེ་ཅན་ཞིག་ཡིན་པ་དང་དེས་རྟག་ཏུ་བཟོད་བཞེས་གནང་གི་ཡོད། དཀོན་མཆོག་ནི་བློ་འགྱོད་སྐྱེ་འདོད་ཡོད་མཁན་གྱི་མི་ངན་སྡིག་པའི་ལས་བྱེད་མཁན་གྱི་སྙིང་ལ་ཞུགས་ནས་དེ་དག་བློ་འགྱོད་སྐྱེ་བར་རོགས་བྱེད་པ་དང་དེ་དག་ལ་བཟོད་བཞེས་གནང་གི་ཡོད།
ང་ཚོས་འདི་ནི་ནང་ཆོས་དང་བསྡུར་ཞིབ་ཐོག་ནས་མཐོང་ཐུབ་པ་སྟེ། བློ་འགྱོད་ནི་གནོང་འགྱོད་ཀྱི་ཚོར་བ་ཞིག་ཡིན་པ་རེད། ང་ཚོས་གང་བྱས་པ་ལ་འགྱོད་པ་སྐྱེ་བ་དང་དེ་ལ་བློ་འགྱོད་ཀྱིས་རང་ཉིད་ལ་གནོད་འཚེ་བྱེད་མཁན་དེ་དག་གི་ཕྱོགས་སུ་ཡོད་སྲིད་པའི་འཁོན་འཛིན་གྱི་བསམ་བློ་གང་ཡོད་པ་ཐམས་ཅད་འདོར་གྱི་ཡོད། གང་ཡིན་ཞེ་ན། ཁོང་ཚོས་ང་ཚོར་གནོད་པ་བྱས་ཡོད། ང་ཚོས་ནོར་འཁྲུལ་དང་མི་དགེ་བའི་ལས་བྱས་པ་དེ་དག་གི་ཁ་གཏད་དུ་འགྲོ་བ་ཞིག་བྱེད་པའི་སྒོ་ནས་ཉམས་པ་སོར་ཆུད་བྱེད་ཀྱི་ཡོད། དགེ་བའི་ལས་ཤིག་དང་ང་ཚོས་མི་དགེ་བའི་ལས་དེ་ནམ་ཡང་བསྐྱར་དུ་བྱེད་ཀྱི་མིན་ཞེས་ཐག་གཅོད་བྱེད་ཀྱི་ཡོད། འདི་ནི་ཁུ་རཱན་ནས་ཁ་ཞེ་མེད་པར་གང་གསུངས་པ་དང་འདྲ་མཚུངས་རེད།
ཤ་རི་ཡ་དང་བཟོད་གསོལ།
ཤ་རི་ཡའི་སྒྲིག་ཁྲིམས་ཀྱི་ནང་དུ་བཟོད་གསོལ་དེའང་ཡོད། འདི་ནི་ཤ་རི་ཡའི་ཕུལ་དུ་བྱུང་བའི་རྣམ་པ་ཞིག་ཡིན་པ་དང་དེའི་སྐོར་ང་ཚོས་མང་པོ་གོ་ཐོས་ཡོང་གི་མེད། ང་ཚོས་ཉེས་ཆད་རྣམས་གང་ཡིན་པ་ཙམ་གོ་ཐོས་ཡོང་གི་ཡོད། དེ་དག་ནི་ཏོག་ཙམ་སྙིང་རྗེ་མེད་པ་ཡིན་ནའང་། ནག་ཉེས་ཀྱི་གནོད་པའི་ཡུལ་ལམ་གནོད་མཁན་གྱི་ནང་མི་ལ་གདམ་ཀ་ཞིག་ཡོད་པ་རེད། ཁོང་ཚོས་རྟག་ཏུ་ཉེས་ཆད་དམ་པོ་དང་ཡང་ན་གུན་གསབ་ལྟ་བུ་ཞིག་ཐོབ་པ་གང་རུང་འདེམས་སྒྲུག་བྱེད་ཆོག དེ་ཡང་གནའ་བོའི་དུས་སུ་ར་དང་རྔ་མོང་ལྟ་བུའམ་ཡང་ན་དངུལ་གྱི་གུན་གསབ་དང་དགོངས་སེལ་ཆག་ཡང་ལྟ་བུ་ཡིན་ཆོག གལ་ཏེ་ནང་མིའམ་གནོད་མཁན་དེས་ཁོང་ཚོའི་ཁ་གཏད་དུ་ནག་ཉེས་བྱེད་མཁན་ལ་བཟོད་བཞེས་བྱས་ན། དེ་དག་རང་དབང་ངང་གློད་གཏོང་གི་ཡོད།
ཁྲིམས་མཐུན་གྱི་སྐབས་དོན་དང་འབྲེལ་བའི་བཟོད་གསོལ་གྱི་ཉམས་ལེན་དེའང་དཀོན་མཆོག་ལ་སྲི་ཞུ་སྒྲུབ་པའི་ལས་ཕུལ་དུ་བྱུང་བ་ཞིག་ཡིན་པ་རེད། འདི་ནི་ཤ་རི་ཡའི་ཁྲིམས་ཀྱི་ཉེས་འགེལ་ལ་གཞིགས་ན་གང་འཚམས་གལ་གནད་ཅིག་དང་དོ་སྣང་བྱ་འོས་པ་ཞིག་རེད། ནུབ་ཕྱོགས་སུ་སྐབས་འགར་མི་རྣམས་ཧ་ཅང་མགོ་རྨོངས་ཀྱི་ཡོད། དེ་ཅིའི་ཕྱིར་ཞེ་ན། དེ་ལྟ་བུའི་སྒྲིག་ཁྲིམས་དམ་པོ་ཡོད་པའི་སྐབས་སུ་བཟོད་གསོལ་གྱི་རྣམ་པ་འདི་ནམ་རྒྱུན་འཆར་ཅན་ཤེས་ཀྱི་མེད། སྤྱི་ཚོགས་ཤིག་ལ་དེ་ཅིའི་ཕྱིར་དགོས་ཀྱི་ཡོད་དམ། སོ་མ་ལི་ཡ་ (Somalia) ལྟ་བུའི་ས་ཆའི་ནང་སྤྱི་ཚོགས་ནི་འགོ་པ་དམག་ཤེད་ཅན་དེ་དག་གིས་བཙན་འཛུལ་བྱེད་པ་དང་ཟིང་ཆ་ཆེ་ལ་ཧ་ཅང་ཉེན་ཚབས་ཅན་ཆགས་ཀྱི་ཡོད། དེ་འདྲ་བའི་ས་ཆའི་ནང་ང་ཚོས་ལྟ་དགོས་ཀྱི་ཡོད། མི་རྣམས་ལ་གོ་རིམ་གྱི་འདུ་ཤེས་ཤིག་དགོས་ཀྱི་ཡོད་པ་དེ་རེད་དམ། ཁོང་ཚོའི་རིག་གཞུང་ནས་གང་འབྱུང་གི་ཡོད་པ་ནི་ཤ་རི་ཡ་རེད། གལ་ཏེ་ཁོང་ཚོར་འདི་ཡོད་ན། ཁོང་ཚོས་བདེ་འཇགས་ངང་ཡོད་པར་ཚོར་ཐུབ་ཀྱི་ཡོད། ཁོང་ཚོས་རྐུ་མ་ཞིག་གི་ལག་པ་གཏུབ་རྒྱུ་ཡིན་པ་ཤེས་ཀྱི་ཡོད། འདིས་བཙོན་དུ་བཅུག་པ་ལས་ལྷག་པའི་རྐུ་ཁྱེར་ལ་སེམས་ཤུགས་མང་བ་གཅོག་གི་ཡོད། གོ་རིམ་ལྟ་བུའི་དམ་བཅའ་འདི་ནི་ཧ་ཅང་ཡིད་ལ་འཐད་པ་ཞིག་རེད།
དེར་མ་ཟད། ཨ་ཧྥི་རི་ཀའི་ས་ཆ་གང་སར་འགྲུལ་བཞུད་བྱེད་པའི་སྐབས། ས་ཁུལ་དེ་དག་གི་ནང་འཕེལ་རྒྱས་འགྲོ་བཞིན་པའི་ཆོས་ལུགས་ཤུགས་ཆེ་ཤོས་ནི་ཁ་ཆེ་ཡིན་པ་ཁྱེད་ཀྱིས་མཐོང་གི་རེད། ང་ཚོས་དེ་ཅིའི་ཕྱིར་རེད་ཅེས་འདྲི་སྲིད། མི་རྣམས་ཀྱིས་དེའི་རྒྱུ་མཚན་དུ་འདྲ་མཉམ་གྱི་ཚོར་བ་ཞིག་དེར་ཡོད་པ་དང་ཚང་མ་འདྲ་མཉམ་ཡིན་པའི་སྤུན་ཟླའི་འདུ་ཤེས་ཤིག་ཡོད་ཅེས་ཤོད་ཀྱི་ཡོད། ཁོང་ཚོས་ནུབ་ཕྱོགས་ལ་བསམ་བློ་གཏོང་བའི་སྐབས། མི་རིགས་དཀར་པོའི་མི་སེར་སྤེལ་ཡུལ་གྱི་ལྟ་བ་འཛིན་མཁན་དང་ཨ་ཧྥི་རི་ཀའི་དབར་ལ་འདྲ་མཉམ་གྱི་འདུ་ཤེས་ཤིག་རྩ་ནས་མེད་པའི་མི་སེར་སྤེལ་ཡུལ་གྱི་ནུས་སྟོབས་ལ་བསམ་བློ་གཏོང་གི་ཡོད། འདི་ནི་ཨ་ཧྥི་རི་ཀའི་རྒྱལ་ཁབ་མང་པོའི་ནང་གི་ཁ་ཆེའི་ཆོས་ལུགས་ཀྱི་ཡིད་དབང་འཕྲོག་པའི་འབྱུང་ཁུངས་དང་འབོད་སྐུལ་ཆེན་པོ་ཞིག་ཡིན་པ་རེད།
མི་རྣམས་ཀྱིས་རྣམ་པར་དག་པའི་སྒོ་ནས་འཇིག་རྟེན་དང་འགྲོ་བ་མི་རྣམས་ལ་བྱམས་བརྩེ་སྐྱེད་པའི་སྐབས། ཁ་ཆེའི་ཆོས་ལུགས་ཀྱི་ནང་དེ་དག་གི་བྱམས་བརྩེ་ནི་འཇིག་རྟེན་དང་འགྲོ་བ་མི་རང་གི་ཆེད་དུ་མིན། ཁ་ཆེའི་ཆོས་ལུགས་ཀྱི་ནང་། དེ་ནི་བྱེད་པོ་དཀོན་མཆོག་གི་བྱམས་བརྩེ་དང་བྱེད་པོ་དཀོན་མཆོག་གིས་བསྐྲུན་པའི་ཐུན་མིན་གྱི་ལེགས་ཆ་དེ་རེད། འདི་ནི་བྱམས་བརྩེའི་རྒྱབ་ཏུ་ཡོད་པའི་ལྟ་གྲུབ་ཀྱི་བསམ་བློ་དེ་རེད། འདི་ལྟར་མི་ཚང་མ་འདྲ་མཉམ་ལ་གཞི་རྩ་བྱས་ཏེ་བྱམས་བརྩེ་སྐྱེད་པ་ལ་བརྟེན་ནས་བྱམས་བརྩེ་ཧ་ཅང་རྒྱ་ཆེན་པོ་ཞིག་སྐྱེད་དུ་འཇུག་གི་ཡོད། དེ་ནི་མི་གཅིག་ལ་བརྩེ་བ་ཡོད་པ་དང་མི་གཞན་དེ་ལ་བརྩེ་བ་མེད་པ་དེ་འདྲ་མིན། ཇི་སྲིད་མི་རྣམས་ཀྱིས་བཟང་པོ་དང་འདི་ལྟ་བུའི་ཐུན་མིན་གྱི་ལེགས་ཆའི་སླད་དུ་འབད་བཞིན་ཡོད་པ་དེ་སྲིད་དུ་སོ་སོའི་བརྩེ་བ་དེ་ཚང་མའི་ཆེད་དུ་ཡིན་པ་རེད། བྱེད་པོ་དཀོན་མཆོག་གིས་མི་ཚང་མའི་རྒྱུད་ལ་ཕུལ་བྱུང་གི་ཡོན་ཏན་ནམ་ཁྱད་ཆོས་བཟང་པོ་འདི་བསྐྲུན་པ་དང་འདིས་མི་རྣམས་ཀྱིས་ཚང་མར་བྱམས་བརྩེ་སྟེར་འཇུག་གི་ཡོད། གལ་ཏེ་མི་རྣམས་ཀྱིས་ཁོང་ཁྲོ་དང་། འདོད་ཆགས། འཚེ་བ་དང་བཅས་བྱ་བ་བརྩམས་ན། དང་པོ་ཁོང་ཚོ་ལ་བློ་འགྱོད་སྐྱེ་བ་དང་བཟང་སྤྱོད་ཀྱི་མི་ཚེ་ཞིག་གི་ནང་ཚུར་ལོག་པར་སེམས་ཤུགས་སྤར་གྱི་ཡོད། འདི་ནི་ཁ་ཆེའི་ཆོས་ཀྱི་ནང་བྱམས་བརྩེའི་རྨང་གཞིར་གྱུར་བའི་ལྟ་གྲུབ་ཀྱི་གཞི་རྟེན་དེ་ཡིན་པ་རེད།
ནང་ཆོས་ནང་གི་གཞི་རྩའི་ལྟ་བའི་རྣམ་གཞག
ང་ཚོས་ནང་ཆོས་ལ་ཁ་སྒྱུར་བའི་སྐབས། བྱམས་བརྩེ་དེ་ཇི་ལྟར་སྐྱེད་པའི་ཐད་ལ་རྟོག་པ་སྐྲུན་ཚུལ་གང་འཚམས་ཀྱི་མི་འདྲ་ཞིག་ཡོད། ཡིན་ནའང་། འདིར་དོ་སྣང་བྱ་འོས་པ་ཞིག་ནི་ཆོས་ལུགས་གཉིས་ཀྱི་ནང་འདྲ་བའི་ཆ་ཇི་ཙམ་ཡོད་པར་བལྟ་རྒྱུ་དེ་རེད།
ཐོག་མ་མེད་པ་དང་བྱེད་པོ་དཀོན་མཆོག་མེད་པའི་སྒོ་ནས་རང་རྒྱུད་ལ་ཡོད་པའི་སངས་རྒྱས་ཀྱི་རིགས་ཀྱི་ལྷན་སྐྱེས་ཀྱི་ཁྱད་ཆོས།
ནང་ཆོས་ཀྱི་ནང་སེམས་ཅན་ཐམས་ཅད་ཀྱི་རྒྱུད་ལ་ཐོག་མ་མེད་པ་ནས་སངས་རྒྱས་ཀྱི་རིགས་ཡང་དག་པ་ཞིག་ཡོད་པ་རེད། དེ་ལ་བརྟེན་ནས་སེམས་ཅན་རྣམས་སངས་རྒྱས་ཀྱི་གོ་འཕང་ཐོབ་པར་བྱེད་ཀྱི་ཡོད། ཁ་ཆེའི་ཆོས་ལུགས་ལྟར་ན། རང་རྒྱུད་ལ་ཡོད་པའི་ཡང་དག་པའི་ལྷན་སྐྱེས་ཀྱི་རང་བཞིན་དེས་མི་རྣམས་དཀོན་མཆོག་དང་ཐག་ཉེ་རུ་གཏོང་འཇུག་གི་ཡོད། དེ་བཞིན་སུ་ཧྥིའི་ཆོས་བརྒྱུད་འགའ་ཞིག་གི་ནང་དུ་ཐ་ན་བྱེད་པོ་དཀོན་མཆོག་དང་ངོ་བོར་འདྲེས་པར་བྱེད་དུ་འཇུག་གི་ཡོད་ནའང་། དཀོན་མཆོག་ནམ་ཡང་ཆགས་ཀྱི་མེད། ནང་ཆོས་ཀྱི་ནང་ལྷན་སྐྱེས་སུ་ཡོད་པའི་སངས་རྒྱས་ཀྱི་རིགས་འདིས་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ཐོབ་པར་བྱེད་ཀྱི་ཡོད། དེ་དག་ནི་ཧ་ཅང་འདྲ་མཚུངས་ཡིན་པའི་ཆོས་ཤིག་གི་ཐད་ལ་གྲུབ་མཐའི་ལྟ་ཚུལ་དང་འགྲེལ་ཚུལ་མི་འདྲ་བ་རྣམས་རེད།
ནང་ཆོས་ཀྱི་ནང་སེམས་ཅན་རྣམས་ཀྱི་རྒྱུད་ལ་སུས་ཀྱང་སངས་རྒྱས་ཀྱི་རིགས་འདི་བསྐྲུན་མེད། དེ་ནི་ཐོག་མ་མེད་པའི་དུས་ནས་རང་བཞིན་ལྷན་སྐྱེས་སུ་སེམས་ཅན་རྣམས་ཀྱི་རྒྱུད་ལ་ཡོད་པ་རེད། ཁ་ཆེའི་ཆོས་ལུགས་ཀྱི་ནང་འདི་ནི་བྱེད་པོ་དཀོན་མཆོག་གིས་བསྐྲུན་པ་ཞིག་རེད། དེ་ནི་ལྟ་ཚུལ་གཞན་ཞིག་ཡིན་ཏེ། གལ་ཏེ་ང་ཚོས་བྱེད་པོ་དཀོན་མཆོག་ལ་ཐོག་མ་ཡོད་དམ་ཞེས་དྲིས་ན། བྱེད་པོ་དཀོན་མཆོག་དེ་ལའང་ཐོག་མ་མེད་པ་རེད། མཐར་ཐུག་གི་ལན་འདེབས་སུ་ཐོག་མ་མེད་པའི་ཐོག་ལ་བབས་ཀྱི་ཡོད། འོན་ཀྱང་། ནང་ཆོས་ཀྱི་ནང་དེ་ལྟ་བུའི་འཇིག་རྟེན་བྱེད་པོ་དཀོན་མཆོག་ཟེར་བ་ཞིག་ཡོད་པ་མི་འདོད།
ནང་ཆོས་ཀྱི་ལུགས་ལྟར་ན། མི་རྣམས་ལ་ལྷན་སྐྱེས་ཀྱི་རྙིང་རྗེ་དང་གང་གནོད་གཞི་ཅན་དང་གང་ཕན་ཐོགས་ཅན་ཡིན་པར་རྣམ་པར་འབྱེད་ནུས་པའི་རྣམ་དཔྱོད་ལྟ་བུའི་ཡོན་ཏན་མང་པོ་ཡོད། ནང་ཆོས་དང་ཁ་ཆེའི་ཆོས་ལུགས་གཉིས་ཀས་དེའི་ཐད་ལ་མོས་མཐུན་ཡོད་པ་དང་ཚན་རིག་གིས་ཀྱང་འདི་ནི་རང་གིས་རང་ལ་གཅེས་སྐྱོང་བྱེད་པ་དང་སྲོག་ཆགས་གཞན་ལ་གཅེས་སྐྱོང་བྱེད་པའི་ང་ཚོའི་འཚོ་གནས་ཀྱི་ལྷན་སྐྱེས་རིག་པའི་ཆ་ཤས་ཡིན་པར་མོས་མཐུན་བྱེད་ཀྱི་ཡོད། འདི་ནི་འགལ་འདུ་ཞིག་ཆགས་ཀྱི་མེད། ང་ཚོ་ཚང་མར་གང་ཕན་ཐོགས་ཅན་ཡིན་པ་དང་གང་གནོད་གཞི་ཅན་ཡིན་པར་ཤན་འབྱེད་པའི་ནུས་པ་དེ་ཡོད།
ཚུལ་ཁྲིམས།
ནང་ཆོས་ཀྱི་ནང་བཟང་སྤྱོད་ཀྱི་ཚུལ་ཁྲིམས་ནི་ལས་གང་ཞིག་གིས་སྡུག་བསྔལ་འབྱུང་བར་བྱེད་པ་དང་ལས་གང་ཞིག་གིས་བདེ་སྐྱིད་སྐྲུན་གྱི་ཡོད་པ་རྟོགས་པ་ལ་གཞི་བྱས་ཡོད། སངས་རྒྱས་ཀྱིས་དེ་དག་གསུངས་ཡོད་པ་ལས་ཁ་ཆེའི་ཆོས་ལུགས་ནང་བྱེད་པོ་དཀོན་མཆོག་གིས་བཟང་སྤྱོད་དང་འབྲེལ་བའི་རྒྱུ་དང་འབྲས་བུའི་སྒྲིག་ཁྲིམས་བསྐྲུན་པ་ནང་བཞིན་སངས་རྒྱས་ཀྱིས་བསྐྲུན་མེད། ནང་ཆོས་ཀྱི་ནང་ཆོས་རྣམ་འབྱེད་ཀྱི་ཤེས་རབ་ལ་བརྟེན་ནས་རང་གིས་རང་ལ་གང་ལེགས་པ་དང་གང་ཉེས་པའི་སྐོར་ལ་བརྟག་དཔྱད་དང་ཤན་འབྱེད་ཐུབ་ཀྱི་ཡོད། འདི་ནི་བློ་གྲོས་སམ་རྣམ་དཔྱོད་བཀོལ་སྤྱོད་བྱེད་སྟངས་དེ་ཡིན་པ་དང་ཁ་ཆེའི་ཆོས་ལུགས་ཀྱི་ནང་དེ་ནི་མི་འདྲ་བའི་སྒོ་ནས་རྟོག་པས་བསྐྲུན་ཡོད་པ་རེད། ཁོང་ཚོས་རྣམ་དཔྱོད་དེ་ནི་དཀོན་མཆོག་གིས་གང་བསྐྲུན་པ་ཐམས་ཅད་ལ་བྱམས་བརྩེ་སྤྲོད་རྒྱུ་དང་བཟང་སྤྱོད་དང་ལྡན་པའི་མི་ཚེ་སྐྱེལ་བའི་ཕྱིར་དུ་བྱེད་པོ་དཀོན་མཆོག་གི་འདོད་པ་ལ་བཀའ་བརྩི་དང་ལེན་བྱེད་མིན་གྱི་ཐག་གཅོད་བྱེད་པར་བཀོལ་སྤྱོད་བྱས་ཡོད།
ཁ་ཆེའི་ཆོས་ཀྱི་ནང་བྱེད་པོ་དཀོན་མཆོག་གིས་བཟང་སྤྱོད་ཀྱི་སྒྲིག་ཁྲིམས་བསྐྲུན་ཡོད་པ་དང་དེས་ལེགས་སྐྱེས་དང་ཉེས་ཆད་ལ་བརྟེན་ནས་དཔྱད་ཁྲ་གནང་གི་ཡོད། ནང་ཆོས་ལྟར་ན། མི་དགེ་བའི་སྤྱོད་ལམ་ལ་བརྟེན་ནས་སྡུག་བསྔལ་རང་ཤུགས་ཀྱིས་རྗེས་སུ་འབྱུང་བ་དང་དགེ་བའི་སྤྱོད་ལམ་ལ་བརྟེན་ནས་བདེ་སྐྱིད་རང་ཤུགས་ཀྱིས་འབྱུང་གི་ཡོད། གལ་ཏེ་ང་ཚོས་ཉོན་མོངས་པ་དང་མ་རིག་པའི་དབང་འོག་ཏུ་ལས་བརྩམས་ན། རྒྱུ་དང་འབྲས་བུའི་ཆོས་ཉིད་ལ་བརྟེན་ནས་འདིས་སྡུག་བསྔལ་འབྱུང་བར་བྱེད་ཀྱི་ཡོད། དེ་བཞིན་ཁ་ཆེའི་ཆོས་ཀྱི་ནང་དེ་ལ་ཉེས་ཆད་གཏོང་མཁན་ནི་བྱེད་པོ་དཀོན་མཆོག་ཡིན་པ་རེད། དེ་ནི་འབྲས་བུའི་རིགས་གཅིག་པ་ཡིན་ནའང་། འགྲེལ་བརྗོད་བྱེད་སྟངས་མི་འདྲ་བ་ཙམ་རེད།
དེ་ག་ནང་བཞིན་ནང་ཆོས་ཀྱི་ནང་། གལ་ཏེ་ང་ཚོས་ཉོན་མོངས་པའི་སེམས་ཚོར་དེ་དག་གི་འོག་ཏུ་ལས་བརྩམ་རྒྱུར་འཛེམས་ནས་སྤངས་ན། དེ་ནི་དགེ་བར་ངོས་འཛིན་གྱི་ཡོད། གལ་ཏེ་མི་ཞིག་གིས་གཞན་ལ་བྱམས་དང་སྙིང་རྗེའི་སྒོ་ནས་ཕན་བཏགས་ན། དེས་བདེ་སྐྱིད་སྐྲུན་གྱི་ཡོད། ཁ་ཆེའི་ལྟ་ཚུལ་ལྟར་ན། དཀོན་མཆོག་གིས་ང་ཚོར་ལེགས་སྐྱེས་སྦྱིན་པ་དང་ང་ཚོ་བྱེད་པོ་དཀོན་མཆོག་དང་སོ་སོའི་ལྷན་སྐྱེས་ཀྱི་དག་པའི་རང་བཞིན་དང་ཐག་ཉེ་རུ་འགྲོ་གི་ཡོད། དེ་ནི་གཅིག་མཚུངས་རེད་དེ་ཡིན་ནའང་རྒྱུ་དང་འབྲས་བུའི་བྱ་བ་ཇི་ལྟར་བྱེད་ཚུལ་གྱི་དྲི་བ་ཞིག་ཆགས་ཀྱི་ཡོད། འདི་ནི་དྲི་བ་ཁག་པོ་ཞིག་ཡིན་པ་དང་དངོས་གནས་ཤེས་རྟོགས་དགོས་པའི་གནད་ཅིག་རེད། ནང་ཆོས་ཀྱི་ནང་དེ་ནི་ཆོས་ཉིད་རེད་ཅེས་བརྗོད་ཀྱི་ཡོད་པ་དང་སངས་རྒྱས་ནི་ཁོང་གིས་གསུངས་པའི་ཆོས་ཀྱི་གནད་དོན་གཞན་དག་ལ་གཞི་རྩ་བྱས་ཏེ། ཁོང་ནི་ཚད་མའི་སྐྱེས་བུ་དང་ཚད་ལྡན་གྱི་གནས་ཚུལ་འབྱུང་ཁུངས་དེ་ཡིན་པར་ཡིད་ཆེས་བྱེད་ཀྱི་ཡོད། ཁ་ཆེའི་ཆོས་ཀྱི་ནང་བྱེད་པོ་དཀོན་མཆོག་གིས་འདི་བསྐྲུན་པ་དང་དེ་ནི་བསླུ་བ་མེད་པ་དང་རང་བཞིན་ཞིག་ཡིན་པར་ཁས་ལེན་བྱེད་ཀྱི་ཡོད།
སངས་རྒྱས་ལ་དད་པ་དང་སྐྱབས་སུ་འགྲོ་བ།
ནང་ཆོས་ནང་གི་དད་པ་ནི་དོན་ངོ་མར་རྒྱུ་མཚན་རིགས་པར་གཞི་བྱས་པ་ཞིག་དང་སངས་རྒྱས་ནི་ཚད་ལྡན་གྱི་གནས་ཚུལ་འབྱུང་ཁུངས་ཤིག་ཡིན་པའི་རང་གིས་རང་ལ་གསལ་སྟོན་བྱེད་ཀྱི་ཡོད། གང་ལྟར་ཡང་། སངས་རྒྱས་ཀྱིས་དྲི་བའི་ལན་གསུངས་པ་དང་ཁོང་གིས་ང་ཚོའི་ཆེད་དུ་གང་གསུངས་པར་བརྟག་དཔྱད་བྱེད་དགོས། ཁ་ཆེའི་ཆོས་ལུགས་ལྟར་ན། རང་ཉིད་མཐའ་གཅིག་ཏུ་མགོ་འབུལ་དང་དད་པ་དགོས་ཞེས་གསུངས་ཡོད། དེ་ནི་གང་འཚམས་ཀྱི་མི་འདྲ་བ་རེད། སངས་རྒྱས་ནི་ཚད་ལྡན་གྱི་གནས་ཚུལ་འབྱུང་ཁུངས་ཡིན་པའི་ཡིད་ཆེས་རྙེད་པ་དང་སྐྱབས་སུ་འགྲོ་གི་ཡོད། སྐྱབས་འགྲོ་ཞེས་པ་ནི་ང་ཚོས་སོ་སོའི་མི་ཚེའི་ནང་བསྟེན་པའི་ཉེན་མེད་ཀྱི་ཁ་ཕྱོགས་ཤིག་ཡིན་པ་དང་དེས་གཞི་རྩའི་ཆ་ནས་ང་ཚོ་སངས་རྒྱས་ཀྱི་རིགས་སམ་རྒྱུ་བདེ་བར་གཤེགས་པའི་སྙིང་པོ་དང་ཐག་ཉེ་རུ་གཏོང་གི་ཡོད། འདིས་ང་ཚོ་གནོད་འཚེ་དང་མགོ་རྨོངས་པ་ལས་སྐྱོབ་ཀྱི་རེད།
མི་ཚེའི་ནང་ཁ་ཕྱོགས་ཤིག་དགོས་ཀྱི་ཡོད་པ་དེ་ང་ཚོས་དེ་ཁ་ཆེའི་ཆོས་ཀྱི་ལྟ་ཚུལ་ཐོག་ནས་འགྲེལ་བརྗོད་བྱེད་ཆོག ཁ་ཆེ་དང་མི་འདྲ་བར་ནང་ཆོས་ཀྱི་ནང་སྐྱབས་འགྲོ་ཟེར་དུས་ང་ཚོས་སངས་རྒྱས་ལ་གསོལ་མཆོད་པའི་དོན་མིན། ཡིན་ནའང་། མི་མང་པོས་དེ་འདྲ་ཞིག་ཏུ་བལྟ་སྲིད་པ་རེད། གལ་ཏེ་ང་ཚོས་སངས་རྒྱས་ཀྱིས་གསུངས་པའི་ཆོས་ལ་གཞིགས་ནས་བལྟས་ན། དེ་ནི་རྨོངས་དད་ཅིག་མིན་ལ། ཡང་ “སངས་རྒྱས་ཁྱེད་མཁྱེན། ཁྱེད་ནི་ཅི་འདྲའི་ཁྱད་པར་དུ་འཕགས་པ་ཞིག་རེད་” ཅེས་བརྗོད་པ་ཙམ་མམ་ཡང་ན་ཇི་ལྟར་ཁ་ཆེའི་ཆོས་ཀྱི་ནང་ཡོད་པ་ལྟར་མགོ་འབུལ་ཞུ་བ་དེ་འདྲ་ཞིག་ཀྱང་མིན།
གལ་ཏེ་ང་ཚོས་གཏིང་ཟབ་པོར་ལྟ་ཞིབ་དང་སྔོག་བཤེར་བྱས་ན། དེ་ནི་ཧ་ཅང་དོ་སྣང་བྱ་འོས་པ་ཞིག་ཆགས་ཀྱི་ཡོད། གང་ཡིན་ཞེ་ན། བྱེད་པོ་དཀོན་མཆོག་ལ་མགོ་འབུལ་ཞུ་ཞེས་པའི་དོན་དག་ངོ་མ་གང་རེད་དམ། དེ་ནི་ང་ཚོ་ཚང་མས་ཤེས་ཀྱི་ཡོད། ང་ཚོས་ཡག་ཤོས་གང་ཡིན་ཤེས་ཀྱི་ཡོད་བསམ་པའི་རང་སོ་སོའི་རང་གཅེས་འཛིན་དང་རང་ཐག་རང་གཅོད་ལས་ཐར་བའི་དོན་རེད། ནང་ཆོས་ཀྱི་ནང་དེ་ལ་གང་ཟེར་རམ། དེ་ནི་ང་ཚོ་ཚང་མ་འཇིག་རྟེན་གྱི་ལྟེ་བའམ་འཇིག་རྟེན་ནང་གི་གལ་ཆེ་ཤོས་དེ་ཇི་ལྟར་ཡིན་པའི་རང་མཐོང་ཆེན་པོ་འདི་ལས་ཐར་དགོས་པ་དེ་རེད།
སླར་ཡང་འདི་ནི་ང་ཚོས་གང་བྱེད་དགོས་པའི་ཁྱད་ཆོས་མི་འདྲ་བ་ཙམ་ཞིག་རེད། ང་ཚོས་མགོ་འབུལ་ཞུ་དགོས་པ་སྟེ། དེ་ནི་བདག་ཅེས་བྱ་བའི་རྡོག་རྡོག་ཚུགས་ཐུབ་ཏུ་གྲུབ་པར་འཛིན་པ་འདི་རེད། ནང་ཆོས་ཀྱི་ནང་བདག་ཅེས་བྱ་བ་ལོས་ཡོད། འོན་ཀྱང་། དེ་ནི་རྟག་ཏུ་རང་གི་འདོད་པ་ལྟར་ཡོད་དགོས་པ་དང་། རྟག་ཏུ་འགྲིག་པ། རྟག་ཏུ་ཨང་དང་པོ་ཡིན་དགོས་པ། རྟག་ཏུ་མི་ཚང་མའི་དོ་སྣང་དེ་ལ་གཏད་དགོས་པ་ལ་སོགས་པའི་ཚུགས་ཐུབ་ཏུ་གྲུབ་པ་འདི་ནི་མིན། འདི་ལ་བརྟེན་ནས་ང་ཚོའི་མི་ཚེའི་ནང་དཀའ་ངལ་ཧ་ཅང་མང་པོ་ཡོང་གི་ཡོད། ང་ཚོས་དེ་ངེས་པར་དུ་སྤོང་དགོས་ལ་བློས་གཏོང་བྱེད་དགོས། དེ་དག་ནི་གྲུབ་མཐའི་ཁྱད་ཆོས་དང་རྟོག་པའི་བསྐྲུན་ཚུལ་མི་འདྲ་བ་རྣམས་རེད། ཡིན་ནའང་། དེ་དག་གི་འབྲས་བུ་ནི་གང་ལ་གང་འཚམས་ཀྱི་འདྲ་པོ་ཡོད།
ཆོས་ལ་སྐྱབས་སུ་འགྲོ་བ་དང་ཚུལ་ཁྲིམས་ཀྱི་གཞི་རྩ།
“དྷརྨའམ་” ཆོས་ཟེར་བ་ནི་སྔོན་འགོག་གི་ཐབས་ལམ་གྱི་དོན་ཡིན་པ་དང་དེས་ང་ཚོ་སྡུག་བསྔལ་ལས་ཐར་བར་བྱེད་པའམ་སྡུག་བསྔལ་དེ་མྱོང་མི་འཇུག་པར་འཛིན་གྱི་ཡོད། དེ་ནི་སངས་རྒྱས་ཀྱི་ཆོས་ཀྱིས་བསྟན་ཡོད། སངས་རྒྱས་ཀྱི་ཆོས་ནི་ང་ཚོས་ཆོས་རྣམས་ཀྱི་བདེན་པ་རྟོགས་པའི་ཆེད་བརྟག་དཔྱད་བྱེད་པ་དེ་རེད། དེ་ནི་ཇི་ལྟར་ཁུ་རཱན་དང་ཤ་རི་ཡའི་གསུང་རབ་ནང་གསུངས་པ་ལྟར་སོམ་ཉི་བྲལ་བའི་དད་པ་ཞིག་མིན། ཆོས་ནི་དེབ་རྩ་ཆེན་པོ་ཞིག་དང་སྒྲིག་ཁྲིམས་ལམ་ལུགས་ཤིག་མིན། རྒྱ་ནག་སྐད་དུ་དྷརྨ་ཞེས་པའི་ཚིག་དེ་ “ཁྲིམས་ལུགས་” ལྟ་བུར་བསྒྱུར་ཡོད་པ་དང་ཁོང་ཚོས་ནང་ཆོས་ལ་རྒྱའི་མིག་ཤེལ་བརྒྱུད་ནས་བལྟ་བ་དང་ཁུང་རྩིའི་ཆོས་ལུགས་ཀྱི་རིག་གཞུང་དང་བསྟུན་ནས་རྟོགས་ཡོད་པ་དེ་ནི་དོ་སྣང་བྱ་འོས་པ་ཞིག་རེད།
གང་ལྟར་ཡང་། ཇི་ལྟར་ནུབ་ཕྱོགས་སུ་འཇིའུ་དང་ཡེ་ཤུ་ཁ་ཆེའི་སྲོལ་རྒྱུན་ལམ་ལུགས་ཀྱི་ནང་ཁྲིམས་ལུགས་ཀྱིས་གལ་གནད་ནང་བཞིན་རྒྱ་གར་དང་བོད་བརྒྱུད་ནང་བསྟན་གྱི་ནང་དེས་དེ་ལྟ་བུའི་ལས་འགན་ལྟེ་བའམ་གཙོ་བོ་དེ་བྱེད་ཀྱི་མེད། དེ་དག་ནི་ང་ཚོས་རྗེས་སུ་འབྲང་བའི་ཁྲིམས་ལུགས་མིན་ལ། གལ་ཏེ་ང་ཚོས་ཁྲིམས་དེ་ལ་བཀའ་བརྩི་དང་ལེན་བྱས་ན། ང་ཚོ་མི་བཟང་པོ་ཡིན་པའི་བསམ་ཚུལ་དེའང་མིན། ང་ཚོ་ནུབ་ཕྱོགས་སུ་བསམ་ཚུལ་འདི་ཡོད་པ་དང་དེ་ཡང་ཡེ་ཤུའི་གསུང་རབ་བྷཱ་ཡེ་བྷལ་གྱི་རྒྱབ་ལྗོངས་ནས་ཡིན་པ་ཙམ་དུ་མ་ཟད། གནའ་བོའི་གྷི་རིག་གི་སྤྱི་ཚོགས་ནས་ཀྱང་བྱུང་ཡོད། གལ་ཏེ་མི་ཞིག་གིས་ཁྲིམས་ཀྱི་རྗེས་སུ་འབྲངས་ན། མི་དེ་ནི་མི་སེར་བཟང་པོ་ཞིག་ཡིན་པ་རེད། ཁྲིམས་དེ་ཡང་བྱེད་པོ་དཀོན་མཆོག་གིས་བསྐྲུན་པའམ་ཡང་ན་ཁྲིམས་དེ་ཁྲིམས་བཟོ་ལྷན་ཚོགས་ཤིག་གིས་བཟོས་པ་གང་ཡིན་རུང་བཟང་སྤྱོད་ཀྱི་འགན་འདི་ནི་ལྟེ་བའམ་གནད་འགགས་ཅན་ཆགས་ཀྱི་ཡོད་པ་དང་དེ་ནི་ཅི་གསུང་བཀའ་སྒྲུབ་ལ་གཞི་རྩ་བྱས་ཡོད།
དེ་ལས་ལྡོག་སྟེ། ནང་ཆོས་ཀྱི་ནང་བཟང་སྤྱོད་ཀྱི་རྣམ་གཞག་ནི་ཅི་གསུང་བཀའ་སྒྲུབ་ལ་གཞི་རྩ་བྱས་མེད། དེ་ནི་རང་སོ་སོའི་ཆོས་རྣམ་འབྱེད་ཀྱི་ཡང་དག་པའི་ཤེས་རབ་ལ་གཞི་རྩ་བྱས་ཡོད་པ་དང་། ཤེས་རབ་དེ་ལ་བརྟེན་ནས་གལ་ཏེ་ང་ཚོས་སྡིག་པ་དགེ་བའི་ལས་བྱས་ན། དེས་ང་ཚོའི་སྤྱི་ཚོགས་དང་སོ་སོ་རང་ཉིད་ལའང་དཀའ་ངལ་མང་པོ་ཞིག་སྐྲུན་རྒྱུ་ཡིན་པ་དེ་རྟོགས་པར་བྱེད་ཀྱི་ཡོད། དཔེར་ན། འབུ་སྲིན་གྱི་རིགས་གསོད་པ་ལྟ་བུར་མཚོན་ན། ང་ཚོས་དེ་ལ་དཔྱད་པ་བྱེད་པའི་སྐབས། ང་ཚོའི་རྣ་ལྕོག་ཉེ་འཁྲིས་སུ་ཟིར་སྒྲ་ཞིག་རྒྱག་པའི་སྐབས་དེར་ང་ཚོའི་ལྷན་སྐྱེས་ཀྱི་རིག་པའི་སྐུལ་ཤུགས་དང་པོ་དེ་འབུ་དེ་ལ་ཐལ་ལྕག་གཞུས་ནས་གསོད་རྒྱུ་དེ་ཡིན་ན། ང་ཚོས་ལྷན་སྐྱེས་ཀྱི་རིག་པའི་སྐུལ་ཤུགས་དང་པོ་དེའི་ཐད་ལ་བསམ་བློ་གཏོང་དགོས་ཀྱི་ཡོད། དེ་ནི་ཁྱི་ལྟ་བུ་རེད། གལ་ཏེ་ང་ཚོས་ཁྱི་ཞིག་ལ་ཁོང་ཁྲོ་བསླངས་ན། ཁྱི་དེས་ངར་སྐད་དམ་ཟུག་སྐད་རྒྱག་གི་རེད། ང་ཚོ་མི་དགའ་བ་གང་འདྲ་ཞིག་ཡིན་པ་དེ་ལ་རྡེག་པ་དང་། གནོད་སྐྱེལ་བ། གསོད་པ་བཅས་ནི་ང་ཚོའི་ལྷན་སྐྱེས་ཀྱི་རིག་པའི་སྐུལ་ཤུགས་དང་པོ་དེ་རེད་དམ། ང་ཚོ་ཁྱི་ལྟ་བུ་ཡིན་ནམ། དེ་ནས་འདིའི་རྒྱབ་ཏུ་ཤེས་རབ་ཀྱི་རྣམ་པ་འགའ་ཞིག་ཡོད་པ་དང་དེ་དག་ནི་གནོད་བྱེད་མི་དགེ་བ་ཡིན་པས། དེས་སྡུག་བསྔལ་དང་དཀའ་ངལ་གྱི་རིགས་འབྱུང་བར་བྱེད་ཀྱི་ཡོད་པ་དེ་ང་ཚོས་མཐོང་ཐུབ། ཁྱད་མཚར་བའི་གནད་དོན་གང་ཡིན་རུང་ང་ཚོའི་སེམས་ཧ་ཅང་ཞི་བདེ་ལྷིང་འཇགས་ཤིག་མི་སྐྲུན་པ་ནི་ངེས་པ་ཡིན་ལ། ང་ཚོས་དེ་མ་ཐག་རྡེག་གི་ཡོད།
གལ་ཏེ་ང་ཚོ་གཉིད་ཉལ་བར་འགྲོ་ཐབས་བྱེད་བཞིན་ཡོད་པ་དང་དུག་སྦྲང་ཞིག་ང་ཚོའི་རྣ་ལྕོག་གཡས་གཡོན་དུ་ཟིར་སྒྲ་རྒྱག་གིན་ཡོད་པའི་དབང་དུ་བཏང་ནས་དེའི་སྐབས་ཀྱི་བློའི་འཁྱེར་སོ་ལ་བསམ་བློ་གཏོང་དགོས་ཏེ། ང་ཚོ་ག་ཚོད་ཀྱིས་བློ་ཕམ་དང་ཁོང་ཁྲོ་ཟ་གི་མ་རེད་དམ། མི་མང་ཆེ་བས་དུག་སྦྲང་དེ་བཟུང་ནས་གསོད་འདོད་བྱེད་ཀྱི་རེད། གནད་དོན་འདི་ལྟ་བུ་ལ་ང་ཚོས་རྣམ་པར་འབྱེད་ཀྱི་ཡོད། དེ་ཡང་། གལ་ཏེ་ང་ཚོས་དུག་སྦྲང་བསད་ན། དེ་ནི་ཁྲིམས་དང་འགལ་གྱི་ཡོད་པ་དང་། གལ་ཏེ་ང་ཚོས་དུག་སྦྲང་དེ་མ་བསད་ན། ང་ཚོ་ནི་མི་སེར་ཡག་པོ་ཞིག་དང་། ཁ་ཆེའི་རྗེས་འབྲང་པ་བཟང་པོ་ཞིག་གམ་ཡེ་ཤུའི་རྗེས་འབྲང་པ་བཟང་པོ་ཞིག་ཡིན་པའི་རྒྱུ་མཚན་གྱིས་མིན།
དེ་ནི་བསམ་བློའི་འཁྱེར་སོ་མི་འདྲ་བ་ཞིག་ཡིན་པ་དང་བཟང་སྤྱོད་ཀྱི་རྣམ་གཞག་འདིའི་ཐབས་ཚུལ་གྱིས་ང་ཚོར་བསམ་ཞིབ་བྱེད་དགོས་པའི་གནད་དོན་མང་པོ་ཞིག་མཁོ་སྤྲོད་བྱེད་ཀྱི་ཡོད། ང་ཚོའི་ཚུལ་མཐུན་སྤྱོད་ལམ་གྱི་རྒྱབ་ཏུ་གང་ཡོད་དམ། སླར་ཡང་ཞོར་དུ་ཞུ་རྒྱུ་ཞིག་ལ། ངོས་ནས་ང་རང་སྡོད་ས་བྷར་ལཱིན་ལ་ནང་པའི་བཟང་སྤྱོད་ཀྱི་སྐོར་སློབ་ཁྲིད་བྱེད་བཞིན་པའི་སྐབས་ཤིག་ལ། ངས་སློབ་ཕྲུག་ཚོ་ལ་ཁོང་ཚོས་རྐུ་མ་མི་རྒྱག་པའི་རྒྱུ་མཚན་གང་རེད་ཅེས་དྲིས་པ་ཡིན། འགའ་ཞིག་གིས་དེ་ནི་ངན་སོང་གི་གནས་སུ་སྐྱེ་བར་འཇིགས་ནས་རེད་ཅེས་སོགས་ལན་འདེབས་ཀྱི་འདུག ཀུན་སློང་ངོ་མ་དེ་ཡིན་ན་ཞེས་དྲིས་པ་ཡིན། མི་སུས་ཀྱང་དེ་ལ་ཡིད་ཆེས་བྱེད་ཀྱི་མེད། དེ་ཟུར་དུ་བཞག་ནས་ངས་ “ཁྱེད་ཀྱིས་རྐུ་མ་མི་རྒྱག་པའི་རྒྱུ་མཚན་གང་རེད་དམ་” ཞེས་དྲིས་ཡིན། དེའི་ལན་དུ་རྐུ་མ་རྐུ་བ་ནི་ཡང་དག་པ་ཞིག་ཏུ་ཚོར་གྱི་མི་འདུག་ཅེས་ཟེར། རྒྱུ་མཚན་དེ་རེད།
ནང་ཆོས་ཀྱི་ནང་དེ་ག་རང་གསུང་གི་ཡོད་དེ། ཚུལ་མཐུན་སྤྱོད་ལམ་གྱི་རྒྱབ་ཏུ་རང་མཐོང་དང་ཆེ་མཐོང་གི་འདུ་ཤེས་ཤིག་ཡོད། དེ་ནི་རང་གིས་རང་ལ་གུས་ཞབས་འདང་ངེས་ཤིག་ཡོད་པ་སོང་ཙང་། ང་ཚོས་དེ་ལྟ་བུའི་ལས་བྱེད་ངེས་མིན། དེས་སོ་སོ་རང་ཉིད་དང་། རང་གི་ནང་མི་ཁྱིམ་ཚང་། སོ་སོའི་རིན་ཐང་སོགས་ཚང་མའི་ཐོག་ལ་མིང་ཤས་ཆགས་ཀྱི་ཡོད། འདི་ནི་ནང་ཆོས་ཀྱི་ནང་ཚུལ་མཐུན་སྤྱོད་ལམ་གྱི་གཞི་རྩར་གསུང་གི་ཡོད། དེ་རྨང་གཞིར་བཟུང་ནས་ང་ཚོ་འགྲོ་བ་མིའི་རྣམ་དཔྱོད་ཀྱི་ནུས་པ་ཁྱད་པར་དུ་འཕགས་པ་ལ་བརྟེན་ནས་ང་ཚོས་གང་ཞིག་ཕན་ཐོགས་ཅན་དང་གང་ཞིག་གནོད་གཞི་ཅན་ཡིན་ངེས་པའི་ཐད་ལ་རྣམ་པར་འབྱེད་པའི་སྒོ་ནས་གདམ་ཀ་བྱེད་ཀྱི་ཡོད། ང་ཚོས་གང་གནོད་གཞི་ཅན་ཡིན་པ་དེ་བྱ་འདོད་མེད། གང་ཡིན་ཞེ་ན། ལས་དེ་བརྩམ་པར་སོ་སོ་རང་ཉིད་ལ་གུས་ཞབས་ཧ་ཅང་ཆེན་པོ་ཡོད་པ་རེད། འདི་ནི་ནང་ཆོས་ཀྱི་ནང་གསུངས་པའི་ཐབས་ལམ་ཁྱད་པར་ཅན་ཞིག་ཡིན་པ་རེད། དེ་ནི་ཅི་གསུང་བཀའ་སྒྲུབ་ཀྱི་གནད་དོན་ཞིག་མིན། མཐར་ཐུག་ང་ཚོར་ཚུལ་མཐུན་གྱི་སྤྱོད་ལམ་ངེས་པར་དུ་ཡོད་ནའང་། ང་ཚོས་དེ་ལ་ཇི་ལྟར་འཇུག་པའི་ཚུལ་དེ་ནི་དྲི་བ་ཆགས་ཀྱི་ཡོད། བྱས་ཙང་། ང་ཚོར་སངས་རྒྱས་དང་། ཆོས། དགེ་འདུན་བཅས་ལ་སྐྱབས་སུ་འགྲོ་བའི་ཚུལ་དེ་ཡོད་པ་རེད།
དགེ་འདུན་ལ་སྐྱབས་སུ་འགྲོ་བ། དེ་ཁ་ཆེའི་སྤུན་ཟླ་མིང་སྲིང་གི་བསམ་བློ་དང་སྡུར་ཞིབ།
དགེ་འདུན་ནི་ལམ་དུ་འགྲིམ་བཞིན་པའི་དགེ་འདུན་གྱི་སྡེ་ཡིན་པ་དང་དེ་ནི་རབ་བྱུང་གི་སྡེ་ལ་བརྟེན་ནས་འཇིག་རྟེན་ཀུན་རྫོབ་ཀྱི་མཚོན་དོན་ཙམ་མིན་པར། རྟོགས་པ་དང་ལྡན་པའི་འཕགས་པའི་དགེ་འདུན་རྣམས་ལའང་གོ་བ་ཡིན། དེ་དང་འདྲ་མཚུངས་ཤིག་ཁ་ཆེའི་ཆོས་ཀྱི་ནང་དུ་ཡོད་དམ། ཕལ་ཆེར་ཁ་ཆེ་ཡོངས་སུ་རྫོགས་པའི་སྤུན་ཟླ་མིང་སྲིང་གི་འདུ་ཤེས་དེས་སྤྱི་ཚོགས་མི་སྡེའི་རྒྱབ་རྟེན་ལྟ་བུའི་བྱ་བ་བྱེད་ཀྱི་ཡོད་སྲིད། དགེ་འདུན་གྱི་བྱེད་ལས་གཙོ་བོ་ནི་སངས་རྒྱས་ཀྱི་གོ་འཕང་ཐོབ་པའི་ཆེད་དུ་དེར་བགྲོད་པའི་ལམ་དུ་གཞན་དག་ཀྱང་ཡོད་པའི་བདེན་དོན་ལ་སེམས་ཞུགས་སྤར་རྒྱུ་དེ་ཡིན་པ་རེད། སངས་རྒྱས་ལ་མངའ་བའི་ཡོན་ཏན་ཡོངས་སུ་རྫོགས་པ་དང་མཉམ་དུ་སངས་རྒྱས་འབྲེལ་གཏུག་བྱ་རྒྱུ་དེ་ཧ་ཅང་ཁག་པོ་ཡིན་ནའང་། ང་ཚོ་གཅིག་པུར་མིན་པར། དེའི་ཕྱོགས་སུ་འབད་བརྩོན་བྱེད་མཁན་གྱི་མི་མང་པོ་ཡོད་པ་དང་དེ་དག་གིས་ཡར་རྒྱས་གང་འཚམས་ཤིག་ཀྱང་བཏང་ཡོད། འདིས་ང་ཚོ་སྤྱི་ཚོགས་མི་སྡེ་ཞིག་ཡིན་པའི་ཆ་ནས་རྒྱབ་སྐྱོར་ཞིག་བྱེད་ཀྱི་ཡོད།
ཁ་ཆེའི་ཆོས་ཀྱི་ནང་ཁ་ཆེ་ཡོངས་སུ་རྫོགས་པ་སྤུན་ཟླ་མིང་སྲིང་གི་འདུ་ཤེས་ཤིག་ཡོད། ཁྱེད་རང་ག་ཚོད་ཀྱི་ཕྱུག་པོའམ་སྐྱོ་པོ་ཡིན་རུང་། དཔེར་ན། གནས་སྐོར་ལྟ་བུར་འགྲོ་བའི་སྐབས་སུ་ཚང་མས་གྱོན་ཆས་གཅིག་པ་གྱོན་གྱི་ཡོད། དེ་ལྟ་བུའི་འདྲ་མཉམ་གྱི་འདུ་ཤེས་ཤིག་ཡོད་པ་རེད། ནང་ཆོས་ཀྱི་ནང་དོ་སྣང་བྱ་འོས་པ་དེ་ནི་ཆོས་ཀྱི་ལམ་དུ་མི་འགྲོ་མཁན་རྣམས་ལ་བཟང་སྤྱོད་ཀྱི་དཔྱད་ཁྲ་མེད་པས། དེ་དག་ལ་བཟོད་གསོལ་བྱེད་པའམ་ཡང་ན་དེ་དག་གི་བློ་སྣ་སྒྱུར་ཐབས་བྱེད་དགོས་ངེས་ཤིག་མིན། ཁ་ཆེའི་ཆོས་ཀྱི་ནང་འདི་ནི་ཏོག་ཙམ་མི་འདྲ་བ་ཡོད།
མི་མངོན་པའི་སངས་རྒྱས་ཀྱི་རིགས། སྙིང་འགེབ་བྱེད་ཀྱི་གདོང་ཡོལ་དང་སྡུར་ཞིབ།
ནང་ཆོས་ནས་རང་རྒྱུད་ཀྱི་རྒྱུ་བདེ་བར་གཤེགས་པའི་སྙིང་པོའམ་སངས་རྒྱས་ཀྱི་རིགས་ལ་མ་ལྟོས་པར། ང་ཚོའི་སེམས་ནི་དངོས་པོའི་གནས་ལུགས་ལ་རྨོངས་པའི་མ་རིག་པས་བསྒྲིབས་ནས་ཡོད་ཅེས་གསུང་གི་ཡོད། ང་ཚོར་སྒྲིབ་པ་དེ་དག་ཡོད་པ་དང་སངས་རྒྱས་ཀྱི་རིགས་ནི་མ་རིག་པའི་སྤྲིན་གྱིས་བསྒྲིབས་ནས་ཡོད། འདི་ནི་ཁ་ཆེའི་ཆོས་ནས་གང་གསུང་པ་དང་ཧ་ཅང་འདྲ་པ་ཡོད་དེ། དེས་ཀྱང་ཉོན་མོངས་པའི་སེམས་ཚོར་དང་སྙིང་དེ་གདོང་ཡོལ་གྱི་བཀབ་ནས་ཡོད་པ། སྙིང་འགེབ་བྱེད་ཀྱི་གདོང་ཡོལ་ཞེས་འགྲེལ་བརྗོད་བྱེད་ཀྱི་ཡོད། ཁ་ཆེའི་ཆོས་ཀྱི་ནང་གསེས་སྡེ་ཚན་སུ་ཧྥིའི་ཆོས་ལུགས་ཀྱི་ནང་། གདོང་ཡོལ་དེ་དག་སེལ་བའམ་ཁ་ཕྱེ་བའི་སྐོར་ཤོད་ཀྱི་ཡོད། འདི་ནི་དཔེ་མཚོན་འདྲ་པོ་ཞིག་ཡིན་པ་རེད། མ་རིག་པས་རང་གཅེས་འཛིན་དང་། མི་དགེ་བའི་སེམས་ཚོར། གནོད་བྱེད་ཀྱི་སྤྱོད་ལམ་སྐྱེད་པར་བྱེད་ཀྱི་ཡོད།
ནང་ཆོས་ཀྱི་ནང་ང་ཚོས་དངོས་པོའི་གནས་ལུགས་དང་། བྱམས་པ། སྙིང་རྗེ། བྱང་ཆུབ་ཀྱི་སེམས་རྟོགས་པའི་སྒོ་ནས་སྒྲིབ་པ་དང་གདོང་ཡོལ་དེ་དག་སེལ་ཐུབ་ཀྱི་ཡོད། བྱང་ཆུབ་ཀྱི་སེམས་ནི་སོ་སོ་རང་ཉིད་ཀྱི་སངས་རྒྱས་ཀྱི་གོ་འཕང་ལ་དམིགས་པའི་སེམས་འདི་ཡིན་པ་དང་དེ་ནི་ད་ལྟ་ཐོབ་མེད་ནའང་། སངས་རྒྱས་ཀྱི་རིགས་ལ་གཞི་བྱས་ནས་ཐོབ་ཐུབ་པ་ཞིག་རེད། འདི་ནི་བྱེད་པོ་དཀོན་མཆོག་ལ་དམིགས་པ་དང་མི་འདྲ་བ་ཞིག་མིན། བྱེད་པོ་དཀོན་མཆོག་དང་སངས་རྒྱས་གཉིས་གང་འཚམས་ཀྱི་མི་འདྲ་བ་ཡིན་པ་ཤོད་མི་དགོས་ཀྱང་། རང་རྒྱུད་ཀྱི་ལྷན་སྐྱེས་སུ་ཡོད་པའི་དག་པའི་རང་བཞིན་གྱི་དམིགས་ཡུལ་ལ་སེམས་གཏད་པའི་བསམ་བློ་འདི་ནི་ཧ་ཅང་ཉེ་པོར་དམིགས་པ་དང་ལས་དོན་སྒྲུབ་པ་ནི་ནང་པ་དང་ཁ་ཆེ་གཉིས་ཀའི་ཆེད་དུ་སྐུལ་ཤུགས་ཧ་ཅང་ཆེན་པོ་ཞིག་ཡིན་པ་རེད།
ནང་ཆོའི་བྱམས་པའི་མཚན་ཉིད་དང་སྡུར་ཞིབ།
ནང་ཆོས་ཀྱི་ནང་བྱམས་པ་ཞེས་བྱ་བ་ནི་གཞན་རྣམས་བདེ་བ་དང་བདེ་བའི་རྒྱུ་དང་ལྡན་པར་ཤོག་ཅེས་པའི་ཡིད་སྨོན་དེ་ཡིན་པར་འགྲེལ་བརྗོད་བྱས་ཡོད། དེ་ནི་སེམས་ཅན་ཐམས་ཅད་ཕན་ཚུན་འདྲ་མཉམ་ཡིན་པ་དང་སོ་སོ་རང་ཉིད་ལ་ཆ་བཞག་ནའང་ཚང་མས་བདེ་བ་འདོད་པ་དང་སུ་ལའང་སྡུག་བསྔལ་མི་འདོད་པའི་གོ་རྟོགས་ལ་གཞི་རྩ་བྱས་ཡོད། བདེ་སྐྱིད་ཀྱི་རྗེས་སུ་སྙེག་རྒྱུ་དེ་ནི་མི་ཚེའི་དམིགས་ཡུལ་ཡིན་པ་རེད། རྩི་ཤིང་ལྟ་བུར་མཚོན་ན་དེ་དག་བདེ་སྐྱིད་ཀྱི་རྗེས་སུ་སྙེག་པའི་ཆེད་དེ་དག་སྐྱེད་པར་ཉི་མའི་འོད་དགོས་ཀྱི་ཡོད། མི་ཚེའི་ནང་སྤྱིར་བཏང་བདེ་སྐྱིད་ཀྱི་རྗེས་སྙེག་དེ་གང་ཡིན་པའི་ཐད་སྙན་ངག་གི་ལམ་ནས་འགྲེལ་བརྗོད་ཀྱི་ཐོག་ལ་གང་འཚམས་གཏིང་ཟབ་པོར་འགྲོ་ཆོག
བྱམས་པ་སྐྱེད་ཚུལ།
ནང་ཆོས་ཀྱི་ནང་གཞན་བདེ་སྐྱིད་དང་ལྡན་པའི་ཡིད་སྨོན་དེ་ནི་སེམས་ཅན་ཐམས་ཅད་བདེ་བ་དང་ལྡན་པའི་ནུས་པ་དེ་ཡོད་པའི་གོ་རྟོགས་ལ་གཞི་བྱས་ཡོད། དེ་གང་ཡིན་ཞེ་ན། ང་ཚོ་ཚང་མའི་རྒྱུད་ལ་སངས་རྒྱས་ཀྱི་རིགས་ཡོད་པ་རེད། དེར་མ་ཟད། ང་ཚོ་ཚང་མར་བདེ་སྐྱིད་དང་ལྡན་པའི་ཐོབ་ཐང་འདྲ་མཉམ་ཡོད། སླར་ཡང་ཁ་ཆེའི་ཆོས་ཀྱི་ནང་དེ་དང་འདྲ་མཚུངས་ཤིག་ཡོད། དེའང་ཚང་མ་ཕན་ཚུན་རྟེན་ཅིང་འབྲེལ་ནས་ཡོད་པ་དང་གཞན་ཐམས་ཅད་ནས་ཐོབ་པའི་བཀའ་དྲིན་གྱི་ངོས་འཛིན་དང་ཡི་རང་ལ་གཞི་རྩ་བྱས་ཡོད། ཁ་ཆེའི་ཆོས་ཀྱི་ནང་གཞན་ནས་ཐོབ་པའི་བཀའ་དྲིན་གྱི་ཐད་ལ་དེ་ཙམ་ནན་བརྗོད་མི་བྱེད་པར། ང་ཚོ་ཚང་མ་སྐྲུན་པ་པོ་དཀོན་མཆོག་ནས་ཐོབ་པའི་བཀའ་དྲིན་ལ་ནན་བརྗོད་བྱེད་ཀྱི་ཡོད། དེར་བརྟེན་སེམས་ཅན་ཐམས་ཅད་ལ་ལྟ་ཚུལ་ཅུང་ཟད་མི་འདྲ་བའི་སྒོ་ནས་འདྲ་མཉམ་དུ་ལྟ་གི་ཡོད།
བྱམས་པ་ནི་ནང་ཆོས་ཀྱི་ཉམས་ལེན་སྐབས་སུ་གཞན་གྱི་བདེ་སྐྱིད་ལ་བསམ་ཞིབ་བྱེད་པ་བརྒྱུད་སྐྱེད་ཀྱི་ཡོད། ང་ཚོས་སངས་རྒྱས་ཀྱི་གོ་འཕང་ཐོབ་པའི་སྒོ་ནས་སེམས་ཅན་དེ་དག་ལ་རྟག་ཏུ་གང་ཐུབ་ཅི་ཐུབ་ཀྱིས་ཕན་འདོགས་པར་འབད་བརྩོན་བྱེད་ཀྱི་ཡོད། བྱམས་བརྩེ་སྟེར་བ་དང་གཞན་ལ་ཞབས་འདེགས་སྒྲུབ་པ་ནི་སངས་རྒྱས་ལ་གསོལ་མཆོད་བྱེད་པའི་ལས་ཤིག་མིན། འོན་ཀྱང་། ཁ་ཆེའི་ཆོས་ཀྱི་ནང་གཞན་ལ་བྱམས་བརྩེ་སྟེར་བ་དང་སྲི་ཞུ་སྒྲུབ་པ་ནི་བྱེད་པོ་དཀོན་མཆོག་ལ་གསོལ་མཆོད་བྱེད་པའི་ལས་ཤིག་ཡིན་པ་རེད། ད་དུང་ཡང་ང་ཚོས་གཞན་ལ་ཕན་འདོགས་ཀྱི་ཡོད་པ་དང་དེའི་འབྲས་བུ་ནི་གཅིག་མཚུངས་རེད།
གཞན་ལ་བྱམས་བརྩེ་སྟེར་བའི་སྐབས་སུ་ང་ཚོས་སངས་རྒྱས་ཀྱི་གོ་འཕང་ཐོབ་པའི་ཆེད་དགེ་བའི་ནུས་པའམ་བསོད་ནམས་ཀྱི་ཚོགས་གསོག་གི་ཡོད། གནད་དོན་འདིའི་ཐོག་ནས་ང་ཚོ་སངས་རྒྱས་ཀྱི་གོ་འཕང་དང་ཐག་ཉེ་རུ་འགྲོ་གི་ཡོད་ནའང་། ཁ་ཆེའི་ཆོས་ནས་བཤད་པ་ནང་བཞིན་སངས་རྒྱས་ཉིད་དང་ཐག་ཉེ་རུ་འགྲོ་ཚུལ་དེ་མིན། སངས་རྒྱས་ཀྱི་གོ་འཕང་དང་རང་ཉིད་སངས་རྒྱས་ཆགས་པ་དང་དེ་དང་ཐག་ཉེ་རུ་འགྲོ་བའི་དབར་ལ་ཁྱད་པར་གང་འཚམས་ཤིག་ཡོད། ནང་ཆོས་ཀྱི་ནང་ང་ཚོས་སངས་རྒྱས་ལ་ཁོང་སངས་མ་རྒྱས་གོང་གི་གང་ཟག་སྒེར་པ་ཞིག་ཏུ་དམིགས་ཀྱི་མེད། སངས་རྒྱས་ནི་སྟོན་པའམ་ལམ་སྟོན་གནང་མཁན་ཧ་ཅང་གལ་ཆེན་པོ་ཞིག་ཡིན་ནའང་། ང་ཚོས་གསོལ་མཆོད་བྱ་ཡུལ་གྱི་འཇིག་རྟེན་བཀོད་པ་པོ་ཞིག་མིན།
རྒྱུ་འབྲས་ཀྱི་རང་བཞིན་དེ་བྱེད་པོ་དཀོན་མཆོག་གི་ཉེས་ཆད་དང་སྡུར་ཞིབ།
གཞན་ལ་བརྩེ་བ་སྟེར་བར་ང་ཚོ་རང་གཅེས་འཛིན་ལས་ཐར་དགོས། འདི་ནི་ཁ་ཆེའི་ཆོས་ཀྱི་ནང་གཅིག་མཚུངས་ཡིན་པ་རེད། དེ་ཡང་ནང་གི་ཇི་ཧཱ་ད་ལ་བརྟེན་ནས་རང་གཅེས་འཛིན་དང་བྱེད་པོ་དཀོན་མཆོག་གི་འདོད་པའི་ཅི་གསུང་བཀའ་སྒྲུབ་མི་བྱེད་པའི་ཁ་གཏད་དུ་འཐབ་རྩོད་ཆགས་ཀྱི་ཡོད། འོན་ཀྱང་། ནང་ཆོས་ཀྱི་ནང་སོ་སོས་བྱས་པའི་སྡིག་པ་དང་མི་དགེ་བའི་ལས་དེ་བཞིན་མ་རིག་པའི་དབང་གིས་ལས་བརྩམས་པ་ལ་བཟོད་བཞེས་གནང་རོགས་ཞེས་སངས་རྒྱས་ལ་ཞུ་དགོས་ཀྱི་མེད། ང་ཚོས་གཞན་གྱིས་མི་དགེ་བའི་ལས་བྱེད་པ་མཐོང་བའི་སྐབས། དེ་ནི་ཁོང་ཚོ་སྡུག་ཅག་དང་ཅི་གསུང་བཀའ་སྒྲུབ་མི་བྱེད་མཁན་ཡིན་པའི་རྒྱུ་མཚན་གྱིས་མིན་པར། དེ་དག་མ་རིག་པའི་དབང་གིས་མགོ་རྨོངས་པ་དང་ཁོང་ཚོས་གང་བྱེད་ཀྱིན་ཡོད་པ་དང་དེའི་རྗེས་འབྲས་གང་ཡོང་རྒྱུ་ཡིན་པའི་ཐད་ལ་ཤེས་རྟོགས་མེད་པས་རེད། ང་ཚོས་འདི་ནི་སྙིང་རྗེའི་གཞི་རྩ་ལྟ་བུར་བེད་སྤྱོད་བྱེད་ཀྱི་ཡོད། དེ་ནི་ང་ཚོས་ཁོང་ཚོ་ལ་བཟོད་ཡངས་གཏོང་བའི་དོན་མིན་པར། ང་ཚོས་ཁོང་ཚོ་ལ་བསམ་ཤེས་བྱེད་ཀྱི་ཡོད་པ་དང་ཐབས་ཚུལ་དེའི་སྒོ་ནས་བྱམས་པ་དང་སྙིང་རྗེ་སྐྱེད་ཀྱི་ཡོད།
དེར་བརྟེན་གནོད་བྱེད་མི་དགེ་བའི་ལས་ལ་བརྟེན་ནས་སྡུག་བསྔལ་འབྱུང་བའི་སྐབས། དེ་ནི་ཉེས་ཆད་ལྟ་བུ་ཞིག་མིན་པར་རྒྱུ་དང་འབྲས་བུའི་ཆོས་ཉིད་ཀྱི་རྗེས་འབྲས་ཤིག་ཡིན་པ་རེད། ང་ཚོས་བྱེད་པོ་དཀོན་མཆོག་གི་ཁྲིམས་གཏན་འབེབས་བྱེད་པར། གཞན་ལ་ཉེས་ཆད་བཏང་ནས་དེ་སོ་སོའི་སྟེང་དུ་ལེན་གྱི་མེད། བོད་དང་རྒྱ་གར་ཐ་ན་ནང་པའི་སྤྱི་ཚོགས་དེ་དག་གི་ནང་དུ་ཁྲིམས་མཐུན་གྱི་ལམ་ལུགས་ཤིག་ཡོད་ངེས་པ་རེད། ཡིན་ནའང་། དེ་ནི་བྱེད་པོ་དཀོན་མཆོག་གིས་བསྐྲུན་པའི་ཁྲིམས་རྩ་ཆེན་ལ་གཞི་རྩ་བྱས་མེད་ལ། ང་ཚོས་བྱེད་པོ་དཀོན་མཆོག་གི་འདོད་པ་ལ་དཔུང་སྣོན་བྱེད་པའི་སྒོ་ནས་བྱེད་པོ་དཀོན་མཆོག་གི་མཛད་པ་དེ་འཛམ་གླིང་ནང་མཐར་འཁྱོལ་བ་བྱེད་བཞིན་ཡོད་པ་དེ་འདྲ་མ་རེད། འདི་ནི་ཧ་ཅང་མི་འདྲ་བ་རེད།
འགྱོད་པ་དང་འབྲེལ་བའི་ནང་ཆོས་དང་ཁ་ཆེའི་ཆོས་ཀྱི་ནང་མཐུན་པའི་ཆ།
ཁ་ཆེའི་ཆོས་ཀྱི་ནང་ཡོད་པ་ནང་བཞིན་ནང་ཆོས་ཀྱི་ནང་དུ་གནོང་འགྱོད་ཀྱི་སྐོར་དེ་ཡོད་པས། དེ་གཉིས་དབར་གྱི་མཐུན་པའི་ཆ་རྣམས་ལ་ལྟ་ཞིབ་བྱ་རྒྱུ་དེ་དོ་སྣང་བྱ་འོས་ཤིག་ཏུ་མཐོང་སོང་། དེ་ཡང་།
- གཉིས་ཀའི་ནང་། ང་ཚོས་ཐོག་མར་ནོར་འཁྲུལ་དེ་ངོས་ལེན་བྱེད་དགོས་ཀྱི་ཡོད། ནང་ཆོས་ལྟར་ན། མ་རིག་པའི་དབང་གིས་བྱས་པའི་ནོར་འཁྲུལ་གྱི་རིགས་ཡིན་པ་ལས། ཁ་ཆེའི་ཆོས་ནང་བཞིན་ཅི་གསུང་བཀའ་སྒྲུབ་དང་འགལ་བའི་ནོར་འཁྲུལ་དེའི་རིགས་མིན།
- ང་ཚོས་ཁ་ཆེའི་ཆོས་ལུགས་དང་གཅིག་མཚུངས་སུ་འགྱོད་པ་སྐྱེ་ཡི་ཡོད།
- ང་ཚོས་སོ་སོས་བྱས་པའི་ཉེས་པ་དང་མི་དགེ་བའི་ལས་སླར་ཡང་མི་བྱ་རྒྱུའི་ཐག་གཅོད་བྱེད་ཀྱི་ཡོད། དེ་ནི་ཁ་ཆེའི་ཆོས་དང་གཅིག་མཚུངས་རེད།
- ང་ཚོས་མི་ཚེའི་ནང་སྐྱོད་བཞིན་པའི་བཟང་ཕྱོགས་ཀྱི་ཁ་ཕྱོགས་ལ་ངེས་བརྟན་བཟོ་ཡི་ཡོད། དེ་ནི་བྱེད་པོ་དཀོན་མཆོག་ལ་བཟོད་བཞེས་གནང་རོགས་ཞེས་འབོད་སྐུལ་ཞུ་བ་དང་གཅིག་པ་མིན། ཡིན་ནའང་། དེས་བཟང་ཕྱོགས་ཀྱི་གནད་དོན་ཞིག་ངེས་བརྟན་བཟོ་ཡི་ཡོད། བྱེད་པོ་དཀོན་མཆོག་གི་བཟོད་བཞེས་གནང་རོགས་ཞུ་བའི་སྒོ་ནས་ང་ཚོ་བཟང་ཕྱོགས་ཀྱི་ཁ་ཕྱོགས་དེའི་ཕྱོགས་སུ་ཁ་སྒྱུར་གྱི་ཡོད།
- མཐར་ང་ཚོས་ནོར་འཁྲུལ་གྱི་ཁ་གཏད་དུ་བཟང་ཕྱོགས་དགེ་བའི་ལས་བརྩམ་གྱི་ཡོད། འདི་ནི་ཁ་ཆེའི་ཆོས་དང་གཅིག་མཚུངས་རེད།
ནང་ཆོས་ཀྱི་ནང་དུ་ཁ་ཆེའི་ཆོས་དང་འདྲ་བའི་ཆ་མང་པོ་ཡོད་པ་དང་མི་འདྲ་བའི་ཆའང་མང་པོ་ཡོད་པ་གསལ་པོ་རེད། མཐར་ཐུག་ཆོས་ལུགས་གཉིས་ཀས་བྱམས་པ་དང་། སྙིང་རྗེ། བཟོད་པ། བཟོད་གསོལ་ལ་སོགས་པ་བསླབ་ཀྱི་ཡོད། ང་ཚོས་འཛམ་གླིང་ནང་གི་ཆོས་ལུགས་ཆེ་ཁག་གཉིས་ཀྱིས་ཐུན་མོང་དུ་མཉམ་སྤྱོད་བྱེད་པའི་འདྲ་བའི་ཆ་དེ་དག་ངོས་འཛིན་པ་དང་དེ་དག་ལ་རྗེས་སུ་ཡི་རང་བྱེད་ཐུབ་པའི་སྐབས། ལྟ་གྲུབ་ཀྱི་ཆ་ནས་མི་འདྲ་བ་ཡོད་པ་ལ་མ་ལྟོས་པར་ཕན་ཚུན་གྲོས་མོལ་དང་། ཆོས་ལུགས་ཀྱི་ཞི་མཐུན། གཅིག་གིས་གཞན་ལས་ལེགས་ཆ་བླང་བའི་གཞི་རྩ་ཞིག་ང་ཚོར་ཡོད་པ་རེད།
དྲི་བ་དྲིས་ལན།
ཕན་ཚུན་གཅིག་གིས་གཞན་ནས་ལེགས་ཆ་བླང་བ།
༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ཆོས་ལུགས་གཞན་དང་མཉམ་དུ་གྲོས་མོལ་དང་འབྲེལ་བའི་སྐོར་བཀའ་སློབ་གནང་བའི་སྐབས། ཁོང་གིས་ཡང་སེ་ང་ཚོས་ཆོས་ལུགས་བརྗེ་སྒྱུར་བྱེད་ཐབས་མི་བྱེད་པར། དེ་དག་སོ་སོའི་དད་པའི་ལམ་ལུགས་ལ་བརྟེན་ནས་བློ་སྤོབས་སྤེལ་དགོས་ཞེས་ལམ་སྟོན་གནང་གི་ཡོད་པ་དེ་ངས་ད་ལྟ་དྲན་གྱི་འདུག ཆོས་ལུགས་དེ་དག་གི་དད་པའི་ལམ་ལུགས་དེ་ཐབས་ལམ་གཞན་ཞིག་གི་ཆ་ནས་བལྟ་བའི་ཕྱིར་དུ་ང་ཚོས་ཆོས་རྣམ་འབྱེད་ཀྱི་ཤེས་རབ་བཀོལ་སྤྱོད་བྱ་རྒྱུ་དེ་ཕལ་ཆེར་ཡག་ག་ཡོད། ཁྱེད་རང་གྲོས་མོལ་ལ་ཇི་ལྟར་འཇུག་གི་ཡོད་དམ།
ངས་གོང་དུ་ཞུས་པ་ལྟར། ༧གོང་ས་མཆོག་གིས་ཀྱང་དེ་ལྟར་གསུངས་ཡོད། ཆོས་ལུགས་སོ་སོ་ཕན་ཚུན་ལེགས་པའི་ཆ་ལེན་རེས་བྱེད་ཐུབ་པའི་གནད་དོན་ཧ་ཅང་མང་པོ་ཡོད། དཔེར་ན། ནང་ཆོས་ནི་རྩེ་གཅིག་པའི་ཏིང་ངེ་འཛིན་དང་། བྱམས་པ། སྙིང་རྗེ་སོགས་སྐྱེད་པའི་ཐབས་ལམ་ཧ་ཅང་ཕྱུག་པ་ཞིག་ཡིན། དེ་ཡང་སྒོམ་པའི་རིམ་པའི་ཐོག་ནས་ཁོང་ཚོས་ནང་ཆོས་ནས་གང་ལ་གང་འཚམས་ཀྱི་ལེགས་པའི་ཆ་སྦྱོང་ཆོག་པ་ཤེས་རྟོགས་ཡོང་གི་ཡོད། ང་ཚོས་འདི་དམིགས་བསལ་ཡེ་ཤུ་རྣམ་དག་ཆོས་ལུགས་ཀྱི་དགོན་པ་ཁག་ནས་སྒོམ་གྱི་སྐོར་སློབ་སྦྱོང་ཆེད་ཡོང་བ་དང་དེ་དག་སོ་སོའི་ཆོས་ལུགས་ཀྱི་ནང་བེད་སྤྱོད་བྱེད་ཆོག
༧གོང་ས་མཆོག་གིས་རྟག་ཏུ་དམིགས་བསལ་ཡེ་ཤུའི་ཆོས་ལུགས་དང་འབྲེལ་བའི་ཐོག་ལ་བོད་ཀྱི་ནང་པ་ཚོས་དམིགས་བསལ་དགོན་སྡེ་ཁག་གིས་ཉམས་ལེན་བྱེད་པའི་སྤྱི་ཚོགས་ཞབས་འདེགས་ལས་ལེགས་ཆ་མང་པོ་སྦྱོང་ཆོག་ཅེས་གསུང་གི་ཡོད། འདི་ནི་དགོན་སྡེའི་སློབ་གྲྭ་དང་། དྭ་ཕྲུག་གསོ་སྐྱོང་ཁང་མཁོ་སྤྲོད། རྒས་གསོ་ཁང་། སྨན་ཁང་ལ་སོགས་པར་གཞིགས་ན། ས་བབས་གནས་སྟངས་ཀྱི་རྒྱུ་མཚན་སྣ་ཚོགས་པའི་རྐྱེན་གྱིས་བོད་ནང་དེ་ཙམ་ནམ་ཡང་འཕེལ་རྒྱས་བྱུང་མེད། དེ་དག་ནི་ཨ་མ་ཊེ་རེ་སའི་མཛད་འཕྲིན་ལས་དངོས་གནས་ལེགས་ཆ་མང་དག་ཅིག་ལན་ཆོག་པ་ང་ཚོས་ཤེས་ཀྱི་ཡོད།
དེ་ལྟ་བུའི་ཕན་ཚུན་ནང་ཁུལ་གྱི་བརྗེ་ལེན་དེ་ཡོད། ངས་གོང་དུ་ཞུས་པ་ལྟར། ཛན་ཛི་བྷར་ལ་ངས་དངོས་མཐོང་བྱུང་བའི་བདེན་དོན་དེ་ལ་བརྗོད་པ་ཡིན། དེ་ནི་ཁ་ཆེའི་ཆོས་ཀྱིས་བཟི་སྨན་ལ་ངན་པ་ལང་ཤོར་ཕྱིན་པ་རྣམས་དྲག་སྐྱེད་ལ་ཕན་པའི་ཐབས་སུ་ཆོས་ཉམས་ལེན་གྱི་འཆར་གསལ་དུས་ཚོད་རེའུ་མིག་བཀོལ་སྤྱོད་བྱེད་ཀྱི་ཡོད། འདི་ནི་ཧ་ཅང་ཕན་ཐོགས་ཅན་ཞིག་རེད། འདི་ལྟར་ཆོས་ལུགས་ཕན་ཚུན་གཅིག་གིས་གཅིག་བརྗེ་སྒྱུར་བྱེད་ཐབས་མི་བྱེད་པར་ལེགས་ཆ་དང་བསམ་ཚུལ་བརྗེ་རེས་ཕན་ཐོགས་ཅན་མང་པོ་ཡོད་པ་རེད།
ལྷག་པར་དུ་༧གོང་ས་མཆོག་ཐུགས་སྣང་མཛད་ས་ཞིག་ནི་ཆོས་ལུགས་རེ་རེའི་ཕྱོགས་ནས་ཧ་ཅང་དོ་གལ་ཆེ་བའི་སྒོམ་གྱི་རིམ་པའི་ཐད་ལ་སྒེར་གྱི་ཐག་ཉེ་པོའི་ཚོགས་འདུ་གོ་སྒྲིག་བྱས་ཏེ། རང་སོ་སོའི་ཉམས་མྱོང་གི་བརྗེད་ཐོ་ཁག་ལ་སྡུར་ཞིབ་བྱ་རྒྱུ་དེ་ཡིན་པ་རེད། དེ་འདྲ་ཞིག་གོ་སྒྲིག་བྱེད་ཐུབ་ན། དེ་ནི་དཔེ་མི་སྲིད་པའི་ཡག་པོ་ཡོང་ངེས་རེད།
གོ་ལ་སྤྱི་ཡོངས་ཀྱི་རིན་ཐང་།
ཁ་ཆེའི་ཆོས་ལུགས་དང་མཉམ་དུ་སྡུར་ཞིབ་རྒྱས་པོ་འདིའི་ནང་། ཁྱེད་ཀྱིས་ཕལ་ཆེར་ང་ཚོ་སོ་སོ་རང་ཉིད་ལ་དེ་ཙམ་འདོད་བློ་ཁེངས་ནས་ནང་ཆོས་ནི་ཡག་ཤོས་རེད་ཅེས་བསམ་རྒྱུ་མེད་ཅེས་བརྗོད་ཀྱི་ཡོད་པ་ལྟར་སྣང་། དེ་ལྟར་ན་དེ་ནི་ཧ་ཅང་བཟང་ཕྱོགས་ཀྱི་གནད་དོན་ཞིག་ཏུ་ཆགས་སྲིད་པ་རེད། གང་ཡིན་ཞེ་ན། དད་པའི་ལམ་ལུགས་གང་འདྲ་ཞིག་ཡིན་རུང་རང་ཁ་རང་གསོ་ཆགས་འདོད་ཡོད། ཁ་ཆེའི་ཆོས་ལ་འཇུག་པའི་སྒོ་དེ་ཕྱེ་བ་ནི་གནད་དོན་གཞན་དག་གི་སྒོ་མོ་འབྱེད་ཚུལ་ཞིག་ཡིན་པ་རེད།
རེད། ངོས་ནས་དེ་ལ་མཐའ་གཅིག་ཏུ་མོས་མཐུན་ཡོད། ༧གོང་ས་མཆོག་གིས། ཇི་ལྟར་མི་ཚང་མར་ཟས་དགའ་ཤོས་དང་ཞིམ་ཤོས་གཅིག་རང་མེད་པ་ནང་བཞིན་མི་ཚང་མ་ལ་ཆོས་ལུགས་ཡག་ཤོས་དང་རན་ཤོས་ཤིག་མེད། འོན་ཀྱང་། སོ་སོ་རང་ཉིད་ལ་རན་འཚམས་ཀྱི་ཆོས་ལུགས་དེ་གང་ཡིན་པ་དང་ཡང་དག་པའི་ལམ་དེ་གང་ཡིན་སོ་སོའི་ངོས་ནས་ཐག་གཅོད་བྱེད་ཆོག་པ་ཡིན། ང་ཚོས་དེ་གཞན་གྱི་སྟེང་ལ་བཙན་འགེལ་བྱེད་མི་ཐུབ། གོ་ལ་སྤྱི་ཡོངས་ཀྱི་རིན་ཐང་དེ་དག་ནི་ཆོས་ལུགས་ཚང་མའི་ནང་ཡོད་པ་དང་ཚང་མ་ལ་ཚད་ལྡན་ཆགས་ཀྱི་ཡོད། ཐ་ན་ཆོས་ལུགས་གང་གི་རྗེས་སུ་མི་འབྲང་མཁན་རྣམས་ལའང་ཚད་ལྡན་ཆགས་ཀྱི་ཡོད། འདི་ནི་གནད་འགགས་ཆེན་པོ་རེད། ༧གོང་ས་མཆོག་ཧ་ཅང་ཐུགས་འཁུར་གནང་ས་ཁག་ནི། བྱམས་པ་དང་། སྙིང་རྗེ། བཟོད་པ། བཟོད་གསོལ་ལ་སོགས་པའི་གོ་ལ་སྤྱི་ཡོངས་ཀྱི་རིན་ཐང་དེ་དག་ཇི་ལྟར་རིམ་གྱིས་སྤེལ་དགོས་པ་དང་། གྲོས་མོལ་འདི་མུ་མཐུད་ནས་རྒྱུན་ཇི་ལྟར་གོང་འཕེལ་གཏོང་དགོས་པ། དེ་བཞིན་གོ་ལ་སྤྱི་ཡོངས་ཀྱི་རིན་ཐང་དེ་དག་ཤེས་ཡོན་ལམ་ལུགས་ཀྱི་ནང་དུ་ཇི་ལྟར་ངོ་སྤྲོད་བྱེད་དགོས་པའི་སྐོར་བཅས་ཡིན་པ་རེད། དེ་དག་འཛམ་གླིང་ནང་དངོས་སུ་ལག་བསྟར་བྱེད་པའི་ཐབས་ལམ་ནི་གཞི་རྩའི་རིན་ཐང་དེ་དག་སློབ་གྲྭ་ཁག་གི་ནང་ཡོད་པའི་ན་གཞོན་གྱི་སློབ་ཕྲུག་རྣམས་ལ་བསླབ་པའི་སྒོ་ནས་འགོ་འཛུགས་བྱ་རྒྱུ་དེ་རེད། དཔེར་ན། དེ་ནི་ཧ་ཅང་ལས་སླ་པོ་ཞིག་ཡིན་སྲིད་དེ། གལ་ཏེ་ང་ཚོ་ཁོང་ཁྲོ་ཟ་བ་དང་བསུན་པོ་ཆགས་འགོ་བཙུགས་ན། དབུགས་ཐེངས་མ་གསུམ་གྱི་རིང་བཏང་ནས་དབུགས་ལ་དམིགས་པ་གཏད་དགོས་པའམ། ཡང་ན་གྲངས་ཀ་བཅུའི་བར་དུ་བརྩི་དགོས། ཡང་མིན་ན་སྐད་ཆ་བཤད་པ་དང་གྲོས་བསྡུར་གྱི་ལམ་ནས་དཀའ་ངལ་སེལ་དགོས་པ་ལས་འཐབ་འཛིང་འཁྲུད་རྩོད་བྱ་མི་རུང་བ་ལྟ་བུ་རེད།
རྒྱ་གར་དང་ཨ་རིའི་ནང་གི་ཤེས་ཡོན་པ་འགའ་ཞིག་གིས་གུས་བརྩི་ལྡན་པའམ་ཇི་ལྟར་༧གོང་ས་མཆོག་གིས་གསུངས་པ་ལྟར་ཆོས་ལུགས་ལ་མ་ལྟོས་པའི་སྒོ་ནས་ཤེས་ཡོན་གྱི་ལམ་ལུགས་ཁག་གི་ནང་རིན་ཐང་དེ་དག་རིམ་པས་ངོ་སྤྲོད་བྱ་ཕྱིར་གཏན་འབེབས་སློབ་ཚན་འགའ་ཞིག་གོ་སྒྲིག་བྱེད་བཞིན་འདུག དེ་ནི་ཆོས་ལུགས་ཚང་མར་གུས་ཞབས་ཡོད་པའི་སྒོ་ནས་ཡིན་པ་ལས། ཆོས་ལུགས་བྱེ་བྲག་གཅིག་གམ་གཞན་ཙམ་ཞིག་ལ་མིན།
ཁ་ཆེའི་ཆོས་ཀྱི་ནང་སངས་རྒྱས་ཀྱི་གོ་འཕང་ཟེར་བའི་བསམ་བློ་དེ་ཡོད་དམ།
ཁྱེད་ཀྱིས་ཁ་ཆེའི་ཆོས་ཀྱི་ནང་བྱེད་པོ་དཀོན་མཆོག་དང་ཐག་ཉེ་རུ་འགྲོ་བའམ་དེ་དང་མཉམ་དུ་ངོ་བོ་གཅིག་ཏུ་སྒྲིལ་ཐབས་བྱེད་པའི་གོ་རྟོགས་སམ་ཉམས་ལེན་གྱི་སྐོར་བཤད་སྐབས། ཁ་ཆེའི་ཆོས་ཀྱི་ནང་སངས་རྒྱས་ཀྱི་གོ་འཕང་ཟེར་བའི་གོ་རྟོགས་ཤིག་ཡོད་དམ། གལ་ཏེ་ཡོད་ན། དེ་ཇི་ལྟར་རྟོགས་ཡོད་དམ།
བྱེད་པོ་དཀོན་མཆོག་དང་ཐག་ཉེ་རུ་འགྲོ་བ་ཞེས་པ་ནི་སྤྱི་ཡོངས་ཀྱི་ཆ་ནས་ཁ་ཆེའི་ཆོས་ཀྱི་ནང་གསལ་ཡོད་པ་དང་བྱེད་པོ་དཀོན་མཆོག་དང་མཉམ་དུ་ངོ་བོ་གཅིག་ཏུ་སྒྲིལ་བ་ཞེས་པ་ནི་ཁ་ཆེའི་ཆོས་ཀྱི་ནང་གསེས་སྡེ་ཁག་སུ་ཧྥིའི་ཆོས་བརྒྱུད་འགའ་ཞིག་གི་ནང་ཁོ་ནར་ཡོད་པའི་དད་པའི་ལམ་ལུགས་ཤིག་རེད། སངས་རྒྱས་ཀྱི་གོ་འཕང་ནི་དེ་ཇི་ལྟར་འགྲེལ་བརྗོད་བྱས་པ་ལ་རག་ལུས་ཡོད། གལ་ཏེ་ང་ཚོས་དེ་ནང་པའི་ལུགས་ལྟར་འགྲེལ་བརྗོད་བྱས་ན། ང་ཚོས་ཆོས་ལུགས་གཞན་དག་གིས་དོན་ངོ་མར་དེ་ལ་དམིགས་ཀྱི་ཡོད་ཅེས་བརྗོད་མི་ཐུབ། དེ་ནི་ང་ཚོས་ཡེ་ཤུའི་ལྷ་ཡུལ་དུ་འགྲོ་བར་སྨོན་ལམ་བཏབ་ན། ང་ཚོ་ནང་པའི་ལྷ་ཡུལ་གྱི་ནང་བསླེབ་ཀྱི་མ་རེད། གལ་ཏེ་ང་ཚོས་ནང་པའི་ལྷ་ཡུལ་དུ་སྐྱེ་བར་སྨོན་ལམ་བཏབ་ན། ཡེ་ཤུའི་ལྷ་ཡུལ་དུ་ང་ཚོ་སྐྱེ་ཡི་མ་རེད་ཅེས་གསུངས་པ་ལྟ་བུ་རེད་ཅེས་ངའི་དགེ་བའི་བཤེས་གཉེན་ཞིག་གིས་ཡིད་ལ་འཐད་པའི་འགྲེལ་བརྗོད་གནང་བ་ལྟ་བུ་རེད།
ཆོས་ལུགས་རེ་རེའི་ནང་སོ་སོའི་ངོས་ནས་ཐོབ་ཐབས་བྱེད་པའི་དམིགས་ཡུལ་ཞིག་ཡོད་པ་དང་། གང་ཟག་ཡག་ཤོས་ཆགས་ཐབས་བྱེད་པ་སྟེ། དེ་ནི་བཟང་སྤྱོད་དང་བྱམས་བརྩེ་ལྡན་པའི་གང་ཟག་ཅིག་ཡིན་པའམ་དེ་ལས་ཀྱང་ལེགས་པ་གང་ཡིན་རུང་དེ་ཐོབ་ཐབས་བྱེད་ཀྱི་ཡོད། འོན་ཀྱང་། ང་ཚོས་ལམ་འདིའི་རྗེས་སུ་འབྲངས་ན། ང་ཚོ་དམིགས་སུ་བཀར་ནས་ཆོས་ལུགས་གཞན་ཞིག་གི་ནང་དམིགས་བསལ་སྙིང་བསྡུས་བྱས་པའི་དམིགས་ཡུལ་དེར་བསླེབ་ཀྱི་རེད་ཅེས་བརྗོད་མི་ཐུབ།
ཁོང་ཚོའི་ལྷ་ཡུལ་གྱི་བསམ་བློ་དེའི་ནང་སངས་རྒྱས་ཀྱི་གོ་འཕང་ཡོད་པའི་དོན་རེད་དམ།
ང་ཚོ་འཚོ་བཞིན་པའི་སྐབས་སུ་མི་བཟང་ཤོས་དེ་ཡིན་པ་དང་དེ་ནས་གང་འབྱུང་གི་ཡོད་པའི་འདུ་ཤེས་ཀྱི་ནང་གི་མཐའ་མའི་དཔྱད་ཁྲའི་སྔ་རོལ་ཏུ་ཕལ་ཆེར་བར་གྱི་དུས་ཡུན་དང་འདྲ་བ་ཞིག་ཡོད་པ་དང་། དེ་ནས་མཐའ་མའི་དཔྱད་ཁྲ་དང་བཅས་ལྷ་ཡུལ་ཡོད་པ་རེད། དེ་ནི་ཁ་ཆེའི་ཆོས་ཀྱི་ནང་གི་དམིགས་ཡུལ་མཐོ་ཤོས་དེ་རེད།
ང་ཚོས་ནང་པའི་དུས་འཁོར་གྱི་ལུགས་ལྟར་བྱས་ན། ཨིས྄་ལཱམ་ཟེར་བ་དེ་གསལ་ཡོད་པ་དང་འབྲེལ་གླེང་བྱུང་ཟིན་པ་རེད། དེའི་སྐབས་ཀྱི་དུས་འཁོར་གྱི་གཞུང་ཡོད་དོ་ཅོག་གི་ནང་གནད་དོན་གཉིས་ཁོ་ན་གསུངས་ཡོད་པ་དེ་ནི་ཁྱད་མཚར་ཞིག་ཡོད། གནད་དོན་གཅིག་ནི་ལྷ་ཡུལ་དང་དམྱལ་བ་ནི་རྟག་པ་ཡིན་པ་དང་མི་རྟག་པའི་བསམ་བློ་དེ་མེད་པ་རེད། ནང་པའི་ལྟ་ཚུལ་ལྟར་ན། ལྷ་ཡུལ་དུ་སྐྱེ་བ་ལེན་པ་དེ་དུས་ཡུན་ཧ་ཅང་རིང་པོ་གནས་ཀྱི་ཡོད་ནའང་། དེ་མཇུག་རྫོགས་ནས་སྐྱེ་གནས་གཞན་ཞིག་གི་ནང་དུ་སྐྱེ་འགྲོ་བ་ཡིན། ཡང་གནད་དོན་གཞན་ཞིག་ཁྱད་མཚར་པོ་ཞིག་ཡོད་པ་ནི། ཁ་ཆེ་ཚོས་ཤའི་ཆེད་དུ་ཧ་ལཱལ་ཐབས་ཚུལ་སྤྱད་ནས་དུད་འགྲོ་སྲོག་ཆགས་དམར་གསོད་གཏོང་ཚུལ་དེ་ནི་བྱེད་པོ་དཀོན་མཆོག་ལ་དམར་མཆོད་ཀྱི་རྣམ་པ་ཞིག་ཏུ་བསམ་གྱི་ཡོད་པ་དེ་རེད། གང་ཡིན་ཞེ་ན། དུད་འགྲོ་དམར་གསོད་གཏོང་བའི་སྐབས། ཁོང་ཚོས་ “བྷིས྄་མི་ལ་” ཞེས་ཨལ་ལཱའི་ཆེད་དུ་ཡིན་ཞེས་བརྗོད་ཀྱི་ཡོད། ནང་པ་ཚོས་དེ་ནི་ཨལ་ལཱར་ཁྲག་གི་མཆོད་པ་འབུལ་བར་འགྲེལ་བརྗོད་བྱས་ནས་དེ་ནི་མི་འགྲིག་ཅེས་བསམས་ཡོད། དེ་ནི་ཁ་ཆེའི་ནང་ཁུལ་དུ་ཟས་ཐུན་གྱི་སྒྲིག་ཁྲིམས་ལ་གོ་བ་ལོག་སྒྲུབ་ཡོད་པ་ཞིག་ཡིན་པ་གསལ་པོ་རེད། དེ་ལས་གཞན་དགག་པ་རྒྱག་དགོས་པ་གང་ཡང་མེད། འཇིག་རྟེན་བཀོད་པ་པོའི་སྐོར་ལ་གང་ཡང་གསུངས་མེད། དོན་ངོ་མར་དེས་གནད་དོན་མང་པོ་ཞིག་བརྗོད་ཀྱི་ཡོད།
ཚང་མ་སངས་རྒྱས་ཀྱི་གོ་འཕང་ཐོབ་ཐུབ་བམ།
གཞུང་ལུགས་ཧ་ཅང་མང་པོའི་ནང་གསུང་སྟངས་མི་འདྲ་བ་གསུངས་ཡོད། མདོ་གཅིག་གི་ནང་སངས་རྒྱས་ཀྱི་རིགས་མེད་མཁན་གྱི་མི་ཡོད་ཅེས་གསུངས་འདུག གནད་དོན་མང་པོ་ཞིག་འགྱུར་བ་འགྲོ་གི་ཡོད་ནའང་། གལ་ཏེ་མི་ཞིག་ལ་སངས་རྒྱས་ཀྱི་རིགས་མེད་ན། མི་དེ་འགྱུར་བ་འགྲོ་མི་ཐུབ་པ་ཡིན། ང་ཚོར་ཕན་ཚུན་འགལ་ཟླའི་བསམ་བློ་དེའི་རིགས་ཡོད་པའི་དུས་སྐབས་ཤིག་བྱུང་ཡོད།
དེ་འགྲེལ་བརྗོད་བྱས་པ་ངོས་ནས་ཐོས་པ་ལྟར་ན། དེ་དག་ལ་སངས་རྒྱས་ཀྱི་རིགས་མེད་ཅེས་པའི་དོན་མིན། ཐོག་མར་ང་ཚོས་སངས་རྒྱས་ཀྱི་རིགས་ཟེར་བ་དེ་གང་ཡིན་པ་ལ་ལྟ་ཞིབ་བྱེད་དགོས་ཀྱི་ཡོད། དེ་ནི་སངས་རྒྱས་ཀྱི་གོ་འཕང་ཐོབ་འཇུག་མཁན་གྱི་ཆ་རྐྱེན་དེ་དག་ཡིན་པ་དང་དེ་དག་ཀྱང་སངས་རྒྱས་ཀྱི་ཡོན་ཏན་སྣ་ཚོགས་པའི་རྣམ་པར་སྒྱུར་གྱི་ཡོད། འདི་ནི་དགེ་བའི་ནུས་པའམ་བསོད་ནམས་ཀྱི་ཚོགས་དང་དེ་བཞིན་ཡེ་ཤེས་ཀྱི་ཚོགས་ཡིན་པ་རེད། དགེ་བའི་ལས་བརྩམས་པ་ལས་བྱུང་བའི་དགེ་བའི་ནུས་པ་འདི་ང་ཚོ་ཚང་མར་ཡོད་པ་དང་དེ་ཡང་རྟོགས་པ་སོགས་ལ་བརྟེན་ནས་སྙིང་རྗེ་དང་སེམས་ཀྱི་བྱ་བ་བྱེད་ཚུལ་ལ་གཞི་བྱས་ཡོད།
བསོད་ནམས་སམ་དགེ་བའི་ནུས་པ་འདིའི་འགལ་ཟླར་གྱུར་བ་ལ་ང་ཚོས་མི་དགེ་བའི་ནུས་པ་ཞེས་བརྗོད་ཆོག དེ་ནི་སྡིག་པ་མི་དགེ་བའི་ལས་ལ་བརྟེན་ནས་འབྱུང་གི་ཡོད། ང་ཚོས་མི་དགེ་བའི་ནུས་པ་ཡོངས་སུ་རྫོགས་པ་སྤོང་ཐུབ་ཀྱང་། དྲི་བ་ངོ་མ་དེ་གང་རེད་ཅེ་ན། ང་ཚོས་སངས་རྒྱས་ཀྱི་གོ་འཕང་ཐོབ་མི་ཐུབ་པའི་ཆེད་དགེ་བའི་ནུས་པ་ཐམས་ཅད་མེད་པ་བཟོ་ཐུབ་དང་མི་ཐུབ་ཅེས་པ་དེ་རེད། ང་ཚོ་དགེ་བའི་ནུས་པ་མང་པོ་ཞིག་སྤོང་ཐུབ་དང་མི་ཐུབ་ཀྱི་ཐད་ལ་རྩོད་པ་ཆགས་ཀྱི་ཡོད། འོན་ཀྱང་། རྟག་ཏུ་སོ་སོའི་རྒྱུད་ལ་གཅིག་ཡོད་ཡོད་པ་རེད། རྩོད་གླེང་བྱེད་ས་ཚང་མ་དེ་ཡིན་པ་རེད།
ཡང་རྩོད་གླེང་བྱེད་ས་གཞན་ཞིག་ཡོད་པ་ནི། གལ་ཏེ་ང་ཚོ་དགྲ་བཅོམ་པ་ལྟ་བུ་ཐར་པ་ཐོབ་ན། དེ་ནི་ལམ་གྱི་ཕུ་མཐའ་དེ་རེད་དམ་ཡང་ན་ང་ཚོ་མུ་མཐུད་ནས་སངས་རྒྱས་ཀྱི་གོ་འཕང་ཐོབ་ཐུབ་བམ། ཁོང་ཚོས་སངས་རྒྱས་ཀྱི་གོ་འཕང་ཐོབ་མི་ཐུབ་ཅེས་བརྗོད་པའི་སྐབས། དེ་ནི་དགྲ་བཅོམ་པའི་གོ་འཕང་ཐོབ་པ་དེ་ནི་ལམ་གྱི་ཕུ་མཐའ་ཡིན་པར་བསམ་པའི་སྐབས་དེ་རེད།
དེའི་དོན་དག་དངོས་གང་ཡིན་པའི་ཐད་ལ་འགྲེལ་བ་དང་རྣམ་བཤད་ཀྱི་རིགས་གང་མང་བཀླག་རྒྱུ་གལ་ཆེན་པོ་རེད། མི་ཞིག་རྟག་ཏུ་ཐར་པ་ཐོབ་པ་ལས་སངས་རྒྱས་ཀྱི་གོ་འཕང་ཐོབ་མི་ཐུབ་པར་སྐྱོན་འཛུགས་ཀྱི་འདུག་ཅེས་བརྗོད་ཆོག དེ་ནི་ལྷ་ཡུལ་དུ་ཐབས་སྐྱོ་བའི་དགྲ་བཅོམ་པ་དེ་དག་ཡོད་པ་དང་དེ་དག་ལ་སྙིང་རྗེ་སྐྱེ་བ་ལྟ་བུ་རེད། དེ་ནི་ཅི་འདྲའི་ཉོབ་ཏོ་ཞིག་རེད། འོན་ཀྱང་། སངས་རྒྱས་ཀྱིས་མི་རྣམས་མི་འདྲ་བ་ཡིན་པ་དེ་ཧ་ཅང་གསལ་པོའི་སྒོ་ནས་གཟིགས་ཡོད། ང་ཚོས་སངས་རྒྱས་ཀྱི་སྐུ་ཚེའི་མཛད་རྣམ་ལ་བལྟ་བའི་སྐབས། ཁོང་ཉིད་དགེ་འདུན་གྱི་སྡེ་དང་མཉམ་དུ་མི་རྣམས་ཀྱི་ཁྱིམ་དུ་ཕེབས་ཡོད། ཁོང་གུང་ཚིགས་ལ་གདན་འདྲེན་ཞུས་པ་དང་མི་རྣམས་ཀྱིས་སངས་རྒྱས་དང་ཁོང་གི་དགེ་འདུན་རྣམས་ལ་གུང་ཚིགས་སུ་འབྲས་ཕུལ་ཞིང་། གསོལ་ཚིགས་རྗེས་སུ་སངས་རྒྱས་ལ་ཆོས་གསུང་རོགས་ཞེས་ཞུས་ཡོད། དེ་ལྟར་སངས་རྒྱས་ཀྱིས་ཆོས་གསུངས་པ་དང་ཁོང་གདན་འདྲེན་ཞུ་མཁན་གྱི་མི་རྣམས་ཀྱི་བློའི་འཁྱེར་སོ་མཁྱེན་ནས་དེ་དང་མཐུན་ཞིང་དེ་དག་གི་ཤེས་རྟོགས་ཐུབ་པའི་ཆོས་གསུངས་པ་ལྟ་བུ་རེད།
དེ་ལྟར་ང་ཚོས་མདོ་དེ་དག་གི་མཚན་ལ་བལྟས་ན། མདོ་མང་པོ་ཞིག་ལ་སངས་རྒྱས་ཀྱིས་མདོ་དེ་གསུང་སའི་སློབ་མ་དེའི་མཚན་དེ་མདོའི་མཚན་གྱི་ཆ་ཤས་སུ་བཞག་ཡོད། མི་ཚང་མའི་གནས་ཚད་དང་། རྒྱབ་ལྗོངས་ཀྱི་ལོ་རྒྱུས། གོ་རྟོགས་གཅིག་མཚུངས་མིན་པ་སོང་ཙང་། འགྲེལ་བ་ཧ་ཅང་མང་པོ་ཡོད་པ་རེད། འདི་ནི་ཧ་ཅང་རྣམ་དཔྱོད་དང་ལྡན་པ་ཞིག་རེད།
ཁ་ཆེའི་ཆོས་ནས་ནང་ཆོས་སུ་སྒྱུར་མཁན་མི་མང་པོ་མེད།
ཡེ་ཤུ་དང་འཇིའུའི་ཆོས་ལུགས་ནས་ནང་ཆོས་ལ་འཇུག་མཁན་མང་པོ་ཡོད་ནའང་། ཁ་ཆེའི་ཆོས་ལུགས་ནས་ནང་ཆོས་སུ་འཇུག་མཁན་མང་པོ་དེ་ཙམ་མེད་པ་ལྟར་སྣང་། དེའི་ཐད་ཁྱེད་ལ་དགོངས་ཚུལ་གང་ཡོད་དམ།
ཐོག་མར་ཁ་ཆེའི་སྤྱི་ཚོགས་མང་པོའི་ནང་། གལ་ཏེ་མི་ཞིག་གིས་ཁ་ཆེའི་ཆོས་སྤངས་ན། དེ་ནི་སྡུག་ཤོས་དང་ཚབས་ཆེ་ཤོས་སུ་བརྩི་བ་ཡིན། སྤྱི་ཚོགས་འགའ་ཞིག་གི་ནང་མི་དེ་ལ་ཉེས་ཆད་ཧ་ཅང་ཚབས་ཆེན་པོ་འགེལ་སྲིད་པ་རེད། ༧གོང་ས་མཆོག་གིས་གནས་ཚུལ་ལོག་པ་མིན་པར་ཡང་དག་པའི་གནས་ཚུལ་གྱི་གལ་གནད་སྐོར་ནན་བརྗོད་གནང་སྟེ། ཆོས་ལུགས་ནང་ཁུལ་ཕན་ཚུན་ཞི་མཐུན་གྱི་བརྡ་འཕྲིན་ཁྱབ་སྤེལ་གཏོང་བར་རོགས་བྱེད་དགོས་ཞེས་ང་རང་ལ་སེམས་སྐུལ་གནང་སོང་། ངས་ཤུགས་ཆེ་བ་ནང་པ་དང་ཁ་ཆེའི་དབར་ཞི་མཐུན་གྱི་སྐོར་ལ་དམིགས་ནས་ཁ་ཆེའི་འཛམ་གླིང་གི་ས་ཁུལ་མི་འདྲ་བ་འགའ་ཞིག་གི་ནང་གཏམ་བཤད་བྱས་ཡིན། ཐེངས་ཤིག་ངས་ཨི་ཇིཔ་ཊའི་ཁ་ཡི་རོ་ (Cairo) ནང་གཏམ་བཤད་བྱེད་སྐབས། དེར་ཡོད་སློབ་ཕྲུག་སུམ་བརྒྱ་ཙམ་དྭང་བླངས་ཀྱིས་ནང་ཆོས་ཀྱི་གཏམ་བཤད་ཆེད་དུ་བསླེབས་སོང་། ཁོང་ཚོས་གནས་ཚུལ་གྱིས་ཕོངས་ནས་ཡོད་པ་དང་སྦྱོང་འདོད་ཆེན་པོ་ཡོད་སྐོར་བཤད་སོང་།
༧གོང་ས་མཆོག་ནས་ཁ་ཆེའི་སྐད་ཡིག་ཆེ་ཁག་གི་ནང་གཞི་རིམ་གྱི་ནང་ཆོས་འགའ་ཞིག་མཁོ་སྤྲོད་ཐུབ་པ་དགོས་ཀྱི་འདུག་ཅེས་ངོས་ལ་ཧ་ཅང་སེམས་སྐུལ་གནང་སོང་། ང་ཚོས་དེ་དག་ད་ཆ་ཁ་ཆེའི་སྐད་ཡིག་ཕལ་ཆེར་དྲུག་ཙམ་གྱི་ནང་གྲ་སྒྲིག་བྱས་ཟིན་པ་དང་མི་མང་པོས་བཀླགས་ཡོད། ང་ཚོས་དྲྭ་ཚིགས་ནང་སྐད་ཡིག་མི་འདྲ་བ་ཁག་ལ་དཔྱད་ཞིབ་དང་བཅས་རྩོམ་བྲིས་གྲགས་ཆེ་ཤོས་གང་དག་ཡིན་པ་བལྟ་ཡི་ཡོད། དཔེར་ན། ཨེ་རབ་ཀྱི་སྐད་ཡིག་ལྟ་བུར་ཆ་བཞག་ན། རྩོམ་བྲིས་གྲགས་ཆེ་ཤོས་ནི་ “ཁོང་ཁྲོ་ལ་གདོང་ལེན་ཇི་ལྟར་བྱེད་ཚུལ་” ལྟ་བུ་རེད། འདི་ལས་ཁེ་ཕན་ལེན་པར་རང་ཉིད་ནང་པ་ཞིག་ཆགས་མི་དགོས། ནང་ཆོས་ཀྱི་ནང་ཁོང་ཁྲོ་ལས་ཐར་ཚུལ་དང་འཇིགས་སྣང་ལ་གདོང་ལེན་བྱེད་ཚུལ་ལ་སོགས་པའི་ཐབས་ཚུལ་ཕན་ཐོགས་ཅན་ཧ་ཅང་མང་པོ་ཡོད། ཨི་རཱན་གྱི་པར་སིག་ནང་ཆ་བཞག་ན། རྩོམ་བྲིས་གྲགས་ཆེ་ཤོས་དེ་ནི་སྒོམ་བརྒྱབ་སྟངས་ལྟ་བུ་རེད། དེ་ལ་ཁོང་ཚོས་ཧ་ཅང་དོ་སྣང་ཆེན་པོ་འདུག ཨིན་ཌོ་ནེ་ཤི་ཡར་མཚོན་ན། ཁ་ཆེའི་མི་འབོར་དང་མཉམ་དུ་རྒྱ་ནག་གི་མི་འབོར་ཧ་ཅང་མང་པོ་ཡོད་པ་སོང་ཙང་། ཁོང་ཚོ་ཆོས་ལུགས་གཉིས་ཕན་ཚུན་གྱི་འབྲེལ་གླེང་སྐོར་གྱི་རྩོམ་བྲིས་ལ་ཧ་ཅང་དོ་སྣང་ཆེན་པོ་འདུག
དོ་སྣང་འདི་ཡོད་པ་གསལ་པོ་རེད། གཞན་ཡང་པཱ་ཀིསྟཱན་ལ་ཆ་བཞག་ན། གཞོན་སྐྱེས་ཧ་ཅང་མང་པོ་ཞིག་ནི་དྲག་སྤྱོད་དང་འཚེ་བ་དེ་བཞིན་འཇིགས་སྐུལ་ལ་ཞེན་པ་ལོག་ནས་ད་འགྲིག་སོང་བསམ་མཁན་ཡོད་པ་ང་ཚོས་ཤེས་རྟོགས་བྱུང་། ཁོང་ཚོས་སེམས་ཀྱི་ཞི་བདེ་འདྲ་པོ་ཞིག་སྦྱིན་མཁན་འཚོལ་བཞིན་འདུག ང་ཚོའི་ངོས་ནས་ནང་པའི་ཐབས་ཚུལ་ཁག་ཆོས་ལུགས་བརྗེ་སྒྱུར་བྱེད་ཐབས་མིན་པའི་ཐོག་ནས་ངོ་སྤྲོད་བྱེད་པ་དེ་ངོས་ལེན་བྱ་རུང་བ་ཞིག་རེད། སུས་ཀྱང་ཁ་ཆེ་དང་ཡེ་ཤུའི་ཆོས་ལུགས་སྤོང་མི་དགོས་པར། ནང་ཆོས་ནས་འཛམ་གླིང་འབུལ་རྒྱུའི་ལེགས་སྐྱེས་མང་དག་ཅིག་ཡོད་པས། ང་ཚོས་དེ་ལྟར་ཐབས་ཤེས་བྱེད་ཀྱི་ཡོད། འདི་ནི་༧གོང་ས་མཆོག་གིས་ཀྱང་མི་སུ་འདྲ་ཞིག་ལ་ཕན་པའི་གོ་ལ་སྤྱི་ཡོངས་ཀྱི་རིན་ཐང་རྣམས་ཁྱབ་སྤེལ་གཏོང་ཐབས་གནང་གི་ཡོད།
ང་ཚོས་ཇི་སྲིད་ནང་ཆོས་དེ་གོ་ལ་སྤྱི་ཡོངས་ཀྱི་རིན་ཐང་དེ་དག་ཙམ་གྱི་ནང་ཆུང་དུ་མི་གཏོང་བ་དེ་སྲིད་དུ་འདི་ནི་འགྲིག་གི་ཡོད། དེ་མིན་ནང་ཆོས་ལ་དྲང་བདེན་མིན་པ་ཆགས་ཀྱི་ཡོད། སངས་རྒྱས་ཀྱི་ལེགས་བཤད་དང་བོད་ཀྱི་ལེགས་བཤད་ནི་འཛམ་བུ་གླིང་གི་གཅེས་ནོར་གྱི་ཆ་ཤས་ཡིན་པ་དང་དེ་ནི་ཚང་མ་རག་ཐུབ་པ་དང་རྒྱུན་སྲིང་ཐུབ་པ་ཞིག་བཟོ་རྒྱུ་དེ་ཧ་ཅང་གལ་ཆེན་པོ་རེད། ང་རང་ཚུད་པའི་མི་མང་པོ་ཞིག་གིས་དེའི་ཆེད་དུ་འབད་བརྩོལ་བྱེད་མུས་རེད།
སྟོང་པ་ཉིད་དང་ཀུན་རྫོབ་ཀྱི་བདག
ལེགས་བཤད་དེ་དག་ལ་ཐུགས་རྗེ་ཆེ་ཞུ། ང་དང་ངའི་ལས་རོགས་ཕྱག་ཚོད་བརྒྱད་ཀྱི་རིང་འགྲུལ་བཞུད་བྱས་ཏེ་ཆོས་འདི་དག་ཉན་དུ་བཅར་བ་ཡིན། ཁྱེད་ཀྱིས་བདག་ཡོད་ཅེས་གསུངས་སོང་། ནམ་རྒྱུན་ང་ཚོས་རང་བཞིན་གྱིས་གྲུབ་པས་སྟོང་པ་དང་ངོ་བོ་ཉིད་མེད་པའི་བདག་སོགས་ཀྱི་སྐོར་ཐོས་ཀྱི་འདུག དེ་དག་གི་དབར་ཁྱད་པར་གང་ཡོད་པའི་སྐོར་གསུང་རོགས་གནང་།
ནང་པའི་ལྟ་ཚུལ་ལྟར་ན། བདག་ཡོད་པ་རེད། བདག་མེད་ཅེས་བརྗོད་ཀྱི་མེད། ཡིན་ནའང་། བདག་དེ་ནི་ལུས་པོ་དང་། སེམས། སེམས་ཚོར་སོགས་ལ་བརྟེན་ནས་ཡོད། དེ་དག་ཐམས་ཅད་དུས་རྟག་ཏུ་འགྱུར་བ་འགྲོ་གི་ཡོད། ང་ཚོས་བདག་དེ་ལུས་པོ་ཁོ་ན་དང་། སེམས་ཁོ་ན། སེམས་ཚོར་ཁོ་ན། ཡང་ན་རྣམ་དཔྱོད་ཁོ་ན་སོགས་རེད་ཅེས་བརྗོད་མི་ཐུབ། འོན་ཀྱང་། དེ་དག་ལ་གཞི་བྱས་ཏེ་ང་ཚོས་བདག་གམ་ང་ཟེར་བ་ཞིག་ཡོད་ཅེས་བརྗོད་ཆོག བདག་ཅེས་པ་དེའི་རྟེན་མི་འདྲ་བ་སྣ་ཚོགས་དེ་དག་ཐམས་ཅད་རྒྱུན་ཆད་མེད་པར་འགྱུར་བ་འགྲོ་བཞིན་ཡོད། ང་ཚོའི་སེམས་ཚོར་གྱི་གནས་བབས་འགྱུར་བ་འགྲོ་བ་དང་ལུས་པོ་རྟག་ཏུ་འཚར་ལོངས་བྱེད་བཞིན་ཡོད། གལ་ཏེ་ང་ཚོས་ལུས་པོ་ལ་བལྟས་ན། ལུས་པོའི་ནང་གི་ཕྲ་ཕུང་རེ་རེ་ནི་མི་འདྲ་བ་རེད། ཚང་མ་འགྱུར་བ་འགྲོ་ཡི་ཡོད། ང་ཚོ་ཕྲུ་གུ་མ་འབྱར་ཡིན་པའི་སྐབས་ནས་བཟུང་སྟེ་ཕྲ་ཕུང་གཅིག་མེད། བདག་ཡོད་ནའང་དེ་ནི་ལུས་དང་སེམས་ལ་ལྟོས་ནས་སྐད་ཅིག་སྐད་ཅིག་གི་ནང་འགྱུར་བ་འགྲོ་བཞིན་ཡོད། འོན་ཀྱང་། ལུས་པོ་དང་། སེམས། སེམས་ཚོར་སོགས་ལ་ལྟོས་མེད་ཀྱི་རང་དབང་བའི་བདག་དང་སྐད་ཅིག་སྐད་ཅིག་གི་ནང་ལུས་སེམས་ལ་སོགས་པ་ནང་བཞིན་འགྱུར་བ་མི་འགྲོ་བའི་བདག་ཟེར་བ་ཞིག་ནི་མེད།
དེ་ནི་རྟག་པ་མེད་ཅེས་པའི་དོན་རེད་དམ།
ཐོག་མ་དང་མཐའ་མ་མེད་པས། དེ་ལ་གཞིགས་ན་སྒེར་པ་རེ་རེའི་བདག་དེ་རྟག་པ་རེད། ཡིན་ནའང་། དེ་ནི་འགྱུར་བ་མི་འགྲོ་བ་དེ་འདྲ་མིན། དཀའ་ངལ་དེ་གང་རེད་ཅེ་ན། བོད་སྐད་ནང་གི་ “རྟག་པ་” ཟེར་བའི་ཚིག་འདི་ཨིན་སྐད་དུ་ (permanent) ཞེས་བསྒྱུར་ཡོད་པས། དེ་ལ་དོན་དག་གཉིས་ཡོད་དེ། གཅིག་ནི་གཏན་དུ་ཡོད་པའམ་རྒྱུན་མི་ཆད་པ་དེ་རེད། དེ་ནི་ནང་ཆོས་ནས་ཁས་ལེན་གྱི་ཡོད། ཐ་ན་སངས་རྒྱས་ཡིན་ནའང་ཐོག་མ་དང་མཐའ་མ་མེད། དོན་དག་གཞན་དེ་ནི་འགྱུར་བ་ནམ་ཡང་མི་འགྲོ་བའི་དོན་རེད། ཡིན་ནའང་། བདག་ནི་སྐད་ཅིག་སྐད་ཅིག་གི་ནང་འགྱུར་བ་འགྲོ་བཞིན་ཡོད། ཁྱེད་རང་ཕྲུ་གུ་མ་འབྱར་སྐབས་དང་དེ་ནས་མི་དར་མ་ཆགས་པའི་སྐབས་སུ་དེ་ནི་ཁྱེད་རང་ཡིན་པ་ལས། ང་ཚོས་ཁྱེད་རང་དར་མའི་སྐབས་དེ་ཕྲུ་གུ་མ་འབྱར་སྐབས་དང་གཅིག་པ་གཅིག་རྐྱང་རེད་ཅེས་བརྗོད་མི་ཐུབ། ཁྱེད་རང་འགྱུར་བ་ཕྱིན་ཡོད། དེ་ལྟ་བས་ན་བདག་ནི་སྐད་ཅིག་སྐད་ཅིག་གི་ནང་འགྱུར་བ་འགྲོ་བཞིན་ཡོད་ནའང་། ད་དུང་དེ་ནི་རྟག་པ་རེད། གང་ཡིན་ཞེ་ན། དེ་རྒྱུན་མི་ཆད་པར་འགྲོ་གི་ཡོད། ལེགས་སྦྱར་གྱི་སྐད་ལས་བྱུང་བའི་ཚིག་བོད་སྐད་ནང་ཡོད་པ་དེ་ལ་དོན་དག་གཉིས་ཡོད་པ་སོང་ཙང་། འདི་ལ་མགོ་རྨོངས་ཀྱི་ཡོད།
སུ་ཧྥིའི་ཆོས་ལུགས་ལ་ཧིནྡུ་དང་ནང་པའི་ཤུགས་རྐྱེན།
ཁྱེད་ཀྱིས་སུ་ཧྥིའི་ཆོས་ལུགས་ཀྱི་སྐོར་གསུངས་སོང་། ངའི་ཚོད་དཔག་ལྟར་བྱས་ན། ནང་ཆོས་དང་མཉམ་དུ་མཐུན་པའི་ཆ་མང་བ་འདུག་སྙམ། སུ་ཧྥི་དེ་ཁ་ཆེའི་ཆོས་དང་ཐག་ཉེ་བ་ཡོད་ནའང་། གྲགས་ཆེ་བའི་ཁ་ཆེའི་ཆོས་ལུགས་དང་མཉམ་དུ་སྟབས་མི་བདེ་བའི་འབྲེལ་བ་ཞིག་འདུག མི་འགའ་ཞིག་ལ་སྐྱེ་བ་སྔ་ཕྱིའི་བསམ་བློ་དེ་འདུག ང་ལ་དབུས་ཨེ་ཤི་ཡའི་བྱང་ཤར་པར་སིག་ནས་ཡིན་པའི་སུ་ཧྥིའི་སློབ་དཔོན་ཞིག་ཡོད་པའི་རྒྱུ་མཚན་གྱིས་ལོ་རྒྱུས་དང་ལྡན་པའི་འབྲེལ་བ་ཞིག་ཡོད་རེད་དགོངས་ཀྱི་འདུག་གམ། ས་ཁུལ་དེར་བསླེབ་དུས་ཁ་ཆེའི་ཆོས་ནི་གང་འཚམས་ཀྱི་ཤུགས་ཆེན་པོ་འདུག ཁྱེད་ཀྱིས་ཉམས་ཞིབ་ནང་ལོ་རྒྱུས་ལྡན་པའི་འབྲེལ་བའི་སྐོར་རྙེད་སོན་བྱུང་ངམ།
སུ་ཧྥིའི་ཆོས་ལུགས་ཀྱི་ནང་ཧིནྡུ་ནས་ཤུགས་རྐྱེན་ཐེབས་པ་དེ་ཏོག་ཙམ་གསལ་ཁ་ཆེ་བ་ཡོད་ཚོད་འདུག དམིགས་བསལ་ཨཧྥ་གན་དང་། པཱ་ཀིསྟཱན། རྒྱ་གར། ཀཥ་མཱིར་གྱི་ས་ཁུལ་ཁག་ཏུ་ཤུགས་རྐྱེན་བྱུང་ཡོད་པ་ལྟར་སྣང་། དཔེར་ན། ལུས་སྦྱོང་ངམ་རྣལ་འབྱོར་ (ཡོ་ག་) སྒོམ་ཚུལ་ལ་སོགས་པའི་ཤུགས་རྐྱེན་བྱུང་འདུག ཚིག་གི་བརྗོད་པ་དང་མཚན་ལ་སོགས་པ་བཟླས་བརྗོད་དང་དབྱངས་འཐེན་སྲོལ་ཡོད་པས། དེ་ལ་གཟུངས་སྔགས་བཟླས་བརྗོད་དང་འདྲ་པོ་འདུག་ཅེས་བརྗོད་ཆོག དེ་ནི་ཧིནུའི་ཆོས་ཀྱི་ནང་དུའང་ཡོད་པ་རེད། གནད་དོན་དེ་གང་རེད་ཅེ་ན། ཤུགས་རྐྱེན་དེ་གང་ནས་བྱུང་བ་རེད་དམ། ཧིནྡུ་ནས་བྱུང་བ་རེད་དམ་ཡང་ན་ནང་ཆོས་ནང་བྱུང་བ་ཞིག་རེད། དེའི་བདེན་དཔང་གི་ཆ་ནས་བཤད་ན། དེ་ནི་ཧིནྡུ་ཆོས་ལུགས་ནས་བྱུང་ཡོད་ལས་ཆེ། འོན་ཀྱང་། གནད་དོན་འགའ་ཞིག་ནི་ནང་ཆོས་དང་འདྲ་པོ་ཡོད་ཀྱང་། དེ་ནི་སུ་ཧྥིའི་བླ་མ་དང་སློབ་དཔོན་རྣམས་ཀྱི་མཆོད་གཤོམ་ལ་གཞིགས་ནས་རེད། མི་ཁ་ཤས་ཀྱིས་འདི་ནི་མཆོད་རྟེན་གྱི་རིགས་ཤིག་རེད་ཅེས་བརྗོད་ཀྱི་ཡོད། སྒོམ་གྱི་ཐབས་ལམ་ཁག་ཀྱང་ཧིནྡུའི་ཆོས་ནས་མང་བ་འབྱུང་བཞིན་ཡོད་པ་ལྟར་སྣང་།
སུ་ཧྥིའི་ཆོས་ལུགས་ཀྱི་ནང་གནད་དོན་མང་དག་ཅིག་ནི་ཧ་ཅང་དོ་སྣང་བྱ་འོས་པ་ཡོད། ང་ཚོས་བྱམས་བརྩེའི་སྐོར་བཤད་སྐབས། ཁོང་ཚོས་བྱམས་བརྩེ་ལ་ཚིག་གཞན་ཞིག་བེད་སྤྱོད་བྱེད་ཀྱི་ཡོད་པ་དེ་ཁུ་རཱན་གྱི་ནང་གསལ་གྱི་མེད། ཚིག་དེ་ལ་ “མཛེས་སྡུག་” གི་གོ་དོན་ཁྱད་པར་ཅན་ཞིག་ཡོད། བྱེད་པོ་དཀོན་མཆོག་དང་དེའི་མཛེས་སྡུག་དང་མཉམ་དུ་ངོ་བོ་གཅིག་ཏུ་འདྲེས་པའི་ཕྱོགས་སུ་ཕྱིར་ལོག་བྱེད་པའི་རང་བཞིན་གྱི་དོན་གཉེར་དང་འདོད་འདུན་ཞིག་ཡོད། མཛེས་སྡུག་གི་བྱམས་བརྩེ་འདི་རོལ་དབྱངས་ཀྱི་ལམ་ནས་གསལ་སྟོན་བྱེད་ཀྱི་ཡོད། དེས་སུ་ཧྥིའི་ཆོས་ལུགས་ཀྱི་ནང་ལས་འགན་ལྟེ་བ་ཞིག་སྒྲུབ་ཀྱི་ཡོད་པ་དང་ནང་ཆོས་ཀྱི་ནང་འདི་འདྲ་ཞིག་མེད། ཁ་འདོན་དང་རྟ་དབྱངས་འཐེན་པ་སོགས་ཡོད་ནའང་། དེ་ནི་སངས་རྒྱས་དང་ཐག་ཉེ་རུ་འགྲོ་བའི་ཐེག་པའམ་ལམ་ལྟ་བུ་ཞིག་ནི་མིན།
ང་ཚོས་འདྲ་བའི་ཆ་ཡིན་སྲིད་པའི་སུ་ཧྥིའི་ཆོས་ལུགས་ནང་གི་རྣམ་པ་མི་འདྲ་བ་ཁག་ལ་ལྟ་ཞིབ་བྱེད་དགོས། སྒོམ་དང་སྔགས་ལྟ་བུའི་བཟླས་བརྗོད་ཡོད་པ་དང་དགེ་བའི་བཤེས་གཉེན་ཞིག་དང་མཉམ་དུ་ཆོས་ཀྱི་སྡེར་གནས་སྡོད་བྱེད་ཀྱི་ཡོད་ནའང་། དེ་དག་ཐམས་ཅད་ཧིནྡུའི་ཆོས་ཀྱི་ནང་དུའང་ཡོད། སྤྱིར་བཏང་བརྗོད་དཀའ་ནའང་། དབུས་ཨེ་ཤི་ཡ་ནི་ནང་ཆོས་དང་། ཧིནྡུའི་ཆོས་ལུགས། ཁ་ཆེའི་ཆོས་ལུགས་བཅས་རིག་གཞུང་དེ་གསུམ་ཕན་ཚུན་འབྲེལ་གླེང་གྱི་འདྲེས་སའི་གནས་ལྟ་བུ་ཆགས་ཡོད་ངེས་རེད།
འཆི་བའི་རྒྱུད་རིམ་ལ་སྡུར་ཞིབ།
ཁྱེད་ཀྱིས་ཁུ་རཱན་ནང་གསུངས་པའི་འཆི་བ་ལ་གྲ་སྒྲིག་ཇི་ལྟར་བྱེད་དགོས་པའི་སྐོར་མདོར་བསྡུས་ཤིག་གསུང་རོགས། མི་དེས་འོད་ལ་བལྟ་དགོས་སམ།
ང་རང་དེ་དག་གི་སྐོར་ལ་རྒྱུས་མངའ་མེད་ལ། ཁུ་རཱན་ལ་མཁས་པའི་མི་ཞིག་ཀྱང་རྩ་ནས་མིན། དེ་ནི་བྱེད་པོ་དཀོན་མཆོག་རྗེས་སུ་དྲན་པ་ཙམ་ཡིན་པ་དེ་བསམ་བློར་འཁོར་ཐུབ་ཀྱི་འདུག དོན་ངོ་མར་འཆི་བའི་རྒྱུད་རིམ་གྱི་ནང་གང་འབྱུང་གི་ཡོད་པའི་སྐོར་འགྲེལ་བརྗོད་བྱས་པ་དེ་ང་ཚོ་ནང་ཆོས་ཀྱི་ནང་སྔགས་ཀྱི་ལུགས་སུ་དམིགས་བསལ་རྒྱས་པོ་བཤད་པ་ནང་བཞིན་ངས་མི་ཤེས། དེ་འདྲ་རྒྱས་པོ་ཞིག་མེད་ཅེས་པའི་དོན་མིན་ནའང་། ངས་ཤེས་ཀྱི་མེད། དེ་ནི་ངས་དེ་སྔ་དེ་དག་གི་སྐོར་ལ་མཇལ་མྱོང་མེད་པའི་དོན་ཙམ་རེད།
ངས་དྲི་བ་འདི་ཞུས་དགོས་པའི་རྒྱུ་མཚན་ནི། ང་རང་ཌུ་བྷ་ཡེ་ལ་སློབ་མ་མང་པོ་དང་མཉམ་དུ་གནས་སྡོད་བྱས་ཤིང་། དེ་ནི་ཁ་ཆེའི་རིག་གཞུང་ཧ་ཅང་ཤུགས་ཆེན་པོ་ཡོད་པ་དང་གང་འཚམས་ཀྱི་ཐག་ཉེ་པོ་རེད། ངས་བུད་མེད་རྣམས་ཀྱིས་ཨ་ཕ་ལ་མོས་གུས་མཐའ་གཅིག་ཏུ་ཡོད་པ་དང་འགན་ཡོངས་སུ་རྫོགས་པ་རང་གི་ཁྱོ་ག་ལ་སྤྲོད་རྒྱུའི་གྲ་སྒྲིག་ཨང་བསར་ཡོད་པ་ལས་གཞན་གང་ཡང་མཐོང་མ་སོང་། དེ་ནས་བཟུང་སྟེ་ཐ་ན་ད་ལྟའི་དུས་སུའང་དེ་ལས་མང་བ་སློབ་ཕྲུག་དང་དགེ་རྒན་གཞན་རྣམས་དངོས་གནས་དེ་དང་འདྲ་བའི་མོས་གུས་དང་ལྡན་པ་འདུག ཡིན་ནའང་། འཆི་བའི་གནད་དོན་ལ་བསླེབས་དུས་དེའི་སྐོར་གླེང་སློང་བྱེད་ཀྱི་མི་འདུག དེ་ནི་མི་ཚེའི་ནང་གང་ཡག་ཡག་དང་བཟང་བཟང་་དེ་བྱེད་དགོས་པ་དང་དེ་ནས་ང་རང་ལྷ་ཡུལ་དུ་འགྲོ་གི་རེད་ཅེས་ཟེར་བ་དང་འདྲ་པོ་རེད་འདུག ཐ་ན་ལྷ་ཡུལ་ལ་བསླེབ་པར། དེ་ནི་གནད་དོན་ཧ་ཅང་ཆེན་པོ་ཞིག་ཡིན་པ་དང་འཆི་བ་ལ་གྲ་སྒྲིག་ཇི་ལྟར་བྱེད་དམ། ང་རང་ལ་མཚོན་ན་ཡེ་ཤུའི་ནང་མི་ཞིག་གི་ནང་གསོ་སྐྱོང་དང་འཚར་ལོངས་བྱུང་བ་ཞིག་ཡིན་པ་དང་འཆི་བར་གྲ་སྒྲིག་ལ་ཐུག་པའི་སྐབས་སུ་ནང་ཆོས་ནས་གང་མཁོ་སྤྲོད་བྱེད་ཐུབ་པ་ནང་བཞིན་དེ་དང་མཐུན་པའི་ཆ་མེད་པ་ལྟ་བུ་སྣང་གི་འདུག
འཆི་བར་གྲ་སྒྲིག་བྱེད་པའི་སྐབས། ནང་ཆོས་ནང་གང་གསུང་གི་ཡོད་ཅེ་ན། རང་གི་སེམས་ནང་བསམ་བློ་ཡག་ཤོས་འཁོར་དགོས་པ་ནི་སྐྱབས་འགྲོ་སྟེ། ང་ཚོ་ཁ་ཕྱོགས་གང་དུ་འགྲོ་འདོད་ཡོད་པ་དང་། བྱང་ཆུབ་ཀྱི་སེམས་ཏེ། སངས་རྒྱས་ཀྱི་གོ་འཕང་ལ་དམིགས་པ། དེ་བཞིན་དམ་པའི་ཆོས་དང་བླ་མ་དགེ་བའི་བཤེས་གཉེན་སོགས་དང་མུ་མཐུད་ནས་མཇལ་ནས་ཆོས་ཀྱི་ལམ་དུ་མུ་མཐུད་ནས་འགྲིམ་ཐུབ་པའི་ཡིད་སྨོན་བྱེད་དགོས་པ་བཅས་རེད། ང་ཚོས་སངས་རྒྱས་དང་སོ་སོའི་དགེ་བའི་བཤེས་གཉེན་ལ་བསམ་བློ་གཏོང་བཞིན་དུ་འཆི་དགོས། དེ་དང་མཚུངས་པར་ཁ་ཆེའི་ཆོས་ཀྱི་ནང་འཆི་བའི་གནས་སྐབས་སུ་བྱེད་པོ་དཀོན་མཆོག་དེ་གཙོ་བོར་སེམས་ལ་འཁོར་བར་བྱེད་ཀྱི་ཡོད་པ་དེ་གང་འཚམས་ཀྱི་མཐུན་པ་ཞིག་ཆགས་ཀྱི་ཡོད།
ཁ་ཆེའི་ཆོས་ཀྱི་ནང་ང་ཚོ་འཆི་བའི་རྗེས་སུ་གང་འབྱུང་གི་ཡོད་པ་དང་དམིགས་བཀར་གྱི་འབྲེལ་བ་ཡོད་པའི་ཆོས་ཚུལ་ཡོད་པ་རེད། དགེ་བ་དང་མི་དགེ་བའི་ལས་ཀྱི་ཐོ་འགོད་ཡིག་ཆ་ཞིག་ཡོད་པ་དང་ང་ཚོ་ཤི་བའི་རྗེས་སུ་འདི་ལ་བལྟ་དགོས་ཀྱི་ཡོད། དེ་ནས་མཐའ་མའི་དཔྱད་ཁྲའི་ཉིན་མོ་མ་བསླེབ་བར་དུ་ང་ཚོ་མ་འོངས་པར་གནས་ཚུལ་ཞེད་སྣང་ཅན་ཞིག་གམ་གནས་ཚུལ་བཟང་པོ་གང་ཞིག་འབྱུང་རྒྱུ་ཡིན་པ་དང་འདྲ་བའི་གནས་སྐབས་ཀྱི་སྒུག་མཚམས་ལྟ་བུ་ཞིག་ཏུ་འགྲོ་གི་ཡོད། དེ་ལྟར་མི་ཚང་མ་བྱེད་པོ་དཀོན་མཆོག་གི་མདུན་དུ་དུར་ཁྲོད་ནས་སླར་ཡར་ཡོང་བ་དང་དེ་ནས་མཐའ་མའི་དཔྱད་ཁྲ་དངོས་དེ་བསླེབ་ཀྱི་ཡོད། དེ་ནི་རྟག་པའི་ལྷ་ཡུལ་ཡང་ན་རྟག་པའི་དམྱལ་བ་གང་རུང་ཡིན་པ་རེད།
ཁ་ཆེའི་ཆོས་ཀྱི་ནང་ལྟ་ཚུལ་དེ་འདྲའི་སྒོ་ནས་བསམ་བློ་གཏོང་ངེས་རེད། གལ་ཏེ་མི་ཞིག་ཁ་ཆེ་ཡག་པོ་ཞིག་ཡིན་ན། རང་གིས་བྱས་པའི་སྡིག་པའི་ལས་གང་འདྲ་ཞིག་ཡིན་ནའང་དེ་ལ་འགྱོད་པ་སྐྱེ་བ་དང་བྱེད་པོ་དཀོན་མཆོག་ལ་བཟོད་གསོལ་ཞུ་རྒྱུ་བཅས་ལ་ནན་བརྗོད་ཆེན་པོ་བྱེད་ངེས་རེད། འདི་ནང་ཆོས་ཀྱི་ནང་དུའང་བྱེད་ཀྱི་ཡོད། དཔེར་ན། གལ་ཏེ་མི་ཞིག་གིས་བྱང་སེམས་ཀྱི་སྡོམ་པའམ་ཡང་ན་གསང་སྔགས་ཀྱི་སྡོམ་པ་དང་འགལ་བའི་ལས་སོགས་བྱས་ན། རང་ཉིད་སྡོམ་པ་གསར་པ་དང་གཙང་མ་དང་ལྡན་པའི་སྒོ་ནས་ཤི་བའི་ཆེད་སོ་སོ་མ་ཤི་སྔོན་ལ་སྡོམ་པ་དེ་དག་བསྐྱར་གསོ་བྱེད་འདོད་ཡོད་པ་ལྟ་བུ་རེད། དེ་འདྲའི་སྲོལ་ཞིག་ནི་ཡོད་ངེས་རེད། ང་ཚོ་མ་ཤི་སྔོན་ལ་འགྱོད་པ་སྐྱེ་བ་དང་རང་གི་སྐྱོན་རྣམས་གཙང་མ་བཟོ་བའི་བསམ་བློ་འདྲ་མཚུངས་ཤིག་ཡོད་པ་རེད། གལ་ཏེ་ཆོས་ལ་ཉམས་ལེན་པ་ལྷག་བསམ་ཟོལ་མེད་ཅིག་ཡིན་ན། དེ་ནི་ནང་ཆོས་དང་ཁ་ཆེའི་ཆོས་ལུགས་གཉིས་ཀའི་ནང་གང་འཚམས་ཀྱི་མཐུན་གྱི་ཡོད་པ་ཤེས་ཐུབ་སྙམ། མི་མང་ཆེ་བ་ནི་དེ་འདྲ་མིན་པ་གསལ་པོ་རེད། ཡིན་ནའང་། གལ་ཏེ་མི་ཞིག་དེ་འདྲ་ཡིན་ན། འདི་ནི་ང་ཚོས་གང་བྱེད་ངེས་ཡིན་པ་དེ་རེད།
ང་ཚོས་སོ་སོ་ལ་གང་ཡོད་པ་དེ་བློས་གཏོང་བྱེད་འདོད་མེད་པར། དེ་ལས་ལྡོག་སྟེ་རྗེས་མ་གང་འབྱུང་རྒྱུ་ཡིན་པའི་ཐོག་ལ་རེ་སྒུག་བྱེད་ཀྱི་ཡོད། དེ་ལ་བློས་གཏོང་གི་དཔའ་རྟགས་ཡོད་ངེས་རེད་ལ། དེ་ནི་ད་དུང་གནད་དོན་གཞན་ཞིག་རེད།
ཁོང་ཁྲོར་ཚོད་འཛིན་དང་ལར་ཞེན་གྱི་རྩོད་རྙོག
ང་རང་ཨོས྄་ལོ་ (Oslo) ལ་སློབ་གྲྭ་གཅིག་གི་ནང་དགེ་རྒན་གྱི་ལས་ཀ་བྱེད་ཀྱི་ཡོད། དེའི་ནང་ཕལ་ཆེར་བརྒྱ་ཆ་དྲུག་ཅུ་ཙམ་ཁ་ཆེའི་སློབ་ཕྲུག་རེད། ཁྱེད་ཀྱིས་སྤྱོད་ལམ་དང་འབྲེལ་བའི་ཁོང་ཁྲོའི་སྐོར་དང་དམིགས་བསལ་སློབ་གྲྭ་འདིའི་ནང་གི་བུའི་སྤྱོད་ལམ་གྱི་སྐོར་ལ་མདོ་ཙམ་ཞིག་གསུང་ཨེ་ཐུབ། ཁ་ཆེའི་འཛམ་གླིང་ནང་དམག་འཁྲུག་མང་པོ་འགྲོ་བཞིན་ཡོད་པ་དང་དེ་ལ་བརྟེན་ནས་ཁོང་ཁྲོའང་མང་པོ་ཞིག་འབྱུང་བཞིན་ཡོད། ངའི་བུ་མོ་གྲོགས་མོ་གཞན་དང་མཉམ་དུ་ཁ་ཆེའི་ལྷ་ཁང་དུ་ཕྱིན་སོང་། ངག་འཁྱལ་གྱི་གཏམ་ཞེད་སྣང་ཅན་དང་སྤྱོད་ངན་བྱེད་མཁན་བྱུང་འདུག དེ་དག་ནི་སོ་སོའི་ཕ་ཡུལ་དུ་མི་སྡོད་མཁན་གྱི་མི་རྣམས་དང་པཱ་ཀིསྟཱན་དང་། ཨཧྥ་གྷ་ནིསྟཱན། ད་དུང་དེ་སང་སི་རི་ཡ་ (Syria) ནས་ཡིན་པའི་མི་རབས་གཉིས་པའི་སློབ་ཕྲུག་རྣམས་ཡིན་པ་རེད། ངས་བུ་མོ་ལ་གང་བརྗོད་དགོས་སམ། དེ་ནི་དངོས་གནས་ཧུར་བརྩོན་ཆེན་པོ་རེད་འདུག ཁྱེད་ཀྱིས་དྲག་ཤུལ་དང་ཁོང་ཁྲོ་འདི་ལ་དགོངས་ཚུལ་གང་ཡོད་དམ།
མི་སུ་འདྲ་ཞིག་ཡིན་རུང་འཛམ་གླིང་ཡུལ་གྲུ་དེ་དག་ནས་ཡིན་ན། དེ་ནི་ཧ་ཅང་བསུན་གཙེར་ཅན་ཞིག་ཡིན་པ་གསལ་པོ་རེད། ཐ་ན་དེ་དག་མི་རབས་གཉིས་པ་ཡིན་ནའང་འདྲ་སྟེ། སྡུག་བསྔལ་དང་མི་གསོད་ཁྲག་སྦྱོར་ག་ཚོད་འབྱུང་བཞིན་ཡོད་པ་དེ་བསུན་སྣང་སྐྱེ་དགོས་པ་ཞིག་རེད། དེས་གཞོན་སྐྱེས་ཚོ་དངོས་གནས་བློ་ཕམ་སྐྱེ་རུ་འཇུག་པ་དང་ཁོང་ཚོས་སོ་སོའི་སེམས་ཚོར་ལ་ཡང་དག་པའི་སྒོ་ནས་སྟངས་འཛིན་བྱེད་པའི་ནུས་པ་མེད། དེ་ནི་ཐད་ཀར་ཁོང་ཁྲོ་ཕྱིར་འདོན་བྱེད་པ་ལས་འབྱུང་གི་ཡོད། ཁ་ཆེ་དང་གནས་སྤོ་མཁན་གཞན་སུ་ཡིན་རུང་གྲངས་ཉུང་མི་རིགས་དང་འབྲེལ་བའི་སེམས་ཁམས་རིག་པའི་དཀའ་ངལ་ནང་གི་གཅིག་ནི་ལར་ཞེན་གྱི་གནད་དོན་འདི་ཆགས་ཀྱི་ཡོད། ཕྱོགས་གཅིག་ནས་མགྲོན་བདག་རྒྱལ་ཁབ་དེས་སོ་སོའི་རྒྱལ་ཁབ་ཀྱི་རིན་ཐང་གི་ཆེད་དུ་ལར་ཞེན་དང་ལ་རྒྱ་དགོས་ཞེས་བརྗོད་ཀྱི་ཡོད་ནའང་། ད་དུང་ཡང་ཁོང་ཚོ་ལ་རང་སོ་སོའི་རིག་གཞུང་དང་ཆོས་ལུགས་ཡོད་པས། དེ་དག་ལའང་ཁོང་ཚོས་ལར་ཞེན་དགོས་པ་ཚོར་གྱི་ཡོད།
དེ་ནི་བཟའ་ཟླ་ཁ་བྲལ་གྱི་བུ་ཕྲུག་གི་ཁ་གྱེས་པའི་ལར་ཞེན་གྱི་གནད་དོན་དང་ཧ་ཅང་འདྲ་པོ་ཡོད། གལ་ཏེ་ཁོང་ཚོ་ཨ་མ་ལ་ལར་ཞེན་ཡོད་ནའང་ཨ་ཕ་ལ་ལར་ཞེན་མེད་པ་བཅས་དེ་ལྟར་གོ་རིམ་ལྡོག་ནས་རིགས་གྲེ་གཏོང་ཆོག དྲི་བ་དེ་གང་རེད་ཅེ་ན། ཕ་མ་གཉིས་ཀར་ལར་ཞེན་བྱེད་དུ་འཇུག་པའི་ཞི་མཐུན་དེ་ཇི་ལྟར་རྙེད་དམ་ཞེས་པ་དེ་རེད། དཔེར་ན། གལ་ཏེ་ང་ཚོས་རྒྱལ་ཁབ་ཁོ་ནར་ལར་ཞེན་དགོས་པ་ལས་རིག་གཞུང་དང་ཆོས་ལུགས་ངོ་མ་ལ་ལར་ཞེན་མི་དགོས་ཞེས་བརྗོད་ན། དེ་ནས་དྲན་ཤེས་མེད་པའི་སྒོ་ནས་ལར་ཞེན་ཅན་དགོས་པའི་སྐུལ་ཤུགས་འདིའི་རྐྱེན་གྱིས་རང་གི་རིག་གཞུང་ངོ་མའི་སྐྱོན་ཕྱོགས་ཀྱི་རྣམ་པ་ལ་ལར་ཞེན་ཅན་ཆགས་ཀྱི་ཡོད། འདི་ནི་དྲག་ཤུལ་སོགས་དང་བསྟུན་ནས་འབྱུང་གི་ཡོད།
གསོ་དཔྱད་ཀྱི་ལྟ་ཚུལ་ལྟར་ན། རང་སོ་སོའི་རིག་གཞུང་གི་རྒྱབ་ལྗོངས་ལ་ལར་ཞེན་ཅན་ཆགས་ཐུབ་པ་དང་དེས་ཟུང་འབྲེལ་གྱི་ལར་ཞེན་ཞིག་རྩོད་མེད་འགལ་མེད་ཐོག་ཡོང་བའི་ཕྱིར་དུ་བཟང་ཕྱོགས་ཀྱི་རྣམ་པ་ལ་ངོས་ལེན་བྱེད་ཐུབ་པར་ཕན་ཐོགས་ཅན་ཞིག་ཡིན། དེ་ནི་གཅིག་གམ་གཞན་དེ་ཡིན་མི་དགོས། འདི་ནི་སྤྱི་ཚོགས་ནང་དངོས་གནས་དྲང་གནས་འཚོལ་ཞིབ་བྱེད་དགོས་པ་ཞིག་ཆགས་ཀྱི་ཡོད། ཡུ་རོབ་ཀྱི་སྤྱི་ཚོགས་འགའ་ཞིག་གི་ནང་། བུད་མེད་ཚོས་གདོང་ཡོལ་གྱོན་མི་ཆོག་པ་སོགས་ཤོད་ཀྱི་ཡོད། འདི་ནི་ཁོང་ཚོའི་ལྟ་ཚུལ་ལྟར་ན། འཇིགས་སུ་རུང་བ་ཞིག་ཡིན་པ་དང་དེ་དག་གིས་ཁོང་ཁྲོ་སྐྱེ་རུ་འཇུག་གི་ཡོད།
གདོང་ཡོལ་གྱི་དཀའ་ངལ་ཆེན་པོ་དེ་གང་རེད་དམ། དཔེར་ན། ཨ་རིའི་ནང་གལ་ཏེ་ཁོང་ཚོའི་གདོང་པ་དེ་ཆ་ཚང་བཀབ་ནས་ཁྲིམས་ཁང་ལྟ་བུ་ཞིག་ཏུ་ཁྲིམས་སའི་ཞིབ་དཔྱོད་བྱེད་ཀྱི་ཡོད་ན། དུས་སྐབས་དེ་ཁོ་ནའི་རིང་ཁོང་ཚོས་གདོང་ཡོལ་དེ་སེལ་དགོས་པའི་གནས་སྟངས་ཤིག་ཆགས་ཀྱི་ཡོད། དེ་ག་ནང་བཞིན་མོ་ཊ་གཏོང་བའི་སྐབས་སུ་ལོས་ཡིན།
ང་ཚོས་མི་རྣམས་ལ་ཡོད་པའི་རང་སོ་སོའི་རྒྱབ་ལྗོངས་ཀྱི་རིག་གཞུང་ནས་བྱུང་བའི་རིན་ཐང་གང་དང་གང་ཞིག་སྤྱི་ཚོགས་ཀྱི་ནང་དུ་ཞི་མཐུན་ངང་རན་འཚམས་ཆགས་ཀྱི་ཡོད་པ་དང་དེ་ནི་དཀའ་ངལ་དང་རྩོད་རྙོག་ཅིག་མིན་པ་དེ་ངེས་པར་དུ་བལྟ་དགོས། འདིས་དྲག་ཤུལ་གྱི་དཀའ་ངལ་སེལ་བར་ཕན་གྱི་རེད། ཕྲུ་གུ་ཞིག་ཡིན་པའི་ཆ་ནས་འདི་གོ་ཚོད་རྒྱུ་དཀའ་ལས་ཁག་པོ་ཡོད་ངེས་རེད། ཁྱེད་ཀྱིས་ཕལ་ཆེར་རང་གི་བུ་མོ་ལ་སྐད་ཆ་འདྲི་ཆོག དཔེར་ན། ཁོ་མོར་དུས་ཚོད་ཁག་པོའི་ནང་ཡོད་པའི་སྐབས། ཁོ་མོ་བསུན་སྣང་སྐྱེ་བ་དང་ཁོང་ཁྲོ་ཟ་བ་སོགས་ཡོང་གི་མི་འདུག་གམ། ཁྱེད་ཀྱིས་མི་རྣམས་ལ་དངོས་སུ་བསམ་བཞིན་དུ་བརྗོད་འདོད་མེད་ནའང་གཞན་ལ་གནོད་པའི་ཚིག་རྩུབ་རིགས་བརྗོད་ཀྱི་མེད་དམ། ཁོང་ཚོས་ཁྱེད་ལ་ཕོག་ཐུག་ཡོང་ཕྱིར་བརྗོད་པ་མིན་པ་དང་མི་རྣམས་ཀྱིས་ནམ་རྒྱུན་ཁོང་ཁྲོའི་ནང་དེ་ལྟར་བརྗོད་ཀྱི་ཡོད་ཅེས་ཁྱེད་ཀྱིས་ཁོ་མོར་གསལ་བཤད་དང་བཅས་རོགས་པ་བྱེད་ཆོག དེས་སྐབས་རེར་ཕན་སྲིད་ནའང་། དེ་ནི་ཕྲུ་གུ་དེ་ལོ་ཚད་ཇི་ཙམ་ཡིན་པར་རག་ལུས་ཡོད།
ཚང་མ་ཐུགས་རྗེ་ཆེ་ཞུ། ཁྱེད་རྣམས་དང་ལྷན་དུ་འདིའི་སྐོར་གོ་བསྡུར་བྱ་རྒྱུ་བྱུང་བར་ང་རང་ཧ་ཅང་དགའ་པོ་བྱུང་། གཏམ་བཤད་འདི་བརྒྱུད་ནས་ངས་ཁྱེད་རྣམས་ལ་བསམ་བློ་གཏོང་གཞི་ཞིག་དང་དཔྱད་གཞི་ཞིག་མཁོ་སྤྲོད་ཐུབ་ཡོད་པའི་རེ་བ་ཡོད།།


c: text/html

text:
གོ་ལ་སྤྱིའི་བཟང་སྤྱོད་ཀྱི་གོ་དོན།
ང་ཚོར་གོ་ལ་སྤྱིའི་བཟང་སྤྱོད་ཟེར་བའི་ཐ་སྙད་འདི་ཅིའི་ཕྱིར་ཡོད་དམ། གོ་ལ་སྤྱི་ཟེར་བ་འདི་ལ་ཆོས་ལ་ཡིད་ཆེས་ཡོད་མེད་ལ་མ་བལྟོས་པར་འགྲོ་བ་མི་ཚང་མས་ཁས་ལེན་བྱེད་ཐུབ་པའི་ཐུན་མིན་གྱི་གོ་དོན་ཞིག་ཡོད། མི་ཞིག་ཧིནྡུའི་ཆོས་ལུགས་དང་། ཁ་ཆེ། ཡེ་ཤུ། ནང་པ། འཇིའུ། གཅེར་བུ་བ་སོགས་གང་ཡིན་རུང་དེ་དག་གི་རིན་ཐང་རྣམས་ཁས་ལེན་བྱེད་ཆོག་པ་ཡིན། ཚན་རིག་པ་ཡིན་ན་འདྲ་ཚན་རིག་པ་མིན་ནའང་འདྲ། ཤེས་ཡོན་ཅན་ཡིན་ན་འདྲ། ཤེས་ཡོན་ཅན་མིན་ནའང་འདྲ་སྟེ། མི་ཚང་མས་རིན་ཐང་དེ་དག་ཁས་ལེན་བྱེད་ཆོག་པ་དང་། དེ་དག་སོ་སོ་རང་ཉིད་ཀྱི་བདེ་སྐྱིད་ཆེད་དུ་ཁས་ལེན་བྱ་རྒྱུ་དེ་གནད་འགག་ཆེན་པོ་ཡིན་པར་བལྟ་དགོས། དེ་ནི་གོ་ལ་སྤྱིའི་ཆ་ཤས་དེ་རེད། བཟང་སྤྱོད་ཀྱི་རྣམ་གཞག་ནི་དེ་ལ་འཇུག་པའི་སྒོ་ནས་བྱ་སྤྱོད་སྤེལ་སྟངས་ཤིག་ཡིན་པ་དང་། དེས་རང་ཉིད་མི་སྐྱིད་པོ་ཞིག་ཏུ་སྐྲུན་པ་དང་གཞན་གྱི་བདེ་སྐྱིད་ལ་རྒྱབ་སྐྱོར་བྱེད་ཀྱི་ཡོད། སྤྱི་ཚོགས་མི་སྡེ་དེ་སྐྱིད་པོ་ཆགས་པའི་སྐབས། སོ་སོ་རང་ཉིད་ཀྱང་སྐྱིད་པོ་ཆགས་ཀྱི་ཡོད། དེ་གཉིས་པོ་མཉམ་སྡེབ་བྱས་པ་ནི་གོ་ལ་སྤྱིའི་བཟང་སྤྱོད་ཀྱི་རྣམ་གཞག་རེད།
“འགྲོ་བ་མི་ནི་འཇིག་རྟེན་ཁྱོན་ཡོངས་ཞེས་སུ་གྲགས་པ་དེའི་ཆ་ཤས་ཤིག་ཡིན་པ་དང་། ཆ་ཤས་དེ་ནི་དུས་དང་ཕྱོགས་ཀྱི་ཚད་བཀག་ཡོད་པ་ཡིན། ཁོང་གིས་རང་གིས་རང་ཉམས་སུ་མྱོང་གི་ཡོད། ཁོང་གི་བསམ་བློ་དང་ཚོར་བ་རྣམས་གཞན་དང་ལོགས་སུ་ཡོད་པ་ལྟ་བུ་དང་། དེ་ནི་ཁོང་གི་རྣམ་ཤེས་ཀྱི་མཐོང་རིག་གི་འཁྲུལ་སྣང་ལྟ་བུ་ཞིག་ཡིན། འཁྲུལ་སྣང་དེ་ནི་ང་ཚོར་བཙོན་ཁང་ལྟ་བུ་རེད། དེས་ང་ཚོས་རང་སོ་སོ་སྒེར་གྱི་འདོད་པ་ལ་དམ་བསྒྲགས་བྱེད་པ་དང་རང་ཉིད་ལ་ཉེ་ཤོས་ཀྱི་མི་འགའ་ཞིག་ལ་བརྩེ་སེམས་ཡོད་པ་རེད། ང་ཚོའི་ལས་ཀ་ནི་སྲོག་ལྡན་གྱི་སེམས་ཅན་དང་རང་འབྱུང་ཁམས་ཡོངས་སུ་རྫོགས་པ་དེའི་མཛེས་སྡུག་གི་ནང་དུ་བསྡུ་བའི་ཕྱིར་སྙིང་རྗེའི་དཀྱིལ་འཁོར་འདི་རྒྱ་སྐྱེད་གཏོང་བའི་སྒོ་ནས་ང་ཚོ་དེ་ལས་ཐར་བར་བྱེད་དགོས་པ་དེ་རེད།” ཅེས་ཨལ་བྷརྚ་ ཨ་ཡིནྶ་ཊཱ་ཡེན་ (Albert Einstein) གྱིས་གསུངས།
ཨ་ཡིནྶ་ཊཱ་ཡེན་གྱིས་ང་ཚོས་ཉམས་སུ་མྱོང་བའི་དཀའ་ངལ་ཚང་མ་ནི། དོ་བདག་རང་ཉིད་ཀྱིས་བཙོན་དུ་བཅུག་པའི་ཧ་ཅང་བསམ་བློ་གུ་དོག་པོ་དང་། སོ་སོ་རང་ཉིད་དང་རང་གི་ནང་གི་དཀྱིལ་འཁོར་ཆུང་ཆུང་དེ་ཁོ་ནར་བསམ་བློ་བཏང་ནས་འཇིག་རྟེན་ལྷག་མའི་དོན་དེ་དྲན་པ་བརྗེད་པ་ལ་བརྟེན་ནས་འབྱུང་གི་ཡོད་ཅེས་བརྗོད་ཀྱི་ཡོད། དེ་ཅིའི་ཕྱིར་ཡིན་ནམ། དེའི་རྒྱུ་མཚན་ནི་ང་ཚོ་ཚང་མ་ཕན་ཚུན་གཅིག་གིས་གཅིག་ལ་བརྟེན་ཅིང་འབྲེལ་ནས་ཡོད་པས་རེད། ང་ཚོ་བཙོན་ཁང་འདི་ནས་ཇི་ལྟར་ཐར་ཐུབ་བམ། དེ་ལ་ཁོང་གིས། ང་ཚོས་གཞན་རྣམས་ཐེ་བའི་ཆེད་སྙིང་རྗེའི་དཀྱིལ་འཁོར་དེ་རྒྱ་སྐྱེད་གཏོང་དགོས་ཤིང་། གལ་ཏེ་གཞན་གྱིས་ང་ཚོའི་ཆེད་དུ་ཁོང་ཚོའི་སྙིང་རྗེའི་དཀྱིལ་འཁོར་དེ་རྒྱ་སྐྱེད་བཏང་ན། ང་ཚོ་ཚང་མ་སྐྱིད་པོ་ཡོང་ངེས་རེད་ཅེས་གསུང་གི་ཡོད། འདི་འདྲ་ཞིག་ཨ་ཡིནྶ་ཊཱ་ཡེན་གྱིས་སེམས་སྐུལ་གནང་བཞིན་ཡོད།
བཟང་སྤྱོད་ཀྱི་རྣམ་གཞག་ཉམས་ལེན་བྱེད་དགོས་དོན་གང་རེད་དམ།
བཟང་སྤྱོད་ནི་རྣམ་དཔྱོད་ལ་བརྟེན་ནས་བྱེད་པའི་འགྲོ་བ་མའི་ལས་ཡིན་པ་དང་། དེས་མི་སྒེར་དང་དེ་ལས་རྒྱ་ཆེ་བའི་སྤྱི་ཚོགས་ཀྱི་ནང་ཞི་བདེ་དང་། འཆམ་མཐུན། བདེ་སྐྱིད་ཆེ་བ་འདྲེན་པར་བྱེད་ཀྱི་ཡོད། མི་ཞིག་བདེ་སྐྱིད་མྱོང་ན་འདྲ་སྡུག་བསྔལ་མྱོང་ནའང་འདྲ་སྟེ། ང་ཚོས་དེ་ནི་སོ་སོའི་ལས་ཀྱི་འབྲས་བུ་ཡིན་པར་བལྟ་ཆོག་ལ། དེ་ནི་ང་ཚོས་གང་རྙེད་ཐབས་བྱེད་པའི་ལྷན་སྐྱེས་ཀྱི་རང་བཞིན་རེད། ལས་ཚང་མ་ང་ཚོའི་བསམ་བློ་དང་སེམས་ཚོར་གྱིས་ཁ་ལོ་བསྒྱུར་གྱི་ཡོད། བཟང་སྤྱོད་མིན་པའི་བསམ་བློ་ལ་བརྟེན་ནས་དེང་དུས་འཛམ་གླིང་འདིའི་ནང་ང་ཚོས་མཐོང་བའི་འབྲས་བུ་ཡིད་དུ་མི་འོང་བ་རྣམས་འབྱུང་བར་བྱེད་ཀྱི་ཡོད། འདི་ནི་ང་ཚོས་གཤམ་འོག་གི་གནད་དོན་གསུམ་པོའི་ཁྲོད་ཀྱི་རྒྱུའི་འབྲེལ་བ་མ་ནོར་བ་ཞིག་རྟོགས་མ་ཐུབ་པའི་རྐྱེན་གྱིས་རེད། དེ་ཡང་།
- བསམ་བློ་དང་སེམས་ཚོར།
- ང་ཚོའི་ལས།
- དེ་ལས་བདེ་སྐྱིད་དམ་ཡང་ན་གདུང་བའི་རྣམ་པར་བྱུང་བའི་རྗེས་འབྲས།
ང་ཚོར་བདེ་སྐྱིད་རྙེད་ཐབས་ཀྱི་ཡིད་སྨོན་དེ་ཡོད་སྲིད་ནའང་། བསམ་བློའི་སྡེ་ཚན་ཞིག་གིས་ཁ་ལོ་སྒྱུར་ནས་ང་ཚོ་སྡུག་བསྔལ་ཁོ་ན་འབྱུང་བར་བྱེད་པའི་ལས་ཀྱི་ནང་ཐུར་མཆོང་རྒྱག་གི་ཡོད། དེར་བརྟེན་རྣམ་ཤེས་ཟེར་བ་དེ་གང་ཡིན་པ་དང་། བསམ་བློ་དང་སེམས་ཚོར་རྣམས་གང་ཡིན་པ། དེ་ནས་མཐར་ཐུག་བསམ་བློ་དེ་དག་དང་རྣམ་ཤེས་ཀྱི་རིགས་དེ་དག་གིས་ང་ཚོའི་ལས་ལ་དབང་སྒྱུར་བྱས་ནས་འབྲས་བུ་ངེས་ཅན་ཞིག་འབྱུང་བར་བྱེད་པའི་ཐབས་ལམ་རྣམས་གང་ཡིན་པའི་ཐད་ང་ཚོར་རྒྱུས་མངའ་མ་ནོར་བ་དགོས་ཀྱི་ཡོད། དེ་ལྟར་བྱུང་ན། ང་ཚོས་ལས་ལ་མཐུན་རྐྱེན་སྦྱོར་བའི་སྒོ་ནས་དེས་གང་འདོད་ཀྱིས་འབྲས་བུ་འབྱུང་བར་བྱེད་པ་དང་། ང་ཚོའི་ལས་ངན་བྱེད་པའི་སེམས་ཀྱི་སྡེ་རྣམས་སྤོང་བའི་བློའི་ཁྱེར་སོ་དེ་དག་གསོ་སྐྱོང་བྱེད་པར་རྣམ་དཔྱོད་དང་ལྡན་པ་ཆགས་ངེས་རེད། འདི་ནི་བཟང་སྤྱོད་ཡིན་པ་དང་བཟང་སྤྱོད་ཀྱི་རྩ་དོན་ཡོངས་རྫོགས་ལ་གང་གིས་ནན་བརྗོད་བྱེད་ཀྱི་ཡོད་པ་ནི་སྙིང་རྗེ་རེད།
བདེ་སྐྱིད་དང་སྡུག་བསྔལ་དེ་གང་གིས་འབྱུང་བར་བྱེད་པ་ནི་ང་ཚོའི་སེམས་རེད། དེ་ཡང་ད་དུང་ཁ་ལོ་སྒྱུར་བའི་སེམས་ཚོར་དང་སེམས་ཚོར་གྱི་རྐྱེན་རྣམས་ལ་རག་ལུས་ཡོད། སེམས་ཚོར་གྱིས་ང་ཚོའི་བསམ་བློར་ཁ་ལོ་སྒྱུར་བ་དང་བསམ་བློས་ང་ཚོའི་བྱ་སྤྱོད་ལ་ཁ་ལོ་སྒྱུར་གྱི་ཡོད། ང་ཚོའི་བདེ་སྐྱིད་ཀྱི་རྒྱུ་བྱེད་པའི་སེམས་ཚོར་རྣམས་ནི་དགེ་བའི་སེམས་ཚོར་རྣམས་རེད། སྤྱི་ཡོངས་ཀྱི་གོ་དོན་ལྟར་བྱས་ན། ང་ཚོས་ “སྡིག་པའི་གཙོ་བོའམ་” གཙོ་བོ་འདི་དང་དེ་ཞེས་པའི་སྐོར་ཤོད་མི་ཐུབ། ང་ཚོས་སྤྱི་ཡོངས་ཀྱི་ཐོག་ནས་སྐད་ཆ་ཤོད་དགོས། སྤྱི་ཡོངས་ཀྱི་ཆ་ནས་བཅོས་མིན་གྱི་བདེ་སྐྱིད་དེ་གང་ལ་བརྟེན་ནས་འབྱུང་གི་ཡོད་ཅེ་ན། དེ་ནི་དགེ་བའི་སེམས་ཚོར་ལས་འབྱུང་གི་ཡོད་པ་དང་། སྡུག་བསྔལ་དེ་གང་ལ་བརྟེན་ནས་འབྱུང་གི་ཡོད་ཅེ་ན། མི་དགེ་བའི་སེམས་ཚོར་ཉོན་མོངས་དག་ལས་འབྱུང་གི་ཡོད་ཅེས་ང་ཚོས་བརྗོད་ཆོག །ང་ཚོས་དེ་དག་གི་སྐོར་ལ་སེམས་ཀྱི་ས་ཁྲའི་ཆ་ཤས་ལྟ་བུར་སློབ་སྦྱོང་བྱེད་དགོས་པ་དང་། མི་རྣམས་ལ་ས་ཁྲ་དེ་འདྲ་ཞིག་གི་ཐོག་ནས་སྦྱོང་བརྡར་སྤྲོད་དགོས།
སློབ་གྲྭའི་ལམ་ལུགས་ནང་གོ་ལ་སྤྱིའི་བཟང་སྤྱོད་ཀྱི་རྣམ་གཞག་སློབ་ཁྲིད།
ང་ཚོས་སྒེར་དང་སྤྱི་ཚོགས་མི་སྡེའི་ཆེད་དུ་དོན་སྙིང་ལྡན་པ་གང་ཡིན་པའི་སྐོར་མི་རྣམས་ལ་སེམས་ཚོར་སྐྱེན་པོ་ཇི་ལྟར་བཟོ་ཐུབ་བམ། བཟང་སྤྱོད་ཀྱི་རྣམ་གཞག་བྱེད་པོ་དཀོན་མཆོག་ལ་འཇིགས་སྣང་ཡོད་པར་གཞི་བྱས་པ་ཞིག་ཡོད། ཡང་དཀོན་མཆོག་ལ་ཡིད་ཆེས་མེད་ཀྱང་། ལས་ལ་ཡིད་ཆེས་ཡོད་པ་ཚོས་ལས་ལ་གཞི་བྱས་ནས་སྤྱོད་ལམ་ཚུལ་བཞིན་བྱ་རྒྱུར་གཟབ་ནན་བྱེད་དགོས་ཞེས་བསམ་གྱི་ཡོད། འོན་ཀྱང་ད་དུང་ཡང་དཀོན་མཆོག་དང་ལས་གཉིས་ཀར་ཡིད་མི་ཆེས་མཁན་ཡོད། དཀོན་མཆོག་དང་ལས་ཀྱི་བསམ་བློ་དེ་མེད་པའི་སྒོ་ནས་ང་ཚོས་བཟང་སྤྱོད་ནི་དང་དུ་ལེན་དགོས་པ་ཞིག་རེད་ཅེས་མི་རྣམས་ཇི་ལྟར་ཡིད་ཆེས་རྙེད་པ་བྱེད་ཐུབ་བམ། དེའི་ཆེད་དུ་༧གོང་ས་༧སྐྱབས་མགོན་ཆེན་པོ་མཆོག་གཤམ་གྱི་དོན་ཚན་གསུམ་གསུངས་ཡོད་དེ།
- ཐུན་མོང་གི་ཉམས་མྱོང་།
- སྤྱིར་བཏང་གི་བསམ་ཤེས།
- ཚན་རིག་གི་རྙེད་དོན།
དེ་དག་གཞིར་བྱས་ནས་༧གོང་ས་མཆོག་ནས་དེང་དུས་ཤེས་ཡོན་ལམ་ལུགས་ཀྱི་ནང་། གོ་ལ་སྤྱིའི་བཟང་སྤྱོད་སློབ་ཁྲིད་བྱེད་པར། རིམ་པ་གསུམ་གྲོས་འཆར་བཏོན་མཛད་ཡོད།
ཆོས་ལ་ཡིད་ཆེས་ཡོད་མཁན་ཡིན་ན་འདྲ་ཆོས་ལ་ཡིད་ཆེས་མེད་མཁན་ཡིན་ནའང་འདྲ་སྟེ། ཐོན་མོང་གི་ཉམས་མྱོང་ལ་གཞི་བྱས་ནས་སློབ་ཁྲིད་བྱེད་པའི་དཔེ་མཚོན་ནི། ཆུང་བྱིས་པ་ཕྲུ་གུ་མ་འབྱར་སྐབས་ནས་རང་གི་ཨ་མས་ནུ་མ་བསྣུན་ཡོད་པ་དེ་རེད། འདི་ཐུན་མོང་གི་ཉམས་མྱོང་ཞིག་ཡིན་པ་དང་། འདི་ལ་ཆོས་དད་དང་ལྟ་གྲུབ་གང་ཡང་མེད། འདི་ནི་ང་ཚོ་ཚང་མར་ཐོབ་པའི་ཨ་མའི་བྱམས་པ་དང་བརྩེ་སེམས་གཙང་མ་དེ་རེད། བྱམས་པ་དང་བརྩེ་སེམས་འདིས་ཨ་མ་དང་ཕྲུ་གུ་གཉིས་ལ་ཕན་ཚུན་ཡིད་ཆེས་དང་གདེང་ཚོད་སྦྱིན་གྱི་ཡོད་པ་དང་། གཞན་ཚང་མ་ཡལ་འགྲོ་གི་ཡོད། ཉོན་མོངས་པ་རྣམས་འབྱུང་བ་དང་འཛམ་གླིང་ནང་གི་རྙོག་ཟིང་ཚང་མའང་ཡལ་འགྲི་གི་ཡོད། བྱམས་པ་དང་བརྩེ་སེམས་ཁོ་ན་གནས་ཀྱི་ཡོད། འཇིགས་སྐུལ་རིང་ལུགས་དང་ཕོ་མོ་དབྱེ་འབྱེད། དེ་བཞིན་དབུལ་ཕྱུག་དབར་ཀྱི་ཁྱད་པར་དང་བཅས་པ་ཚང་མ་ཡོད། གང་ཡིན་ཞེ་ན། གཞན་གྱི་ཕྱོགས་སུ་བྱམས་པ་དང་བརྩེ་སེམས་མེད་པ་རེད།
སྤྱིར་བཏང་གི་བསམ་ཤེས་ནི། གལ་ཏེ་མི་ཞིག་བྱམས་སེམས་ཆེ་བ་ཡོད་ན། དེའི་ཉེ་འཁོར་དུ་གྲོགས་པོ་མང་བ་ཡོད་པ། དེ་དག་གིས་རང་ཉིད་ནང་ལྟ་བུ་ཚོར་བ། ཁོང་ཚོའི་ཉེ་འཁོར་དུ་ཡོད་པའི་མི་རྣམས་གཅེན་པོ་དང་གཅེན་མོ་ལྟ་བུ་སྤུན་ཟླའི་འདུ་ཤེས་ཡོད་པ་ང་ཚོས་མཐོང་གི་ཡོད། ང་ཚོས་བྱམས་པ་དང་བརྩེ་སེམས་དེ་གཞན་གྱི་ཕྱོགས་སུ་ཚོར་གྱི་མེད་པའི་སྐབས། ཐ་ན་ང་ཚོས་སོ་སོའི་ནང་དུའང་རང་གི་ནང་ཡིན་པའི་ཚོར་བ་ཡོང་གི་མེད། དེ་ག་ནང་བཞིན་སོ་སོ་རང་ཉིད་ཀྱི་ཕ་མ་སྤུན་མཆེད་རྣམས་ཀྱང་དགྲ་ལྟར་མཐོང་གི་ཡོད། སྤྱིར་བཏང་བསམ་ཤེས་ཀྱི་ལྟ་ཚུལ་ལ་བྱམས་པ་དང་བརྩེ་སེམས་ནི་གོ་ལ་སྤྱིའི་བཟང་སྤྱོད་ཀྱི་ལྕགས་ཀྱུ་ཡིན་པར་ཡིད་ཆེས་རྙེད་དགོས།
མཐར་ཚན་རིག་གི་རྙེད་དོན་ནི། དཔེར་ན། སྤྲེའུ་རྣམས་ཀྱི་ཕྲུ་གུ་རང་གི་ཨ་མ་དང་ཁ་འབྲལ་བཏང་ནས་ཨ་མའི་བྱམས་སྐྱོང་དེ་ཉམས་སུ་མྱོང་མི་འཇུག་པ་བཟོ་བའི་ཚན་རིག་གི་བརྟག་དཔྱད་ལ་གོ་བ་ཡིན། དེ་ནས་སྤྲེའུ་དེ་དག་འཚར་ལོངས་བྱུང་བའི་སྐབས། ཧ་ཅང་དྲག་ཤུལ་ཅན་ཆགས་ཀྱི་ཡོད། ཁོང་ཚོས་གཞན་དག་དང་མཉམ་དུ་རྩེད་མོ་ཇི་ལྟར་རྩེ་དགོས་པ་ཤེས་ཀྱི་མེད་པར། སོ་སོ་རང་ཉིད་སྲུང་སྐྱོབ་བྱེད་པ་དང་གཞན་དང་མཉམ་དུ་འཐབ་འཛིང་བྱེད་ཀྱི་ཡོད། ཕྱོག་གཞན་ཞིག་ནས་ཨ་མ་དང་མཉམ་དུ་བཞག་པ་རྣམས་ནི་སྐྱིད་པོ་དང་རྩེད་མོར་དགའ་པོ་ཡོད།
བསམ་བློ་དེ་གསུམ་ལ་གཞི་བྱས་ནས་༧གོང་ས་མཆོག་གིས་བཅོས་མིན་གྱི་བྱམས་པ་དང་བརྩེ་སེམས་ཏེ། གོ་ལ་སྤྱིའི་བཟང་སྤྱོད་ཀྱི་ལྕགས་ཀྱུ་ལྟ་བུ་དེ་ནི་ང་ཚོ་ཚང་མའི་སེམས་ནང་གང་སྐྱེད་པར་བྱ་རྒྱུ་ཡིན་པ་དེ་རེད་ཅེས་ཁུངས་སྐྱེལ་གནང་གི་ཡོད།
འགྲོ་བ་མི་ཞིག་ཡིན་པའི་ཆ་ནས་གོ་ལ་སྤྱིའི་ངོ་བོ་དེ་འཛིན་པ།
གོ་ལ་སྤྱིའི་བཟང་སྤྱོད་ཀྱི་ངོ་སྤྲོད་ལ་འཕྲད་བཞིན་པའི་དཀའ་ངལ་གཅིག་ནི་ང་ཚོའི་ངོ་བོ་རེད། ང་ཚོས་ “ང་བོད་པ་ཡིན། ང་རྒྱ་མི་ཡིན། ང་ནང་པ་ཡིན། ང་ཧིནྡུ་ཡིན་” ཞེས་བསམ་པའི་སྐབས། སོ་སོ་རང་ཉིད་ཀྱི་ངོ་བོ་དེ་ལ་འདོད་ཆགས་སྐྱེ་བ་དང་གཞན་གྱི་ངོ་བོ་ལ་ཞེ་སྡང་སྐྱེ་བའི་སྐད་ཅིག་དེ་ནི་འབྱུང་ངེས་པ་ཞིག་རེད། འདི་ནི་གདོང་ལེན་བྱེད་དགོས་པའི་དཀའ་ངལ་ཆེན་པོ་ཞིག་དང་གནད་དོན་དོ་གལ་ཅན་ཞིག་རེད།
མི་སྒེར་པ་གཅིག་ལ་ངོ་བོ་མི་འདྲ་བ་བརྒྱ་ཕྲག་མང་པོ་ཡོད་ཆོག །དཔེར་ན། ངས་ང་རང་མི་ཞིག་ཡིན་ཞེས་བརྗོད་ཆོག་ཀྱང་། དེ་ལ་གཞི་བྱས་ནས་ཕོ་ཡི་ཞེན་འཛིན་རིང་ལུགས་དེ་འབྱུང་གི་ཡོད། ཕོ་ཡི་ཞེན་འཛིན་རིང་ལུགས་ལ་གཞི་བྱས་ནས་མོ་ཡི་ཞེན་འཛིན་རིང་ལུགས་སམ་མོ་ཆོས་རིང་ལུགས་སླེབ་ཀྱི་ཡོད། གལ་ཏེ་ངས་ང་ནང་པ་ཡིན་བསམས་ན། དེ་ནས་ཁྱེད་རང་ཕྱི་པ་ཆགས་ཀྱི་ཡོད། གལ་ཏེ་ང་ཧིནྡུའམ་ཡང་ན་ཁ་ཆེ་ཡིན་ན། ཁྱེད་རང་ཧིནྡུ་མིན་པ་དང་ཁ་ཆེ་མིན་པ་དེ་ཆགས་ཀྱི་ཡོད། གང་ཟག་དེ་རྟོགས་པ་ཚད་མཐོན་པོར་སླེབས་མེད་ན། གལ་གནད་ཆུང་བའི་ངོ་བོ་ལ་རང་གི་ངོ་བོ་གལ་ཆེ་ཤོས་དེ་ཡིན་པར་འཛིན་པའི་ཉེན་ཁ་དང་འདོད་ཕྱོགས་ཤིག་ཡོད་པ་རེད། ལྟ་བ་མཁྲེགས་འཛིན་རིང་ལུགས་དང་རྨང་བཅོས་རིང་ལུགས་སོགས་ཚང་མ་འབྱུང་གི་ཡོད། གང་ཡིན་ཞེ་ན། གལ་གནད་ཆུང་བའི་ངོ་བོ་ལ་མཆོག་ཏུ་འཛིན་པའི་རྒྱུན་མཚན་གྱིས་རེད།
ང་ཚོ་ཚང་མས་སོ་སོ་འགྲོ་བ་མི་ཞིག་ཡིན་པར་ཅིའི་ཕྱིར་ངོས་འཛིན་མི་བྱེད་དམ། གལ་ཏེ་ཆ་རྒྱུས་མེད་པའི་མི་ཞིག་སླེབས་ནས་ང་ཚོ་འཛམ་བུ་གླིང་ནས་ཡིན་པའི་རྒྱུ་མཚན་གྱིས་མེ་མདའ་གཞུ་འགོ་བཙུགས་ན། ང་ཚོ་ཚང་མ་འཛམ་བུ་གླིང་འདི་ནས་ཡིན་པའི་ངོ་བོ་དེ་ཡོད་པ་དང་། ང་ཚོ་ཚང་མ་ཆིག་སྒྲིལ་བྱེད་ངེས་རེད། ང་ཚོས་སོ་སོའི་ངོ་བོ་དེ་སྐྲུན་པའི་ཆེད་ཆ་རྐྱེན་གསུམ་པ་ཞིག་ལ་ཅིའི་ཕྱིར་སྒུག་དགོས་སམ། ད་ལྟ་ང་ཚོས་སོ་སོ་རང་ཉིད་ཀྱི་ངོ་བོ་དེ་ཅིའི་ཕྱིར་སྐྲུན་གྱི་མེད་དམ། ངོ་བོ་གང་ཞིག་གིས་ང་ཚོ་དང་འཛམ་གླིང་འདི་སྐྱིད་པ་ཞིག་བཟོ་གི་ཡོད་དམ། འགྲོ་བ་མི་ཞིག་ཡིན་པའི་ངོ་བོ་འཛིན་པར་བརྟེན་ང་ཚོ་སྐྱིད་པ་ཡིན་པ་མཐོང་བ་དང་ང་ཚོས་གཞན་ཚང་མ་རང་གི་གཅེན་པོ་དང་གཅེན་མོའི་འདུ་ཤེས་ཀྱི་སྤུན་ཟླར་མཐོང་གི་ཡོད།།

robotstxt: allowed

filter: keep


text:
Degé Kangyur volume 54, F.278.a
།དེ་ནས་བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུའི་བུ་ཉི་མས་བྱིན་སྐྱེས་བུ་དམ་པ་བཅུ་གཅིག་པོ་དེ་དག་གི་གན་དུ་སོང་ནས་འདི་དག་ནི་སྟོན་པའོ། །འདི་དག་ནི་འཕགས་པའོ་ཞེས་སྐྱེས་བུ་དམ་པ་དེ་དག་ལ་སྟོན་པར་འདུ་ཤེས་བསྐྱེད་དེ། དེས་སྐྱེས་བུ་དམ་པ་དེ་དག་གི་རྐང་པ་ལ་མགོ་བོས་ཕྱག་འཚལ་ནས་ཕྱོགས་གཅིག་ཏུ་འགྲེང་ངོ་། །དེ་ནས་རིགས་ཀྱི་བུ་གྲགས་བྱིན་གྱིས་བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུའི་བུ་ཉི་མས་བྱིན་དེ་ལ་ཀྱེ་བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུའི་བུ་ཉི་མས་བྱིན་ཁྱོད་འདུག་ཅིག་ཅེས་སྨྲས་ནས་བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུའི་བུ་ཉི་མས་བྱིན་སྐྱེས་བུ་དམ་པ་དེ་དག་ལ་ཤིན་ཏུ་རི་མོ་བསྐྱེད་དེ་འདུག་པ་ནི་འདི་ལྟ་སྟེ། དཔེར་ན་རིགས་ཀྱི་མནའ་མ་གྱོས་སྒྱུག་གི་མདུན་ན་འདུག་པ་བཞིན་དུ་དམ་པ་དེ་དག་ལ་རི་མོ་སྐྱེས་པར་གྱུར་ཏོ། །འདི་ལྟ་སྟེ། དཔེར་ན་ནད་པ་ནད་ཀྱིས་བཏབ་ནས་ཡུན་རིང་མོ་ལས་སྨན་པ་མཐོང་ན་དབུགས་བྱུང་བ་དེ་བཞིན་དུ་བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུའི་བུ་ཉི་མས་བྱིན་དེ་ཡང་རིགས་ཀྱི་བུ་དེ་དག་མཐོང་མ་ཐག་ཏུ་དབུགས་བྱུང་བར་གྱུར་ཏོ། །འདི་ལྟ་སྟེ། དཔེར་ན་གསད་པ་ལ་ཐུག་པའི་མི་གསད་དུ་བཀྲི་བ་ལས་དོན་བྱ་བར་འདོད་ཕན་པར་འདོད་བདེ་བར་འདོད་པའི་མི་ལ་ལ་ཞིག་བྱུང་སྟེ། དེས་དེ་གསད་པ་ལས་ཐར་བར་བྱས་ནས་དེ་མི་དེ་ལ་འདི་ནི་བདག་གི་སྐྱབས། བདག་ལ་སྙིང་བརྩེ་བ་ཅན་ཞེས་དེ་བྱས་པ་གཟོ་བ་ཆེར་སྐྱེས་པ་བཞིན་དུ། བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུའི་བུ་ཉི་མས་བྱིན་ཡང་སྐྱེས་བུ་དམ་པ་དེ་དག་ལ་བདག་གི་སྐྱབས། བདག་ལ་སྙིང་བརྩེ་བ་ཅན་ནོ་ཞེས་བྱས་པ་གཟོ་བ་སྐྱེས་སོ། །དེ་ནས་རིགས་ཀྱི་བུ་གྲགས་བྱིན་གྱིས་བྲམ་ཟེའི་རིགས་ཤིང་སཱ་ལ་ཆེན་པོ་ལྟ་བུའི་བུ་ཉི་མས་བྱིན་ལ་སྨྲས་པ། ཉི་མས་བྱིན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་འཇིག་རྟེན་དུ་འབྱུང་བ་རྙེད་པར་དཀའོ། །འདི་ལྟ་སྟེ། དཔེར་ན་ཨུ་དུམ་ཝཱ་རའི་མེ་ཏོག་བརྒྱ་ལ་བརྒྱ་ལམ་ན་འཇིག་རྟེན་དུ་འབྱུང་བར་འགྱུར་བ་དེ་བཞིན་དུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམས་ཀྱང་བརྒྱ་ལ་བརྒྱ་ལམ་ན་འཇིག་རྟེན་དུ་འབྱུང་སྟེ། གང་འཇིག་རྟེན་ཐམས་ཅད་དང་མི་འཐུན་པ། འཇིག་རྟེན་ཐམས་ཅད་དང་འགལ་བ།


text:
Degé Kangyur volume 72, F.273.a
འདུ་ཤེས་མེད་འདུ་ཤེས་མེད་མིན་གྱི་སྐྱེ་མཆེད་ཀྱི་ཕུན་སུམ་ཚོགས་པ་དང་། གཞན་ཡང་སྤྱོད་པ་སུམ་ཅུ་རྩ་བདུན་པོ་འདི་ལྟ་སྟེ། བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་ཕུན་སུམ་ཚོགས་ཤིང་ཆོས་དེ་དག་གསལ་བར་རྣམ་པར་བྱེད་པ་དང་། བདག་ཉིད་ཀྱི་ལུས་ཀྱིས་མངོན་སུམ་དུ་བྱས་པས་སྒྲའི་རྗེས་སུ་མི་འབྲང་བ་དང་། ཆོས་དེ་དག་ལ་བདག་ཉིད་རྣམ་པར་རྩེན་པ་དང་། སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པའི་རྣམ་པར་ཐར་པའི་སྒོར་འཇུག་པ་ལ་རང་དབང་དུ་གྱུར་ཅིང་དགའ་བ་མེད་པ་གང་ཡིན་པ་དེ་ནི་འཕགས་པ་ཞེས་བྱ་སྟེ། ནང་ཡོན་ཏན་དེ་ལྟ་བུ་དང་ལྡན་པས་ཕྱི་རོལ་འཁར་གསིལ་འཛིན་པ་ཡིན་ཏེ། འདིས་ནི་གང་ཟག་གདོན་མི་ཟ་བར་འཕགས་པའི་ཡོན་ཏན་ཚུལ་ཁྲིམས་དང་། བཟོད་པ་དང་། བསམ་གཏན་དང་། ཤེས་རབ་དང་། རིག་པ་གསུམ་དང་། མངོན་པར་ཤེས་པ་དྲུག་དང་། རྣམ་པར་ཐར་པ་བརྒྱད་པོ་རྣམས་ཕུན་སུམ་ཚོགས་པ་ཡིན་ཏེ། གང་ཟག་དེ་འཕགས་པ་ཡིན་པར་མཚོན་པ་ཉིད་ཀྱིས་གུས་པ་སྐྱེད་པར་འགྱུར་བའི་ཕྱིར་འཕགས་པའི་གང་ཟག་གི་རྟགས་ཞེས་བྱའོ། །སྐྱེས་བུ་དམ་པར་མཚོན་པ་ཞེས་བྱ་བ་ནི་ནང་ན་ཡེ་ཤེས་ཀྱི་ངོ་བོ་ཉིད་དང་ལྡན་པས་དམ་པ་ཞེས་བྱ་སྟེ། གང་ཟག་དེ་འཕགས་པ་ཡིན་པར་མཚོན་པ་ཉིད་ཀྱིས་གུས་པ་སྐྱེད་པར་འགྱུར་བའི་ཕྱིར་འཕགས་པའི་ནང་ན་ཡེ་ཤེས་ཀྱི་ངོ་བོ་ཉིད་དང་ལྡན་པས་ཡོན་ཏན་གྱི་གཞི་སྒྲུབ་པ་དང་། ཆོས་གོང་ནས་གོང་དུ་རྩོལ་ཞིང་ལེགས་པར་སྒྲུབ་པར་བྱེད་དོ་ཞེས་སྟོན་པར་བྱེད་པའི་ཕྱིར་སྐྱེས་བུ་དམ་པར་མཚོན་པ་ཞེས་བྱའོ། །གང་ཟག་གསལ་བ་དེ་རིང་པོར་མི་ཐོགས་པར་ཤེས་རབ་ཀྱིས་མངོན་པར་གྲུབ་ནས་འདུས་མ་བྱས་ཀྱི་གནས་རབ་ཏུ་ཞི་ཞིང་དབེན་པ་མྱ་ངན་ལས་འདས་པའི་བདེ་བ་དོན་དམ་པའི་གནས་ཀྱི་ལམ་དུ་འཇུག་པར་འགྱུར་རོ་ཞེས་ཤེས་པར་བྱེད་པའི་ཕྱིར་ལམ་གྱི་ཆོས་ལ་ཕྱོགས་པའི་རྒྱལ་མཚན་ཞེས་བྱའོ། །རྗེས་སུ་དྲན་པའི་རྣམ་པར་གཞག་པའི་དོན་གྱི་སྤྱོད་པ་ཞེས་བྱ་བ་ནི་འཁར་བ་འདི་རིམ་པ་གསུམ་དང་ལྡན་པར་དུམ་བུ་གསུམ་གྱི་རིམ་པ་མཐོང་བ་ཉིད་ཀྱིས་ངན་སོང་གསུམ་གྱི་སྡུག་བསྔལ་རྗེས་སུ་དྲན་ནས་ཚུལ་ཁྲིམས་དང་།


text:
Degé Kangyur volume 61, F.262.a
།འཛམ་ཀླུང་གསེར་ལྟར་རབ་མཛེས་བལྟ་ན་སྡུག །མཚན་གྱི་མེ་ཏོག་རྒྱས་པས་མངོན་དུ་གང་། །མངོན་པར་ཤེས་པ་འཐོབ་ཅིང་དབང་ཆེར་གྲགས། །བྱང་ཆུབ་སྤྱོད་མཆོག་དམ་པ་ཞི་བ་སྤྱོད། །དེ་ནི་ནམས་ཀྱང་ལོངས་སྤྱོད་འགྲིབ་མི་འགྱུར། །ལྷས་ཀྱང་བསྟི་སྟང་བྱ་ཞིང་མཆོད་པར་འོང་། །བརྟན་པ་འདོད་པའི་ལོངས་སྤྱོད་གཞར་མི་དཀའ། །ཚུལ་ཁྲིམས་རྣམ་དག་རབ་མཁས་ཚངས་པར་སྤྱོད། །ཡི་དམ་བཅས་ནས་ནགས་དང་ནགས་འདབ་སོང་། །མངོན་ཤེས་འཐོབ་ཅིང་ཁྱད་པར་འཐོབ་པར་འགྱུར། །བཅོམ་ལྡན་མཆོད་རྟེན་རྣམས་ལ་གདུགས་འབུལ་བ། །ཇི་ལྟ་བུ་ཡང་བྱང་ཆུབ་སེམས་མི་འདོར། །བྱམས་ལ་གནས་ཤིང་མི་དམན་སེམས་སུ་འགྱུར། །དེ་ཡི་ཤེས་པ་ནམས་ཀྱང་ཉམས་པ་མེད། །རོལ་མོའི་སྒྲ་ཡིས་མི་མཆོག་མཆོད་བྱས་ན། །མྱ་ངན་མེད་ཅིང་དབང་ལྡན་རྒྱལ་པོར་འོང་། །མི་ཡི་འཇིག་རྟེན་ཡིད་འོང་སྒྲ་ལྡན་འགྱུར། །དེ་སྒྲ་ཡན་ལག་ཚང་ཞིང་དག་པར་འོང་། །བཅོམ་ལྡན་མཆོད་རྟེན་རོལ་མོའི་སྒྲ་བྱས་ན། །ཤེས་བཞིན་ལྡན་ཞིང་མིག་ནི་རྣམ་དག་འགྱུར། །རྣ་བ་རྣམ་པར་དག་ཅིང་སེམས་ཀྱང་དགའ། །སྣ་ཡི་དབང་པོ་མཆོག་དང་ལྡན་པར་འགྱུར། །དེ་ཡི་ལྕེ་ནི་རབ་མཛེས་བལྟ་ན་སྡུག །ཐོག་མར་རབ་མཉེན་མཛེས་ཤིང་སྒྲ་ཡིད་འོང་། །དཔེར་ན་ལྷ་ཡི་རིན་ཆེན་བྱེ་རུ་འདྲ། །སྒྲ་སྐད་ཡན་ལག་བྱེ་བ་དཔག་མེད་འབྱིན། །བཅོམ་ལྡན་མཆོད་རྟེན་རོལ་མོའི་སྒྲ་བྱས་ན། །ནམས་ཀྱང་སྦྲུལ་དུ་མི་འགྱུར་ལྕེ་མེད་མིན། །ཞར་བ་སྒུར་པོ་ཡ་ཡོ་ཅན་མི་འགྱུར། །ལུས་ནི་ཁྱད་པར་འཕགས་ཤིང་ཤིན་ཏུ་མཛེས། །བཅོམ་ལྡན་མཆོད་རྟེན་རོལ་མོའི་སྒྲ་བྱས་ན། །ལྷ་འམ་ཀླུ་འམ་མི་འམ་ལྟོ་འཕྱེ་ཆེ། །སུ་ཡང་དེ་ལ་མ་དད་སྐྱེད་མི་འགྱུར། །དབུགས་ཕྱིན་ཐོབ་ནས་འཇིག་རྟེན་ཀུན་ཏུ་རྒྱུ། །བཅོམ་ལྡན་མཆོད་རྟེན་རོལ་མོའི་སྒྲ་བྱས་ན། །དེ་ནི་མ་ནིང་ཟ་མར་གཞར་མི་འགྱུར། །ནམས་ཀྱང་མཛེ་དང་ཤ་བཀྲ་མི་འབྱུང་ཞིང་། །བསྔགས་པར་འོས་པའི་ལུས་ནི་ཐོབ་པར་འགྱུར། །བཅོམ་ལྡན་མཆོད་རྟེན་རོལ་མོའི་སྒྲ་བྱས་ན། །ལྕེ་རིང་འགྱུར་ཞིང་ལུས་ཀྱང་ཆེ་བར་འགྱུར།


text:
ཕྱི་ལོ་ ༢༠༠༨ ཟླ་ ༡༡ ཚེས་ ༡༣ རེས་གཟའ་ཕུར་བུ།
༄༅། །རྒྱལ་སྤྱིའི་གསར་ལམ་ཁག་ནས་གནས་ཚུལ་སྤེལ་བ་ལྟར་ན། བོད་མིའི་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་ཕྱི་ལོ་ ༢༠༠༨ ཟླ་ ༡༡ ཚེས་ ༡༠ རེས་གཟའ་ཟླ་བ་ཉིན་རྒྱ་གར་ཡུ་པིའི་མངའ་སྡེའི་མི་རུཌེ་(Meerut)ཁུལ་དུ་ཡོད་པའི་ཀལ་ཡན་ནམ་ཀ་རོ་ཊིའི་ (Kalyanam Karoti)མིག་གི་སྨན་ཁང་ནས་གསར་འཛུགས་གནང་བའི་མིག་གཤག་བཅོས་ཁང་ཞིག་དབུ་འབྱེད་བཀའ་དྲིན་བསྐྱངས་པ་དང་སྦྲགས་ཉམ་ཐག་མི་མང་ལ་མཐོང་ཚོར་གྱི་མཐུན་འགྱུར་གནང་མཁན་སྨན་ཁང་དེར་ཧིན་སྒོར་འབུམ་ ༡༥ ཞལ་འདེབས་གསོལ་སྩལ་ཡང་གནང་ཡོད་པ་རེད།
དེ་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་དབུ་འབྱེད་མཛད་སྒོར་བཀའ་སློབ་ཕེབས་དོན། ངོས་རང་སྨན་ཁང་འདིར་སླར་ཡང་བཅར་རྒྱུའི་གོ་སྐབས་བྱུང་བ་དང་ཆབས་ཅིག་སྨན་ཁང་འདིའི་ནང་དེང་དུས་ཀྱི་འཕྲུལ་ཆས་སོགས་ཀྱི་མཐུན་རྐྱེན་བཙུགས་ཏེ་ཡར་རྒྱས་འགྲོ་བཞིན་ཡོད་པར་དགའ་པོ་ཞེ་དྲག་བྱུང་། ད་ཆ་ངོས་དང་བྷག་ཤི་ (Bakshi)ངོ་ཤེས་ནས་ལོ་ངོ་བརྒྱད་འགྲོ་གི་ཡོད་པ་རེད། ཡིན་ནའང་ཁྱེད་ཀྱི་གསར་འཛུགས་བྱས་པའི་ལས་གཞི་མུ་མཐུད་ཡར་རྒྱས་འགྲོ་བཞིན་པ་རེད། ང་རང་ཚོའི་ལོ་ལ་ཚད་གཞི་ཞིག་ཡོད་ནའང་། ང་ཚོའི་བྱ་བ་བཟང་པོ་དེ་མུ་མཐུད་གནས་རྒྱུ་རེད། ལྷག་པར་རྒྱ་གར་ལྟ་བུའི་ཉམ་ཐག་མང་པོ་ཡོད་སར་སྨན་བཅོས་ཀྱི་རོགས་རམ་བྱེད་རྒྱུ་དེ་ནི་ཆོས་ཕྱོགས་ཀྱི་བྱ་བ་ཞིག་ཀྱང་རེད། དེར་བརྟེན་ངོས་ཀྱིས་ཁྱེད་ཚོའི་ཕྱག་ལས་དེར་བསྔགས་བརྗོད་དང་ཐུགས་རྗེ་ཆེ་ཞུ་རྒྱུ་ཡིན། ང་རང་ཚོ་ཚང་མར་བཟང་སྤྱོད་ཀྱི་ཐོག་ནས་མི་མང་ཉམ་ཐག་ལ་རོགས་རམ་བྱེད་རྒྱུའི་ལས་འགན་ཞིག་ཡོད་པ་དེ་དུས་རྟག་ཏུ་སེམས་ནང་དྲན་དགོས་ཀྱི་རེད། ཅེས་བཀའ་སློབ་སྩལ་ཡོད་པ་རེད།
མཛད་སྒོའི་ཐོག་སྨན་ཁང་དེའི་འགན་འཛིན་སྐུ་ཞབས་ཁུལ་བུ་ཤན་བྷག་ཤི་ནས་མགོན་པོ་གང་ཉིད་ཀྱི་རླབས་ཆེན་མཛད་འཕྲིན་ཁག་ལ་ཡི་རངས་བསྔགས་བརྗོད་ཞུས་ཡོད་པ་དང་།
ཐེངས་འདིར་སྨན་ཁང་དེའི་མིག་གཤག་བཅོས་ཁང་དབུ་འབྱེད་ཀྱི་མཛད་སྒོར་ཆིབས་སྒྱུར་བཀའ་དྲིན་བསྐྱངས་པར་ཐུགས་རྗེ་ཆེ་ཞུའི་གསུང་བཤད་གནང་བའི་ནང་། བོད་མིའི་༸སྐྱབས་མགོན་ཏཱ་ལའི་བླ་མ་མཆོག་ལ་ང་ཚོས་གསོལ་འདེབས་ཇི་ལྟར་ཞུས་པ་བཞིན་དེ་རིང་འདིར་ང་ཚོའི་བྱ་བ་བཟང་པོར་སྙིང་སྟོབས་དང་ཀུན་སློང་ཆེད་༸ཞབས་སོར་འཁོད་པར་སྐལ་པ་བཟང་པོ་ཞིག་ཡིན་བསམ་གྱི་ཡོད། ཀལ་ཡན་ནམ་ཀ་རོ་ཊིའི་སྨན་ཁང་གི་ངོས་ནས་ཏཱ་ལའི་བླ་མ་མཆོག་ནས་རོགས་རམ་གནང་སྟེ་ཉམ་ཐག་མི་མང་ཚོར་ཞབས་ཕྱི་ཞུ་རྒྱུའི་མཐུན་རྐྱེན་བསྐྲུན་གནང་བར་བཀའ་དྲིན་ཆེ་ཞུ་རྒྱུ་ཡིན། ཞེས་གསུང་བཤད་གནང་གྲུབ་རྗེས་སྐུ་ཞབས་བྷག་ཤི་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ལོ་ངོ་ཉི་སྟོང་ཙམ་ཕྱིན་པའི་ཊམ་ཀ་ཞིག་དྲན་རྟེན་མཚོན་ཆེད་དུ་ཕུལ་ཡོད་པ་རེད།
སྐབས་དེར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མགོན་པོ་གང་ཉིད་ཀྱི་སྐུ་ཚེ་ཧྲིལ་པོའི་ནང་ལོ་རྒྱུས་ཀྱི་རླབས་ཆེན་མཛད་ཁུར་གསུམ་གྱི་ཐོག་སྐུ་ངལ་སྐྱོན་གྱི་ཡོད་སྐོར་བཀའ་སློབ་ཕེབས་ཡོད་ཅིང་། མཛད་ཁུར་དེ་གསུམ་ནི་དང་པོ་དེར་རང་ཉིད་མི་ཞིག་ཡིན་པའི་ཆ་ནས་གཞི་རྩའི་འགྲོ་བ་མིའི་རིན་ཐང་གོང་མཐོར་གཏོང་རྒྱུ་དང་། གཉིས་པ་དེར་ནང་པའི་ཆོས་ཕྱོགས་ཀྱི་དབུ་ཁྲིད་ཅིག་ཡིན་པའི་ཆ་ནས་ཆོས་ལུགས་ཕན་ཚུན་བརྩི་བཀུར་དང་མཐུན་སྒྲིལ་ཡོང་བ་བྱ་རྒྱུ། གསུམ་པ་དེར་བོད་མིའི་དབུ་ཁྲིད་ཅིག་ཡིན་པའི་ངོས་ནས་བོད་མིའི་བདེན་དོན་འཐབ་རྩོད་གནང་རྒྱུ་བཅས་ཡིན་པའི་སྐོར་སོགས་འགྲེལ་བརྗོད་གནང་བ་དང་སྦྲགས་རྒྱ་གར་ནི་འཛམ་གླིང་ནང་མང་གཙོ་ཚད་དང་ལྡན་པའི་རྒྱལ་ཁབ་ཅིག་ཡིན་པའི་ཆ་ནས་རྒྱ་ནག་དང་དཔལ་འབྱོར། རིག་གཞུང་སོགས་ཀྱི་འབྲེལ་བ་བྱས་པ་དང་བསྟུན་དབང་ཆ་གཅིག་བསྡུས་རིང་ལུགས་ཀྱི་རྒྱལ་ཁབ་དེའི་དཀའ་ངལ་སེལ་ཐབས་བྱེད་རྒྱུའི་ལས་འགན་ཞིག་ཀྱང་ཡོད་སྐོར་བཀའ་སྩལ་བ་མ་ཟད། ལྷག་པར་བོད་དང་རྒྱ་གར་དགེ་སློབ་ཀྱི་འབྲེལ་ལམ་ཡོད་པ་དེ་དག་དྲན་སྐུལ་གནང་བ་དང་འབྲེལ། ད་ཆ་དགེ་ཕྲུག་ཚོར་ཆབ་སྲིད་ཀྱི་དཀའ་ངལ་འཕྲད་པའི་སྐབས་དེར་དགེ་རྒན་ཚོས་དམིགས་བསལ་གྱིས་རྒྱབ་སྐྱོར་བྱ་རྒྱུའི་ལས་འགན་ཞིག་ཡོད་སྐོར་དང་དེ་ལྟར་རོགས་རམ་གནང་རྒྱུའི་འབོད་སྐུལ་ཡང་ཞུས་ཡོད་པ་རེད། ཐེངས་འདིའི་ཀལ་ཡན་ནམ་ཀ་རོ་ཊིའི་མིག་གཤག་བཅོས་ཁང་གི་མཛད་སྒོ་དེར་ས་གནས་འདི་གའི་དམག་དཔོན་ལ་སོགས་པའི་གནད་ཡོད་ཀྱི་མི་སྣ་ ༢༠༠ ཙམ་ཕེབས་ཡོད་པ་མ་ཟད། ས་གནས་འདིར་བོད་མི་སུད་ཚོང་བ་འགའ་ཞིག་ཡོད་པ་དེ་དག་ཀྱང་༸གོང་ས་༸སྐྱབས་མགོན་ཆེན་པོ་མཆོག་གི་མཇལ་ཁར་བཅར་ཡོད་པ་རེད།
དེ་ཡང་ཀན་ཡན་ཀ་རོ་ཊིའི་སྨན་ཁང་དེ་ནི་མི་རུཌེ་གཞུང་འབྲེལ་མ་ཡིན་པའི་ཚོགས་པ་ཞིག་ནས་ཕྱི་ལོ་ ༡༩༩༥ ལོར་གསར་འཛུགས་གནང་བ་ཞིག་དང་། ཁུལ་དེའི་དམག་མི་རྣམས་ནས་འཛིན་སྐྱོང་བྱེད་བཞིན་པའི་ཉམ་ཐག་གི་སྨན་ཁང་ཞིག་ཡིན་པ་རེད། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་ཕྱི་ལོ་ ༡༩༩༥ ལོར་སྨན་ཁང་དེ་དབུ་འབྱེད་བཀའ་དྲིན་བསྐྱངས་པ་ནས་བཟུང་སྨན་ཁང་དེས་མི་རུཌེ་ནང་དང་གཡས་གཡོན་ས་གནས་ཀྱི་མི་མང་ཚོར་རིན་མེད་ཐོག་ནས་སྨན་བཅོས་གནང་སྟེ་༸གོང་ས་༸སྐྱབས་མགོན་ཆེན་པོ་མཆོག་གི་སྐུའི་འཁྲུངས་སྐར་སྲུང་བརྩི་ཞུས་དང་ཞུ་མུས་ཡིན་པ་རེད་འདུགསྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་སྨན་ཁང་དེ་ཕྱི་ལོ་ ༡༩༩༥ ལོར་གསར་འཛུགས་གནང་སྐབས་ཧིན་སྒོར་ ༧༠༠༠༠ གསོལ་སྩལ་གནང་ཡོད་པ་མ་ཟད། ལོ་བཞིའི་སྔོན་དུ་སྨན་ཁང་དེའི་འགན་འཛིན་ལྷན་ཚོགས་ཀྱི་ཚོགས་གཙོ་སྐུ་ཞབས་ཨསེ་པིའི་རབ་ཌུལ་མཇལ་ཁར་བཅར་སྐབས་སླར་ཡང་ཧིན་སྒོར་འབུམ་ ༡༥ དང་ཐེངས་འདིར་སླར་ཡང་ཧིན་སྒོར་འབུམ་ ༡༥ གསོལ་སྩལ་གནང་ཡོད་པ་བཅས་གནས་ཚུལ་དུ།།


text:
དུས་འགྱུར་སྐབས་བོན་གྱི་བཀའ་འགྱུར་ཉག་རོང་དབལ་ཁྱུང་དགོན་གྱིས་ཉར་ཚགས་བྱས་པའི་སྐོར།
པར་རིས་མཐུན་སྦྱོར་བ་ཉག་རོང་གཡུང་ཐོགས་མེད།
རྩོམ་པ་པོ་ཞང་ཚུལ་མི།
བོད་གདོད་མའི་ཤེས་རིག་གི་གོམ་སྟབས་ཆེ་ཆེར་བསྐྱོད་ནས་བོན་ཞེས་པའི་ཆོས་ལུགས་ཀྱི་ཚེ་སྲོག་གྲུབ་པ་ནས། དེས་སྤྱི་ཚོགས་གསེང་དུ་གོལ་གནས་གལ་ཆེན་ཞིག་བཟུང་བཞིན་དུས་རབས་རྒྱུད་རིམ་གྱི་འཕོ་འགྱུར་ཁྲོད་ནས་འཕེལ་རྒྱས་ཀྱི་རྣམ་པ་ཆེར་ཆེར་ཕྱིན་ཏེ་འགྲོ་བ་མིའི་དཀའ་སྡུག་སྣ་ཚོགས་ཞིག་སེལ་མྱོང་ཡོད་ལ། ཤེས་རིག་དེ་ཉིད་ཀྱི་གོམ་སྟབས་གཉིས་པའི་ཁྲོད་ནས་དྲུང་མུ་གྱེར་གྱི་རིམ་དགུ་ཐེག་པའི་བླ་སྲོག་འདེགས་པའི་ཀ་བ་རུ་བྱས་ཏེ་མཚམས་མ་ཆད་པར་དུས་རབས་ཀྱི་མཆོང་སྐྱོད་དང་འགྲོགས། ལོ་རྒྱུས་དེ་དག་གི་ཐོག་མའི་ཆུ་སྣེ་དུས་རིམ་གང་ཞིག་ནས་མཆེད་པ་ང་ཚོ་དང་ཅུང་ཁ་ཐག་རིང་བའི་ཚོད་དུ་གྱུར་པ་ནི། སྤྱི་ཚོགས་འཕོ་འགྱུར་དང་དུས་ཀྱི་གཉན་འཕྲང་ཛ་དྲག་པོའི་བཤུལ་ལམ་ནས་བསྐྱོད་ཡུན་རིང་བའི་གནས་དོན་ཞིག་ལོས་ཡིན། འོན་ཀྱང་མ་འོངས་གནའ་རྫས་རྟོབ་ཞིབ་དང་དཔེ་རྙིང་འཚོལ་བཤེར་ཀྱི་ཁྲོད་ནས་ལོ་རྒྱུས་གསོན་པོའི་ངོ་གདོང་མཐོང་བའི་གོ་སྐབས་ཡང་ཤར་སྲིད། དེ་འདྲ་བའི་ལོ་རྒྱུས་ཀྱི་བཞུར་རྒྱུན་རིང་མོའི་འཕེལ་རིམ་ནི་མེད་པ་ལ་ཡོད་པ། ཡོད་པ་ལ་ཡར་རྒྱས། ཡར་རྒྱས་གོང་འཕེལ་ཞེས་པའི་དཔེ་ལྟར། རང་རེའི་མེས་པོ་རྣམས་ཀྱིས་རྐང་རྗེས་མཐོ་སྒང་དུ་དཔར་བ་ནས་གདོང་དམར་བ་ཞེས་པའི་མི་རིགས་ཀྱི་གཞིས་ཀ་ཆེན་མོ་ཞིག་ཧི་མ་ལ་ཡའི་ཉིན་སྲིབ་ཀུན་དུ་ཚུག་སྟེ་མི་རིགས་གཞན་དང་འདྲ་བའི་ཐང་སྐྱེད་གོང་སྤེལ་དང་ཤེས་བྱ་གསར་གཏོད་སྤྱི་ཚོགས་ཡར་སྐུལ་བྱས་པའི་གྲུབ་འབྲས་བཟང་པོའི་ནུས་པ་གོང་མཐོར་ཕྱིན་ནས་རིག་གནས་ཀྱི་སྐམ་ས་ཆེན་མོ་ཞིག་ཏུ་གྱུར་ཞིང་། ལྷག་ཏུ་ཤར་གླིང་ཨེ་ཤ་ཡའི་ཤེས་རིག་གི་མཚེར་ས་ཆེན་མོ་ཡུལ་དབུས་ཞང་ཞུང་གངས་ཏི་སེ་དང་མཚོ་མ་པང་གཉིས་ཀྱི་འགྲམ་རྒྱུད་དུ་སྲིད་པ་རྒྱུ་ཡི་བོན་སྡེའི་བྱེད་སྒོ་དང་རིག་གནས་སྣ་ཚོགས་ཀྱི་དར་སྲོལ་མཆེད་ཅིང་བོད་གདོད་མའི་ཤེས་རིག་གི་ཡར་རྒྱས་ཚ་རླབས་འཕྱུར་བའི་དུས་རིམ་གྱི་ལྷན་དུ། མཐོ་སྒང་ཤེས་རིག་གི་སྐར་ཆེན་གངས་རིའི་སྟོན་པ་གཤེན་རབ་མི་བོའི་གྲུབ་མཐའ་གསར་དུ་དབུ་བརྙེས་པ་ནས། ཁ་བ་ཅན་གྱི་མི་རྣམས་སྒོ་བཞི་མཛོད་ལྔའི་གླེགས་བམ་ཀློག་བཞིན་ཞིང་འབྲོག་མང་ཚོགས་ཀྱི་ཐང་སྐྱེད་གཉེར་བའི་དུས་རིམ་ཡང་དབུ་བརྙེས་ཤིང་། རྒན་རབས་ཨ་བུ་ཨ་མྱེའི་ངག་སྒོ་ནས་མ་ཏྲིའི་དབྱངས་རྟ་འུར་ཞིང་སྐྱབས་སེམས་ཀྱི་སྨོན་ཚིག་གྱེར། ལོ་ཆུང་བྱིས་པ་རྣམས་ཀྱིས་ཀ་ཁའི་གླུ་དབྱངས་ལེན་བཞིན་ཤེས་རིག་རྒུམ་འབུ་བཏུས། འབྱོར་ལྡན་བླ་དཔོན་རྣམས་ཀྱིས་གླེགས་བམ་གྱི་ཁྱིམ་ཕུག་བཀང་ནས་རྟེན་བཞེངས་ཀྱི་དགེ་ཚོགས་རྒྱས། དེང་དྲྭ་བའི་གདོད་མའི་སྤྱི་ཚོགས་ཀྱི་ནུས་པ་ཡར་རྒྱས་ཕྱིན་ནས་ཆོས་སྲིད་ཀྱི་བྱེད་སྒོ་རླབས་ཆེར་རྒྱས་པའི་སྐབས་དེར་གཤེན་རབ་མི་བོའི་འཕྲིན་ལས་སྣ་ཚོགས་ཀྱིས་བསྐྲུན་པའི་བོན་གྱི་བཀའ་འགྱུར་རིན་པོ་ཆེ་འམ་སྒོ་བཞི་མཛོད་ལྔའི་བོན་སྡེ་རུ་གྲགས་པའི་གླེགས་བམ་ཚོམ་གཅིག་མཐོ་སྒང་གི་སྙིང་ནོར་དུ་བསྩལ། མེས་པོ་དམ་པའི་བློ་གྲོས་ཀྱི་རྩལ་ལས་འཁྲུངས་པའི་ཤེས་རིག་གི་ཉིང་བཅུད་དེ་ཉིད་ལ་གདོང་དམར་བའི་མི་རྣམས་ཀྱིས་ཅི་བཟས་ཅིང་འཐུང་ཕུད་ཀྱིས་མཆོད་ཅིང་ལྷ་རྟེན་གཡང་རྟེན་དུ་བརྩིས་ནས་ཁྱིམ་གྱི་ཕུགས་སུ་བཤམ་འཇོག་བྱས། ཐ་ན་འབྱོར་ཞེན་དུད་ཚང་སྐྱོ་བོ་རེ་ཡིན་རུང་ཁྱིམ་ཕུགས་སུ་རྒྱལ་བའི་གསུང་རབ་རྣམས་དུད་དྲེག་སྙིག་གེར་བཤམ་ནས་སྡོད་པ་ནི་ཁ་བ་ཅན་གྱི་མི་རྣམས་ཀྱི་ཐུན་མིན་གྱི་གོམས་སྲོལ་ཞིག་ཏུ་གྱུར། བོད་རང་ཡུལ་གྱི་བོན་ཆོས་འདི་དུས་རབས་ཀྱི་བཞུར་ལམ་རིང་མོར་ཚབས་ཆེ་བའི་གོད་ཆགས་སྣ་ཚོགས་བྱུང་བའི་ཁྲོད་ནས་དཀའ་ཁག་ཆེ་ཤོས་གཉིས་ནི་རྒྱལ་པོ་ཁྲི་སྲོང་ལྡེ་བཙན་སྐབས་སུ་ཐུབ་ཆོས་བོད་དུ་དར་མཚམས་བོན་ཆོས་ལ་གཏོར་རྒོལ་བཏང་པ་དེ་དང་། ཡང་དུས་རབས་ཉི་ཤུའི་ལོ་རབས་ལྔ་བཅུའི་སྐབས་དམངས་གཙོ་བཅོས་བསྒྱུར་དུས་བོན་ཆོས་ལ་གོད་ཆགས་ཕྱིན་པ་དེ་གཉིས་ཡིན། འདིར་དུས་འགྱུར་དེའི་སྐབས་རྒྱལ་བའི་བཀའ་རིན་པོ་ཆེ་ཉག་རོང་དབལ་ཁྱུང་དགོན་གྱིས་ཉར་ཚགས་ཇི་ལྟར་གནང་བའི་སྐོར་ཅུང་ཙམ་གསལ་བར་བྱེད་འདོད་པ་དེ་ཡིན། དབལ་ཁྱུང་དགོན་ནི་ཉག་རོང་འབྲུག་གསར་རྫོང་གི་ནུབ་ཕྱོགས་སུ་སྤྱི་ལེ་(༣༥)ལྔའི་སར་ཡོད་པའི་བོན་དགོན་ཞིག་ཡིན། དགོན་དེ་ཉིད་ཐོ་མར་དབལ་ཁྱུང་བླ་མ་སྨོན་ལམ་རྒྱམ་མཚན་མཆོག་གིས་ཕྱག་བཏབས་པ་ནས་ད་ལྟའི་དབུ་བླ་འཆི་མེད་གླིང་པ་བཅས་ཀྱི་བར། བླ་རབས་བཅུ་དྲུག་ཙམ་སོང་ཞིང་དགོན་དེའི་ལོ་རེའི་ཚོགས་དུས་མཆོད་ཆོ་ག་དང་བཅའ་འདོན་ནི་བོན་དགོན་བྱིང་དང་མཐུན་པར་སྒྲུབ་བཞིན་ཡོད། རིག་གནས་གསར་བརྗེའི་སྐབས་སུ་དགོན་འདིའི་བླ་མ་བྱ་བྲལ་གཡུང་དྲུང་དོན་འགྲུབ་ཞུ་བ་ཁོང་ཉིད་རེད་འདུག ཁོང་གི་སྐུ་དུས་སུ་བོད་དུ་དུས་འགྱུར་བྱུང་ཞིང་ཆོས་རིག་གང་ཅིའི་ཐད་གོད་ཆགས་ཚབས་ཆེན་བྱུང་ནས་སངས་རྒྱས་ཀྱི་གསུང་མི་ཡུལ་ནས་རྩ་སྟོང་དུ་འགྱུར་ཉེས་སྐབས་དགོན་འདི་ནས་བོན་གྱི་བཀའ་འགྱུར་ཚར་གཅིག་ཉར་ཚགས་ཐུབ་ཡོད་པ་ནི་འཛམ་གླིང་ནས་བོན་གྱི་བཀའ་འགྱུར་ཁེ་རུ་དེ་ཡིན། དུས་འགྱུར་སྔོན་དུ་བོན་གྱི་སྡེ་དགོན་གཉིས་ལ་བཀའ་འགྱུར་ཧ་ཅང་མང་པོ་བཞུགས་ཡོད་ན་ཡང་དུས་འགྱུར་སྐབས་ཉར་ཚགས་ཐུབ་པ་ནི་ཁམས་ཆེན་ཚར་རེ་ཟུང་ཙམ་དང་། དེ་བཞིན་འབུམ་ཉི་མ་དགུ་ཤར་སོགས་ཀྱི་མཚོན་པའི་རྒྱུད་སྡེ་སོ་སོ་ནས་གླེགས་ཁ་ཤས་མ་གཏོགས་བཀའ་རིན་པོ་ཆ་ཚང་ཉར་ཚགས་ཐུབ་མཁན་གཏན་ནས་བྱུང་མེད། འོ་ན་སྐབས་དེར་དབལ་ཁྱུང་དགོན་གྱི་བཀའ་འགྱུར་ཉར་ཚགས་ཇི་ལྟར་གནང་བ་དང་གཙོ་བོ་གཅེས་ཉར་བྱེད་མཁན་མི་སུ་ཡིན་པ་བཅས་ཀྱི་གནས་ཚུལ་གསལ་འདོན་བྱེད་རྒྱུ་ཧ་ཅང་གལ་ཆེན་གྱུར་ཡོད་ལ། གཡུང་དྲུང་བོན་གྱི་ལོ་རྒྱུས་ཁྲོད་ནས་དུས་རིམ་གལ་ཆེན་གྱི་གནས་བབས་ཞིག་ཀྱང་ཆགས་ཡོད་པ་རེད། མ་ཟད་སྐབས་དེར་དངོས་སུ་ལག་བསྟར་བྱེད་ནས་སྦ་སྐུང་བྱེད་མཁན་གྱི་མི་སྣའི་ལོ་རྒྱུས་དང་མཚན་རིམ་བོན་གྱི་ལོ་རྒྱུས་ནང་དུ་འཁོད་དགོས་རྒྱུ་ནི་དེ་བས་ཀྱང་ཤིན་ཏུ་གལ་ཆེན་པོ་ཡིན་པ་རེད། ཡིན་ན་དེ་སྔོན་འདིའི་སྐོར་གྱི་ལོ་རྒྱུས་ཕྲན་བུ་རེ་འབྲི་མཁན་བྱུང་ཡང་བོད་ཀྱི་གཏམ་དཔེ་ལས། “ཡོན་དེ་བླ་མས་ཟོས། སྡུག་དེ་ཨ་མཆོད་ཀྱིས་ཁུར”ཞེས་པའི་དཔེ་ལྟར། རྗེས་སུ་བཀའ་འགྱུར་འཕྲུལ་པར་བཏབ་རྗེས་བླུ་ཉོ་བྱས་པའི་བླ་ཆེན་མི་ཆེན་ཚོ་བཀའ་འགྱུར་བདག་སྲུང་བྱེད་མཁན་ཡིན་པ་ལྟ་བུའི་བསྟོད་བསྔགས་ཆེ་ཆེར་བྱས་ཀྱང་དཀའ་སྡུག་ཁྲི་ཕྲག་གི་འཕྲང་ལམ་གཤག་ནས་དངོས་སུ་ཉར་ཚགས་བྱེད་མཁན་གྱི་བླ་གྲྭ་མི་སྣེའི་མིང་ཙམ་ཡང་བཀོད་མེད་པ་ནི། བློ་ཕམ་དགོས་པའི་གནས་ཡིན་པ་མ་ཟད་ལོ་རྒྱུས་ཀྱི་ཐིག་ཤིང་ཡང་འཁྱོག་སོང་པ་རེད་། དོན་ངོ་མར་སྐབས་དེར་ཐབས་ཟབ་པོ་དང་དཔའ་ཆེན་པོའི་ཐོག་ནས་རང་སྲོག་བློས་བཏང་སྟེ་གཅེས་ཉར་བྱེད་མཁན་ནི་ཉག་རོང་དབལ་ཁྱུང་དགོན་གྱི་བླ་མ་བྱ་བྲལ་གཡུང་དྲུང་དོན་འགྲུབ་དང་། གྲྭ་ཤེས་རབ་དབང་ལྡན། ཀུན་བཟང་རྡོ་རྗེ། བསོད་ནམས་ཡེ་ཤེས། གཡུང་དྲུང་རྒྱལ་མཚན། བསོད་ནམས་དཔལ་ལྡན། ཨ་རྡོ། བློ་རྒྱལ་དང་བརྒྱད་ཡིན་འདུག །གཞན་ཡང་མཁའ་འགྲོ་མཁའ་སྤྱོད་དབང་མོ་དང་དགོན་དེའི་མི་སྣ་ལས་འཛིན་སོགས་ཀྱིས་ཕྱར་གྲུ་མཉམ་འདེགས་མཛད་ནས་མཉམ་རོགས་གང་ཐུབ་གནང་ཡོད། སྐབས་དེར་བླ་མ་གཡུང་དྲུང་དོན་འགྲུབ་མཆོག་ནི་སྲིད་གཞུང་གི་ལས་སྣེར་འཁོད་ནས་གཞུང་ལས་མཛད་བཞིན་བཞུགས་འདུག །གཞུང་ཕྱོགས་ནས་བཀའ་འགྱུར་རྩེད་གཅོད་གང་འདྲ་བྱས་མིན་བླ་མས་བང་ཆེན་གཏོང་ནས་གྲྭ་པ་ཚོར་བརྡ་ལན་སྤྲད་པ་དང་། གྲྭ་པ་ཚོས་བཀའ་འགྱུར་སྦས་སྐུང་བྱེད་སྟངས་དང་ས་གནས་སྤོ་ཚུལ་བླ་མས་ཅི་གསུང་ཉན་བཞིན་ལོ་བཅུ་ཕྲག་དུ་མར་རྒྱུན་འཁྱོན་མཛད་འདུག །
དུས་ཀྱི་གཉན་འཕྲང་ཛ་དྲག་པོའི་ཁྲོད་དུ་ཁོ་པའི་བསམ་བློའི་ནུས་ཤུགས་གཅིག་ཏུ་བསྒྲིལ་ཏེ་ཧ་ཅང་གསང་རྒྱ་དམ་པོའི་ངང་ནས་ཉར་ཚགས་ལེགས་པོ་ཞིག་མཛད་ཐུབ་པ་ནི་བོད་ཀྱི་ལོ་རྒྱུས་ཐོག་ཏུ་བྱེད་རྗེས་ཤུགས་ཆེར་ཞིག་བཞག་གནང་ཡོད། གོང་གསལ་དགེ་འདུན་པ་རྣམས་ཀྱིས་ཉག་རོང་དབལ་ཁྱུང་དགོན་གྱི་ནུབ་རྒྱུད་དབལ་ལུང་ཞེས་པའི་ས་གནས་སུ་(༡༩༦༡)ལོས་ནས་(༡༩༨༤)བར་དུ་ལོ་ན་ཧྲིལ་པོ་(༢༤)རིང་ལ། དབྱར་ལ་ཆར་ཆུའི་འཇིགས་པ། དགུན་ལ་ལྷགས་རླུང་གི་ངར་ཁ། ཟུར་ནས་དམག་གིས་རྗེས་འདེད། ལུས་ལ་བཀྲེས་སྐོམ་གྱི་ཁུར་པོ་སོགས་ཡ་ངའི་འཇིགས་སྣང་སྣ་ཚོགས་ཁྲོད་ནས་ལོ་ཟླའི་བང་རིམ་བརྩིགས་བཞིན། རྒྱལ་བའི་བཀའ་རིན་པོ་ཆེ་ཉར་ཚགས་གནང་ནས་ས་སྟོང་རི་སྟོང་དུ་ཁེར་འདུག་བྱས་པ་ནི། མི་སྒེར་གྱི་ཁེ་ཕན་མིན་ལ། གཞན་ལ་ངོ་གསོ་བྱས་པ་ནི་དེ་བས་མིན། དེ་ནི་མི་རིགས་ཤིག་གི་རིག་གནས་གསོན་པོའི་བླ་སྲོག་དུར་ས་ནས་དམར་འཇུ་བྱས་ཏེ་སླར་མི་ཡུལ་དུ་གདན་དྲངས་པ་ཞིག་ཀྱང་རེད་ལ། བོད་ཀྱི་གྲྭ་བཙུན་ཚོས་སངས་རྒྱས་ཀྱི་བསྟན་པ་ལ་བཅང་བའི་བརྩེ་བ་ཟབ་མོ་དེ་དམར་རྗེན་དུ་བཏང་བའང་ཡིན། བོད་ཀྱི་དགོན་པ་དང་དགེ་འདུན་གྱིས་བོད་ལ་བཞག་པའི་བྱས་རྗེས་གལ་ཆེན་ཞིག་ཏུ་བརྩི་ཆོག་པ་རེད། སྐབས་དེར་གྲྭ་པ་དེ་ཚོའི་སྙིང་སྟོབས་དང་བསྟན་པའི་ལ་རྒྱ་དཀའ་བཅད་བཟོད་སྒོམ་བྱས་ལུགས་བསམ་ན་ང་ཚོས་ཁོང་ཚོ་ལ་རྗེས་དྲན་ཞུ་རྒྱུ་ནི་དུས་ད་ལྟའི་བར་དུ་ལྷག་ཡོད།
རྗེས་སུ་རྙིང་མའི་བླ་མ་ཨ་རྒྱ་ཤེས་རབ་འོད་ཟེར་ཞུ་བས་རྒྱལ་བའི་བཀའ་འགྱུར་ཉར་ཚགས་མཛད་པའི་གོང་གསལ་བླ་གྲྭ་ཚོར་གཟེངས་རྟགས་གནང་ནས་བསྟོད་སྔགས་ཆེན་པོ་མཛད་ཡོད། ལྷག་པར་དུ་གཡུང་དྲུང་བོན་གྱི་ཆོས་རྒྱུད་འཛིན་མཁན་ཚོར་བཀའ་དྲིན་གཞལ་ཟླ་བྲལ་བ་ཞིག་ཡིན་རུང་ཁོ་ཚོའི་མཛད་རྗེས་གླེང་མཁན་ཆེར་མཐོང་རྒྱུ་མེད་ལ་ཤེས་མཁན་ཡང་ཉུང་ཉུང་ཡིན་ཚོད་རེད། བཅིང་བཀྲོལ་རྗེས་ཆོས་ལུགས་བསྐྱར་གསོའི་ལས་འགུལ་ཕེབས་ནས་ཕྱོགས་སོ་སོ་ནས་དགོན་པ་ཙག་གཙུག་རེ་བཞེངས་སྐབས་བསྟན་པ་ངས་བསྐྱངས་རབས་ཁོས་འཛིན་རབས་ཀྱིས་གནམ་ས་འུར་སོང་མོད། དོན་ཐོག་དུས་འགྱུར་སྐབས་རྒྱལ་བསྟན་སྤྱི་ལ་ཁ་ཙ་དགོས་གཏུག་གི་མྱུར་སྐྱོབས་ལས་འགུལ་སྤེལ་མཁན་ཁྱེད་ཚོ་ལས་ལྷག་པ་ཞིག་གང་དུ་འདུག འོན་ཀྱང་ཁྱེད་ཚོའི་སྐུ་ཚེའི་ལོ་རྒྱུས་ཕུད་ཐ་ན་མིང་ཙམ་གླེང་མཁན་མེད་པ་ནི་ངོ་མ་ཧང་སང་དགོས་པ་ཞིག་མ་རེད་དམ།
བཀའ་འགྱུར་དེ་ཉིད་གལ་ཆེའི་རྟེན་གསུམ་ཞིག་ཡིན་སྐོར།
རང་རེ་བོད་ཀྱི་ཡུལ་དུ་མཚོན་ན་སངས་རྒྱས་ཀྱི་སྐུ་གསུང་ཐུགས་རྟེན་གཞི་རྒྱ་ཆེ་ཞིང་སྤུས་ཚད་ཀྱང་ཡག་བ་མང་དུ་ཡོད་པའི་ཁྲོད་ནས་ནོར་བུ་གསོན་པོ་དེ་སངས་རྒྱས་ཀྱི་གསུང་རབ་འདི་ཉིད་ཡིན། འདི་ལ་ང་ཚོས་རྣམ་དཔྱོད་ཀྱི་སྐམ་པ་ཕྱར་ས་ཡོད་ལ་སེམས་དད་པའི་ཨ་ལོང་ཡང་ཀེར་ས་ཡང་ཡོད། འདིའི་ནང་དུ་བོད་མི་རིགས་ཀྱིས་ས་གོ་ལའི་སྒང་ན་ལེགས་སྐྱེས་སུ་ཕུལ་བའི་ཤེས་བྱ་གལ་ཆེན་འགའ་ཡོད་པ་ནི། བཟོ་ལས་རིག་པ། དད་མོས་རིག་པ། སེམས་ཁམས་རིག་པ། ལུས་ཁམས་རིག་པ། གནའ་བོའི་འཇིག་རྟེན་རིག་པ། སྨན་དཔྱད་རིག་པ། སྐྱེ་དངོས་རིག་པ། ཚད་རྡུལ་རིག་པ། སྙན་ངག་རིག་པ་སོགས་རིན་ཐང་ཚད་མཐོར་སོང་བའི་ཤེས་བྱའི་སྡེ་ཚན་མང་པོ་ཞིག་བཤམ་སྟོན་བྱས་ཡོད་པ་ཡིན། དེ་དག་ནི་འགྲོ་བ་མིའི་སྤྱི་ཚོགས་ཁྲོད་དུ་སྡུག་བསྔལ་སེལ་བྱེད་དང་བསམ་བློའི་སྟོང་ཆ་འགེང་བྱེད་ཤ་སྟག་ཏུ་སོང་བས་དེང་སྐབས་ཁ་བ་ཅན་གྱི་ཆོས་ལུགས་རིན་ཐང་དེ་འཛམ་གླིང་མི་མང་གི་ཁྲོད་ན་རླབས་ཇེ་ཆེར་སྐྱོད་བཞིན་ཡོད་པ་ནི་མིག་མཐོང་ལག་ཟིན་ཡིན། མ་གཞི་ངས་དེ་ཪིང་སྤྱིར་སངས་རྒྱས་ཀྱི་གསུང་རབ་རྩ་ཆེན་ཞིག་ཡིན་སྐོར་དེ་མ་ཡིན་པར་ཉག་རོང་དབལ་ཁྱུང་དགོན་དུ་བཞུགས་པའི་བཀའ་འགྱུར་འདི་ཉིད་གལ་འགངས་ཆེན་པོ་ཞིག་ཡིན་ཚུལ་གླེང་རྒྱུ་དེ་ཡིན། བཀའ་འགྱུར་འདི་ཉིད་མེས་པོ་གོང་མའི་བློ་གྲོས་ཀྱི་ཉིང་བཅུད་ལས་འཁྲུངས་པའི་གླེག་བམ་བརྒྱ་ཕྲག་དུ་མ་མེ་འོབས་ཀྱི་ཁྲོད་དུ་ཐེམ་ཤུལ་ན་ང་ཚོར་བསོད་སྐལ་དུ་ལྷག་པའི་བྱིན་རྟེན་ཞིག་དང་། གཤེན་ཞལ་དྲོད་མོའི་ངད་པ་མ་ཡལ་བའི་སྒོ་བཞི་མཛོད་ལྔའི་ལེགས་བཤད་འདི་ཉིད། ཁ་བ་མི་རིགས་ཀྱི་ཁྱིམ་ཕུགས་ན་ས་ལེ་སྦྲམ་གྱི་གཟི་འོད་འཕྲོ་བའི་ནོར་བུ་ཞིག་ཡིན་ཀྱང་། གྱོང་རྒུད་དང་ཕམ་ཁའི་ཁྲོད་ནས་ཡོད་ཚད་རྩ་སྟོང་དུ་འགྱུར་ཉེས་སྐབས་སླར་མི་ཡུལ་དུ་གཤེན་གྱི་མཁྲིན་ཚབ་ཏུ་བཞུགས་པའི་བཀའ་འགྱུར་འདི་ཉིད་གསུང་རབ་གཞན་ལས་ངོ་མཚར་ཆེ་བ་ཞིག་ལོས་ཡིན། མ་ཟད་དུས་ཀྱི་གཉན་འཕྲང་གི་ཛ་དྲག་ཁྲོད་ནས་རྒྱལ་ཁ་ཐོབ་པའི་སངས་རྒྱས་ཀྱི་གསུང་རྐང་གཅིག་དེ་རེད་ལ། གྲུབ་བྱེད་ཀྱི་རྒྱུ་ཡི་གོམ་རིམ་ནས་མི་རིགས་རང་ཉིད་ཀྱི་ལས་ཤེས་ཁོ་ནས་བཟོ་སྐྲུན་བྱས་ཤིང་མེས་པོའི་སོར་རྩེ་ནས་དངོས་སུ་འཁྲུངས་པའི་བཀའ་འགྱུར་ལག་བྲིས་རྙིང་པ་འདི་ཁོ་ན་ཡིན་ཕྱིར་ང་ཚོས་རིན་ཐང་ཚོད་མཐོར་བྱེད་འོས་པ་ཞིག་ཆགས་ཡོད། དུས་རབས་རྙིང་པའི་གླེགས་བམ་གྱི་རི་གྲོང་ནས་རྡོག་ཐང་དུ་ཆས་ཤིང་རིག་ཞུང་གསར་རྙིང་གི་འགག་འཕྲང་དུ་མ་བརྒྱུད་ནས་ཚན་རྩལ་གྱི་སྟེགས་བུའི་ཐོག་ཞབས་པད་འགོད་མཁན་དེ་བཀའ་འགྱུར་འདི་གཅིག་པུ་ཡིན་པས་གལ་ཆེའི་རྟེན་གསུམ་ཞིག་ལོས་ཡིན། ཕ་མེས་གོང་མའི་སེམས་ཕུགས་ནས་རྟེན་བཞེངས་ཁོ་ནའི་ལྷག་བསམ་དཀར་པོས་ཉེ་བར་དྲངས་ནས་དག་བཞེངས་གནང་བ་ཞིག་ཡིན་ཕྱིར། འདི་ལ་ཚོང་ཟོན་དང་ཁེ་ཕན་གྱི་ཉོབ་ལུད་གོས་མྱོང་མེད་པས་བཀའ་འགྱུར་གཞན་དང་མ་འདྲ་བའི་བྱིན་རླབས་ཤིག་ཡོད་དགོས། དུས་ངན་ལྷག་རླུང་གི་ངར་ཁ་ཞི་ནས་ཆོས་ལུགས་བསྐྱར་གསོའི་སྐད་བཟང་ཕྱོགས་གང་ས་ནས་ལྡིར་དུས་བཀའ་འགྱུར་འདི་ཉིད་ཀྱིས། དེང་རབས་འཕྲུལ་གྱི་དཔལ་གཡོན་གྲོགས་སུ་བསུས་ནས་བཀའ་འགྱུར་བརྒྱ་ཕྲག་མང་པོའི་མ་ཡུམ་མཛད་ནས་གཤེན་གྱི་ཕ་མཁར་གྱེན་དུ་བསླངས་བས་གསུང་རབ་གཞན་དང་མ་འདྲ་བའི་བྱས་རྗེས་འབུར་དུ་ཐོན་པ་ཞིག་ཡིན། འབྱོར་ལྡན་བསོད་ནམས་ཅན་གྱི་ཁྱིམ་ཕུགས་ནས་ལེགས་བྲིས་བྱས་ཤིང་སྐྱེས་ཆེན་གོང་མ་རྣམས་ཀྱིས་རབ་གནས་ཡང་ཡང་མཛད་པའི་གསུང་རབ་འདི་ཉིད་བྱིན་རླབས་ཀྱི་ཚན་ཁ་རབ་ཏུ་འབར་བས་ཡུལ་ཁ་བ་ཅན་གྱི་སྣོད་བཅུད་ཀྱི་བླ་རྟེན་ངོ་མ་དེ་ཡིན། རིག་གཞུང་གསར་རྙིང་གི་ཀྱོག་མཚམས་ནས་གནའ་སྲོལ་དག་མའི་ཁེར་ཚུགས་འཛིན་པའི་སྒོ་མཛོད་ཀྱི་གླེགས་འདི་ལ། ཁ་བ་ཅན་གྱི་དར་རྒུད་ཀྱི་བདེ་སྡུག་གླེང་ཡོད་ལ། རྣམ་ཤེས་ཀྱི་རྐང་རྗེས་དཔར་ཡོད་པས་གངས་ཅན་པའི་མདུན་ལྗོངས་གསལ་བའི་དུས་མཐའི་སྒྲོན་མེ་རྐང་ཅིག་དེ་ཡིན། ལོ་རབས་བརྒྱ་ཕྲག་དུ་མའི་གཉེར་རིས་ཐོད་དུ་བྲིས་ཅིང་ཨ་སྒོར་འབུམ་ཕྲག་མང་པོའི་རིན་གོང་གླེང་བའི་གཡའ་དྲེག་སོར་གསུམ་ཐོགས་པའི་སྐུ་རྙིང་གྲགས་ཆེན་ཞིག་མིན་ཡང་། ཁ་བའི་ཡབ་ཆེན་གཤེན་རབ་མྱི་བོའི་ཞལ་གྱི་ལྗགས་རླབས་ནས་འཁྲུངས་པའི་མདོ་འབུམ་རྒྱུད་མཛོད་ཀྱི་ནོར་བུའི་དོ་ཤར་འདི་ཉིད་གོ་ལ་སྒེག་མོའི་པང་ཁུག་ན་ཚེ་སྲོག་འཚོ་བའི་སྐྱེ་བོ་ཡོངས་ཀྱི་རྟེན་སྐལ་ཞིག་ཡིན་ནོ། །
བཀའ་འགྱུར་འདི་ཉིད་དང་བོན་བསྟན་སླར་གསོ།
དང་པོ་བོན་བསྟན་སླར་གསོ་དང་བཀའ་འགྱུར་འདི་ཉིད་བར་གྱི་གནས་དོན་དེ་མ་གླེང་སྔོན་སྤྱིར་བཏང་བོན་གྱི་བཀའ་འགྱུར་གནས་བབ་ཟུར་ཙམ་གླེང་ན་སྟབས་བདེ་བར་མངོན། གཡུང་དྲུང་བོན་གྱི་ཆོས་ལུགས་འདི་ཉིད་ནི་ཆེས་དུས་རབས་སྔ་མོ་ཞིག་ནས་བོད་དུ་བྱུང་ཞིང་རྒྱ་དཀར་ནག་དང་ཁྲོམ་སྟག་གཟིག་བཅས་ཡུལ་གྲུ་གཞན་དར་བར་གྲགས་ཀྱང་། ཡུལ་གྲུ་གཞན་པའི་སྲིད་གཞུང་གི་ཆོས་ལུགས་སུ་གྱུར་ནས་མི་རིགས་ཀྱི་གསེང་དུ་ཤ་འདྲེས་པགས་འདྲེས་སུ་གནས་ནས་དར་བ་ཞིག་ཧ་ལམ་མིན་ཚོད་རེད། དེ་ན་གོང་གསལ་ཡུལ་གྲུ་དེ་དག་གི་ཁྲོད་དུ་བོན་གྱི་བཀའ་འགྱུར་བདག་ཉར་བྱས་ནས་ལྷག་བསྡད་པ་ནི་ཕལ་ཆེར་མེད་པ་ཡིན། དུས་རབས་ཉི་ཤུ་པའི་ལོ་རབས་ཉི་ཤུའི་ནང་སྐོར་དུ་ཨ་མེ་རི་ཀ་དང་། ཨུ་རུ་སུ་བཅས་ཀྱི་ཞིབ་འཇུག་པ་རེ་འགའ་བོད་དུ་འབྱོར་ཞིང་བོན་གྱི་བཀའ་བརྟེན་འགྱུར་གྱི་གསུང་རབ་མང་པོ་འཇལ་བའི་ལོ་རྒྱུས་ཡོད་ཀྱང་། ཁོ་པས་ཕྱི་གླིང་དུ་གདན་དྲངས་ཚུལ་སྐོར་ནི་མི་གསལ་དོ། །བོད་ཀྱི་ཆོས་རྒྱུད་གཞན་དང་འདྲ་བའི་གསུང་རབ་པར་བརྐོས་ཀྱི་ལས་གྲྭ་བཙུགས་ནས་དར་སྤེལ་ཤུགས་ཆེར་གཏོང་མཁན་དེ་འདྲ་བྱུང་མྱོང་མེད་པས་རྒྱལ་ཁབ་གཞན་པའི་དཔེ་མཛོད་ཁང་དང་རིག་གནས་ཁང་སོགས་ཕུད། བོད་རང་གི་དགོན་སྡེ་དང་དཔེ་མཛོད་ཁང་བཅས་ལའང་ཁྱབ་རྒྱ་དེ་ཙམ་ཆེན་པོ་འགྲོ་མྱོང་མེད། དུས་རབས་བཅོ་བརྒྱད་པའི་ནང་སྐོར་དུ་མདོ་སྨད་རྒྱ་རོང་ཁྲོ་ཆེན་རྒྱལ་པོས་བོན་གྱི་བཀའ་བརྟེན་འགྱུར་ཆ་ཚང་ཞིག་ཤིང་པར་བརྐོས་ནས་དཔར་བསྐྲུན་བྱས་པས་བོན་གྱི་སྤྱི་ཚོགས་གསེང་དུ་དར་ཁྱབ་གང་འཚམས་བྱུང་ཡོད་པར་མངོན། དུས་འགྱུར་གོང་དུ་བོད་རང་གི་ས་ཆ་ལ་བཀའ་འགྱུར་མང་པོ་ཞིག་བཞུགས་པ་ལས་བོད་དང་འབྲེལ་བའི་ཧི་མ་ལ་ཡའི་རི་རྒྱུད་དང་མཐའ་མཚམས་ཁག་ལ་བཀའ་འགྱུར་ཆ་ཚང་བཞུགས་པའི་བདེན་ཁ་ད་ལྟའི་བར་རྙེད་མེད། རིག་གནས་གསར་བརྗེའི་ཁྲོད་དུ་མདོ་དབུས་ཁམས་གསུམ་ན་བོན་གྱི་སྡེ་དགོན་གཉིས་ཀྱིས་བཀའ་འགྱུར་གཅིག་ཉར་ཚགས་ཐུབ་ཡོད་པ་ནི་གོང་དུ་སྨྲས་པ་ལྟར་དབལ་ཁྱུང་དགོན་ན་ཡོད་པའི་བོན་གྱི་བཀའ་འགྱུར་དེ་གཅིག་པུ་ཡིན། རེ་འགས་མདོ་སྨད་ས་གནས་སུ་བཀའ་འགྱུར་གཉིས་དང་ཉག་རོང་ན་བཀའ་འགྱུར་གཅིག་ཁྱོན་བཀའ་འགྱུར་གསུམ་ལྷག་ཡོད་ཚུལ་ཤོད་ཡོད་པ་ནི་མ་བརྟགས་མ་དཔྱད་པའི་ངག་རྒྱུན་ཙམ་ཡིན། དབལ་ཁྱུང་དགོན་ན་ཡོད་པའི་བཀའ་འགྱུར་དེ་ཉིད་ནི་གསང་སྔགས་གླིང་པ་ཧོར་ཡུལ་དུ་གདུལ་བྱ་ཕེབས་སྐབས་བོན་གྱི་བསྟན་སྦྱིན་ཆེན་མོ་ག་རྒྱ་བསོད་ནམས་བསྟན་དར་གྱིས་ཕུལ་བ་ཞིག་ཡིན་སྐོར་སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ་མཆོག་གིས་བཞེད་ཡོད། ག་རྒྱ་བསོད་ནམས་བསྟན་དར་ནི་དུས་རབས་བཅུ་དགུ་པའི་ནང་སྐོར་དུ་སྦྲ་ཆེན་འབྲོག་ཤོག་ཏུ་སྐྱེས་པའི་ཧོར་སྤྱི་ཁྱབ་རྒྱལ་པོའི་བློན་ཆེན་ཞིག་ཡིན། ཁོང་གི་སྲས་མཁས་པའི་མཆོག་གྱུར་ག་རྒྱ་ཁྱུང་སྤྲུལ་རིན་པོ་ཆེ་དང་། ཧོར་བློན་ག་རྒྱ་འགྲམ་ནག་གམ་དཀོན་མཆོག་རྒྱལ་མཚན་གཉིས་ནི་བོན་གྱི་ལོ་རྒྱུས་ཐོག་བྱས་རྗེས་ཆེ་ཆེར་འཇོག་གནང་མཁན་གཉིས་ཡིན། ག་རྒྱ་ཚང་ནི་སྦྲ་ཆེན་འབྲོག་ཁུལ་ནས་འབྱོར་ཕྱུག་ལྡན་པའི་ཁྱིམ་ཚང་ཞིག་ཡིན་པ་མ་ཟད་གཡུང་དྲུང་བོན་ལ་དད་དམ་ལྷད་མེད་བྱེད་མཁན་ཞིག་སྟབས་བཀའ་འགྱུར་ཚར་མང་པོ་བཞེངས་བསྐྲུན་བྱས་སྐོར་ཤོད་སྲོལ་མཆིས། ད་ལྟ་ཉག་རོང་དབལ་ཁྱུང་དགོན་དུ་བཞུགས་ཡོད་པའི་བཀའ་འགྱུར་འདི་ཉིད་ག་རྒྱ་ཚང་གིས་བཞེངས་བསྐྲུན་བྱས་ཤིང་ག་རྒྱ་གྲྭ་པ་བསྟན་འཛིན་ཕུན་ཚོགས་ཀྱིས་ཕྱིར་ཉག་ཁོག་ཏུ་ཕེབས་སྐྱེལ་ཡང་བྱས་ཡོད། གསང་སྔགས་གླིང་པས་བཀའ་འགྱུར་དེ་ཉིད་དབལ་ཁྱུང་དགོན་ན་གཤམ་འཇོག་མཛད་པས་དུས་ད་ལྟའི་བར་དུ་ཉར་ཚགས་ལེགས་པོ་ཞིག་ཐུབ་ཡོད། དུས་རབས་ཉི་ཤུ་པའི་ལོ་རབས་བརྒྱ་ཅུའི་ནང་དུ་ཆོས་ལུགས་བསྐྱར་གསོ་སྐབས་བཀའ་འགྱུར་འདི་ཉིད་ས་གོ་ལའི་སྒང་དུ་བཞུགས་མེད་ན་བོན་ཞེས་པའི་མཐོང་སྒང་གི་ཆོས་ལུགས་དེའི་ཚེ་སྲོག་དོན་དུ་མཇུག་རྫོགས་པ་ཡིན། གལ་སྲིད་བོད་མདོ་དབུས་ཁམས་གསུམ་བཅས་ལ་བོན་གྱི་སྡེ་དགོན་ཡོད་པའི་ས་གནས་ཆ་ཚང་ལ་འཚོལ་སྡུད་བྱས་ཀྱང་ད་ལྟ་ནང་བཞིན་བཀའ་འགྱུར་འཐུས་སྒོ་ཚང་པོ་ཞིག་བསྡུ་སྒྲིག་བྱེད་རྒྱུ་མེད་པའི་ཚོད་དུ་ཧ་ལམ་ལྷུང་ཡོད་པར་མངོན། དེ་ན་ཆོས་ལུགས་སླར་གསོ་སྐབས་སུ་རྒྱལ་བའི་བཀའ་རིན་པོ་ཆེ་ཆ་ཚང་ཞལ་བཞུགས་སྟབས་གཡུང་དྲུང་བོན་ལུགས་འཛིན་པ་རྣམས་སེམས་སྤོབས་ཞུམ་མ་དགོས་པར་རང་བསྟན་རང་སྐྱོང་གི་སྐལ་བཟང་དུས་སྟོན་རོལ་རྒྱུ་བྱུང་བ་ནི་ངོ་མ་ཧ་ལས་དགོས་པ་ཞིག་རེད་སྙམ། རྒྱལ་བའི་བཀའ་རིན་པོ་ཆེ་འདི་ཉིད་ཉག་རོང་དབལ་ཁྱུང་དགོན་གྱི་དགེ་འདུན་བླ་གྲྭ་དག་གི་འཕྲིན་ལས་ཉག་གཅིག་ལ་བརྟེན་ནས་དུས་འགྱུར་སྐབས་ཉར་ཚགས་བརྟན་པོ་ཐུབ་སྟབས་སླར་ཆོས་དད་རང་མོས་བྱུང་རྗེས་དུས་རབས་ཉི་ཤུ་པའི་ལོ་རབས་བརྒྱད་ཅུའི་ནང་སྐོར་དུ་དཔར་སྐྲུལ་བྱེད་རྒྱུ་བྱུང་བ་ཡིན། དཔར་སྐྲུན་བྱེད་ཕྱོགས་ནས་ཅུང་ཚགས་ཚུད་མེད་པའི་རྣམ་པ་ཐོན་བ་ནི་ཨ་གཡུང་རིན་པོ་ཆེས་(༡༩༨༥)ལོར་བཀའ་འགྱུར་དེ་ཉིད་དཔར་དུ་བསྐྲུན་རྒྱུའི་སྙན་ཞུ་ཕུལ་བས་སྲིད་གཞུང་ནས་ཆོག་མཆན་ཐོབ་ཀྱང་དབལ་ཁྱུང་དགོན་གྱི་བཀའ་འགྱུར་མདོ་སྡེ་ལ་པོ་ཏི་བཞི་བཅུ་ཐམས་པ་དང་། འབུམ་སྡེ་ལ་པོ་ཏི་དྲུག་ཅུ་རེ་གཉིས་ཕུད་ཆ་ཚང་གཡར་པོ་མ་རག་པས་བཀའ་འགྱུར་ཕྱེད་ཀ་ཞིག་དཔར་སྐྲུན་བྱེད་དགོས་བྱུང་འདུག །དེ་རྗེས་ཁོང་ལ་དཀའ་ཁག་དུ་མ་འཕྲད་པས་ཁམས་ཕྱོགས་ས་གནས་མང་པོར་ཕེབས་ནས་དཔེ་ཆ་ཕང་ཆེན་གཡར་པོ་ཞུས་ཏེ། མདོ་སྡེ་ལ་ལ་པོ་ཏི་དྲུག་ཅུ་རེ་གསུམ་དང་། འབུམ་སྡེ་ལ་པོ་ཏི་དྲུག་ཅུ་རེ་བདུན། སྔགས་སྡེ་ལ་ཉི་ཤུ། སེམས་སྡེ་ལ་པོ་ཏི་བདུན་བཅས་ཁྱོན་པོ་ཏི་བརྒྱ་དང་ལྔ་བཅུ་ལྔ་བདུན་ཡོད་པ་ཞིག་དཔར་བསྐྲུན་མཛད་པ་དེ་ལ་བཀའ་འགྱུར་ཨ་གཡུང་དཔར་མ་དུ་གྲགས། དེའི་ཁྲོད་དུ་བརྟེན་འགྱུར་གྱི་སྡེ་ཁག་མང་པོ་བསྲེས་སྐོར་ཤོད་སྲོལ་མཆིས། ཚར་གྲངས་ཀྱང་སུམ་བརྒྱ་ཙམ་ལས་མེད་པར་གྲགས། བཀའ་འགྱུར་དེ་ཉིད་དཔར་སྐྲུན་གྲངས་ཚད་ཉུང་དྲགས་པས་སྡེ་དགོན་གྱི་མི་སེར་གྱི་འདོད་བློ་སྐོང་མ་ཐུབ་པའི་རྐྱེན་གྱིས། ལོ་རབས་དགུ་བཅུ་པའི་ནང་དུ་རྔ་བ་རྟོགས་ལྡན་དགོན་གྱི་སྤྲུལ་སྐུ་བོན་བློན་རིན་པོ་ཆེས་རྔ་བ་ཁུལ་གྱི་ལི་རྫོང་དུ་ཡང་སྐྱར་བཀའ་འགྱུར་ཚར་སུམ་བརྒྱ་དཔར་བསྐྲུན་ཞུས། དཔར་ཐེངས་དེར་ཨ་གཡུང་བཀའ་འགྱུར་གཞི་བཞག་ཐོག་གསར་བོན་པོ་ཏི་སུམ་ཅུ་སོ་བདུན་གསར་བསྣན་མཛད་པས་ཁྱོན་པོད་གྲངས་དགུ་བཅུ་གོ་གཉིས་སུ་གྱུར། དེ་ནི་གསར་བརྗེའི་རྗེས་ཀྱི་བཀའ་འགྱུར་དཔར་ཐེངས་གཉིས་པ་དང་མིང་ཡང་བཀའ་འགྱུར་བོན་བློན་དཔར་མ་དུ་གྲགས། དེ་རྗེས་ཀུན་གྲོལ་ལྷ་སྲས་མི་ཕམ་རྣམ་རྒྱལ་མཆོག་གིས་དབལ་ཁྱུང་བཀ་འགྱུར་དེ་ཉིད་དཔར་སྐྲུན་ཆེད་ལོ་ངོ་དྲུག་ཙམ་ཕྱག་ལས་ཧུར་བརྩོན་གནང་མཐར་ཕྱི་ལོ་(༡༩༩༨)ལོར་རྒྱལ་བའི་བཀའ་རིན་པོ་ཆེ་དཔར་ཐེངས་གསུམ་པ་ལེགས་གྲུབ་བྱུང་ཞིང་ཐེངས་འདིའི་དཔར་མ་ལ་ལྷ་སྲས་དཔར་མ་ཟེར། བཀའ་འགྱུར་སྔ་ཕྱི་དཔར་བསྐྲུན་བྱས་པའི་ལོ་ཚིགས་སྐོར་ལ་དཔེ་འཁོད་དང་ངག་རྒྱུན་བཅས་མི་མཐུན་པ་འགའ་བྱུང་འདུག་པ་རེ་ཞིག་བློ་ལྡན་རྣམས་ཀྱི་སྤྱན་ལམ་དུ་ཕུལ་ན་དགེ་བཤེས་དགེ་ལེགས་སྦྱིན་པའི་བཀའ་འགྱུར་དཀར་ཆག་ཏུ་(༡༩༨༡)ལོར་ཨ་གཡུང་རིན་པོ་ཆེས་ཚར་གྲངས་ལྔ་བརྒྱ་དཔར་བསྐྲུན་མཛད་སྐོར་བཞེད་ཡོད། མཁས་དབང་ཚེ་རིང་ཐར་གྱིས་གཡུང་དྲུང་བོན་གྱི་བཀའ་དང་བཀའ་བརྟེན་ལ་དཔྱད་པ་ཞེས་པའི་དཔྱད་རྩོམ་དེར་(༡༩༨༥)ལོར་ཨ་གཡུང་རིན་པོ་ཆེས་སྲིད་གཞུང་ལ་སྙན་ཞུ་ཕུལ་ནས་ཚར་གྲངས་སུམ་བརྒྱ་དཔར་བསྐྲུན་བྱས་སྐོར་གསལ། བླ་མ་བསྟན་འཛིན་དབང་རྒྱལ་གྱིས་མཛད་པའི་གསུང་རྟེན་དཀར་ཆག་གི་ཀླད་དོན་ངོ་སྤྲོད་གསལ་བཤད་ཅེས་པའི་སྡེ་ཚན་དུ་(༡༩༨༣)ལོར་དཔར་བསྐྲུན་ལས་འགོ་དབུ་བརྩམས་ནས་(༡༩༨༥)ལོར་དཔར་བསྐྲུན་ཐེངས་དང་པོ་བྱས་སྐོར་བཤད་ཡོད། ལྷ་སྲས་རིན་པོ་ཆེའི་བཀའ་འགྱུར་དཔར་བསྐྲུན་མཛད་པའི་དུས་ཚོད་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེའི་གསུང་འབུམ་པོད་བཞི་པར་(༡༩༩༩)ལོར་ཡིན་པར་གསུང་ཡོད་པ་དང་། སྐུ་ཞབས་ཚེ་རིང་ཐར་གྱིས་བཤད་པ་ལྟར་ན་ལྷ་སྲས་རིན་པོ་ཆེའི་དཔར་བསྐྲུན་བྱས་པའི་ལོ་ཚིགས་(༡༩༩༨)ལོར་ཡིན་ཚུལ་བཀོད་ཡོད། ཡང་ངག་རྒྱུན་དུ་ཤོད་སྲོལ་ཞིག་ལ་ཀུན་གྲོལ་ལྷ་སྲས་ཀྱིས་དཔར་བསྐྲུན་མཛད་པའི་ལོ་ཚིགས་(༡༩༩༠)ལོར་ཡིན་སྐོར་གསལ་པོ་གླེང་གི་འདུག །ཕྲན་གྱིས་རྩོམ་ཐུང་འདི་ཉིད་(༢༠༡༢)ལོར་ཕལ་ཆེར་མཇུག་གྲུབ་པ་བྱས་ཀྱང་། ད་བར་ཤོག་ཐོག་ཏུ་ལྷག་ནས་རྩིས་འཁོར་དུ་ཕབ་རྒྱུ་བྱུང་མ་སོང་། འདི་ལོར་སླར་ཡང་སྣང་ཕྲི་སྤོར་གཅོག་གང་འཚམས་བྱས་ཏེ་ཕུལ་ཡོད། དུས་འགྱུར་སྐབས་དབལ་ཁྱུང་དགོན་གྱི་བཀའ་འགྱུར་ཉར་ཚགས་བྱས་པའི་གནས་ཚུལ་འདྲི་རྩེད་བྱེད་ས་ནི། བཀའ་འགྱུར་དངོས་སུ་ཉར་ཚགས་གནང་བའི་མི་སྣ་མང་པོར་འབྲེལ་འདྲིས་ཡོད་པའི་བདག་གི་གྲོགས་མཆོག་དབལ་ཁྱུང་གྲྭ་པ་གཡུང་དྲུང་ཐོགས་མེད་ཡིན། ཁོང་གིས་གནས་ཚུལ་ཕལ་ཆེར་ཤེས་རྟོགས་འདུག་ཀྱང་གསལ་པོ་མ་བྱུང་བའི་རིགས་ཉག་རོང་གི་རྒན་རབས་ཚོར་འདྲི་རྩད་ཡང་ཡང་བྱས་ཏེ་དོན་ཐོག་ཏུ་འབྱོར་གང་ཐུབ་བྱས་ཁུལ་ཡིན།


text:
Degé Kangyur volume 61, F.210.b
ལྟོ་འཕྱེ་ཆེན་པོ་མང་པོ་དག་གིས་དེ་བཞིན་གཤེགས་པའི་ལྷུང་བཟེད་ཀྱི་ཆོ་འཕྲུལ་དེ་ལྟ་བུ་མཐོང་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་སྐྱེད་པར་བགྱིད་དེ། བཙུན་པ་རབ་འབྱོར་དེ་བཞིན་གཤེགས་པས་དོན་གྱི་དབང་དེ་གཟིགས་ནས་བསོད་སྙོམས་ལ་རྒྱུ་བ་མཛད་དོ། །བཙུན་པ་རབ་འབྱོར་གཞན་ཡང་དེ་བཞིན་གཤེགས་པའི་ལྷུང་བཟེད་ཀྱི་ནང་དུ་དགེ་སློང་ཐམས་ཅད་ཀྱི་ཟས་བླུགས་ཀྱང་དེས་ལྷུང་བཟེད་དེ་མ་གང་བ་འམ། གང་བར་ཡང་མི་འགྱུར་ཏེ། དེར་ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། ལྷ་མ་ཡིན་དང་། ནམ་མཁའ་ལྡིང་དང་། མིའམ་ཅི་དང་། ལྟོ་འཕྱེ་ཆེན་པོ་མང་པོ་དག་གིས་དེ་བཞིན་གཤེགས་པའི་ལྷུང་བཟེད་ཀྱི་ཆོ་འཕྲུལ་དེ་ལྟ་བུ་མཐོང་སྟེ་ངོ་མཚར་དུ་གྱུར་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་སྐྱེད་པར་བགྱིད་དེ། དེ་བཞིན་གཤེགས་པས་དོན་གྱི་དབང་དེ་གཟིགས་ནས་བསོད་སྙོམས་ལ་རྒྱུ་བ་མཛད་དོ། །བཙུན་པ་རབ་འབྱོར་གཞན་ཡང་དེ་བཞིན་གཤེགས་པའི་སྐུ་ནི་གཅིག་ཏུ་མཁྲེགས་ཤིང་ཁོང་སྟོང་མ་ལགས་ལ་རྡོ་རྗེ་ལྟར་མཁྲེགས་པ་སྟེ། དེ་བཞིན་གཤེགས་པའི་སྐུ་ལ་ཕོ་བ་འམ། ལོང་ཀ་ཡང་མི་མངའ། ཕྱིས་ཡང་མི་མངའ། གཅིན་ཡང་མི་མངའ་མོད་ཀྱི། འོན་ཀྱང་བསོད་སྙོམས་ལ་རྒྱུ་བ་དང་། བཤོས་གསོལ་བ་དེ་ལྟར་ཡང་གདའ་ལ་ཁོང་དུ་མིད་པ་ཡང་མི་མངའ་སྟེ། ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། ལྷ་མ་ཡིན་དང་། ནམ་མཁའ་ལྡིང་དང་། མིའམ་ཅི་དང་། ལྟོ་འཕྱེ་ཆེན་པོ་དང་། མི་དང་། མི་མ་ཡིན་པ་མང་པོ་དག་གིས་དེ་མཐོང་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་སྐྱེད་པར་བགྱིད་དེ། བཙུན་པ་རབ་འབྱོར་དེ་བཞིན་གཤེགས་པས་དོན་གྱི་དབང་དེ་གཟིགས་ནས་བསོད་སྙོམས་ལ་རྒྱུ་བ་མཛད་དེ། བཙུན་པ་རབ་འབྱོར་གཞན་ཡང་དེ་བཞིན་གཤེགས་པ་གྲོང་དང་། གྲོང་ཁྱེར་དུ་གཤེགས་ན་སེམས་ཅན་མང་པོ་དག་གིས་བསོད་སྙོམས་མང་པོ་འམ། ཉུང་ངུའམ། བཟང་པོ་འམ། ངན་པ་ཡང་རུང་སྟེ། དབུལ་བར་བགྱིད་ལ། སེམས་ཅན་དེ་དག་གིས་ཀྱང་དེ་བཞིན་གཤེགས་པ་ལ་བསྐྱེད་པའི་ཡོན་ཏན་རྣམས་མཐར་ཐུག་པར་བགྱིད་མི་ནུས་ཏེ། ལྷ་དང་མི་རྣམས་ཀྱི་ཕུན་སུམ་ཚོགས་པ་མང་པོ་དག་ཀྱང་ཉམས་སུ་མྱོང་བར་འགྱུར་ལ་ཡོན་ཏན་དེ་ཡང་ཡོངས་སུ་མྱ་ངན་ལས་འདའ་བར་འགྱུར་བའི་བར་དུ་བས་པར་མི་འགྱུར་ཏེ།